vnews - ހުރިހާ ދިމާއަކުން ވީދިފައި!\nއޯބޯފިލި މި ނަމުގެ ވެރިޔާ ހަޔާތް ހޭދަކުރަމުން ދަނީ ވަށައިގެން ހިނގާ ކަންކަމާމެދު ފިކުރު ކުރުމާއި ލިބޭ މިންވަރަށް ޝުކުރު ކުރުމާއެކު ޒިކުރު ކުރަމުންނެވެ.\nހުރިހާ ދިމާއަކުން ވީދިފައި!\n21 ޑިސެމްބަރ 2013\nމާލޭގައި ހުރި އިމާރާތެއްގެ ފާރުގައި ބަޔަކު ގްރެފިޓީ ކުރަހާފައި -- ފޮޓޯ: ޕޮލިސް\nމީގެ އެތަކެއް އަހަރު ކުރިއެވެ؛ ކުރެވުނު ކުޑަކުޑަ ކުށަކާ ގުޅިގެން މުދައްރިސަކު އަޅުގަނޑަށް ނަސޭހަތް ދެއްވި އެވެ. ނަސޭހަތް ނިންމަވާލައްވަމުން ވިދާޅުވި އެވެ. "ކުށް ކުރެވޭނެ އެވެ. ކުށެއް ކުރެވުނީމާ ދެން ފަހަރަކުން އެކަމެއް ރަނގަޅުކޮށްލާނީ އެވެ. ސިކުނޑި ހުޅުވައިލާނީ އެވެ. ސިކުނޑިއަށް ނުފެނުމަކީ ލޯފަންވުމަށްވުރެ ބަދުނަސީބު ކަމެކެވެ،"\nމިދިއަ ހަފުތާގައި އަޅުގަނޑުގެ ކޮލަމް ކީ މީހުންގެ ތެރެއިން ވަރަށް ގިނަ މީހުން ކޮމެންޓްކޮށްފައި ހުއްޓެވެ. ގިނަ މީހުންނަށް ބޮޑުވި މައްސަލައަކީ އަޅުގަނޑަކީ ކާކުކަން ނޭނގުމެވެ. އަދި ބައެއް މީހުންގެ ވިސްނުން މުޅީންހެން ދޫކޮށްލައިފައި އޮތީ އަޅުގަނޑަކީ ވަކި މީހެއް ކަމަށް ބުނެދޭށެވެ. އަނެއް ބަޔަކު ބެލީ އަޅުގަނޑާ ދިމާކުރާށެވެ. ކޮމެންޓް ކުރި މީހުންގެ ތެރެއިން މަދު މީހަކު ނޫނީ ކޮލަމްގައި އަޅުގަނޑު ބުނެދޭން މަސައްކަތް ކުރި އެއްޗެއްގެ މައްޗަށް ފިކުރު ހިންގި ހެނެއް ހީއެއްނުވެ އެވެ. އަޅުގަނޑުގެ ނަޒަރުގައި އެއިން ދައްކައިދެނީ ސިކުނޑީގެ ލޯ މެރިފައިވާ މިންވަރެވެ. މީހުން ފަހަތަށް ސޮއްސާލައިފައިވާ މިންވަރެވެ. "ކަނުބަނދެވިގެން" ކުރާ ދަތުރުމަތީގައި ލާހޫރި ވީދި ކަންކަން ހަލާކުވެފައިވާ މިންވަރެވެ. މިއަޅެ ދޮގެއްތޯ އެވެ؟\nމިއަކީ ކޮމެންޓް ކުރި މީހުންނަށް ދޭ ޖަވާބެއް ނޫނެވެ. ބޭނުމަކީ ރާއްޖެ ވީދި ހަލާކުވެފައިވާ މިންވަރުގެ މައްޗަށް ހިސާބަކަށް ސިކުނޑި ހުޅުވައިލާނެ ކޮންމެވެސް ގޮތެއް ހަދައިލުމެވެ. ރާއްޖެ ވަނީ "ވީދި" ފައޭ ބުނާނެ ޖާގަ އޮތް އިރު ކޮންމެވެސް އެއްބަޔަކު ލޯ ހުޅުވައިލަންވެސްޖެހޭ ނޫންތޯ އެވެ؟\nތަފަތު ލޮލަކުން ރާއްޖެ ބަލައިލަމާ ހެއްޔެވެ؟ ބުއްދިއަކާއި ފިކުރެއް ކޮށްލަމާ ހެއްޔެވެ؟ ވީދިފަ އޮތީ ކޮން ތަނެއް ހެއްޔެވެ؟ މިއީ އެއް ސުވާލެވެ. ނުވީދި އޮތީ ކޮން ތަނެއް ހެއްޔެވެ؟ މިއީ ދެ ވަނަ ސުވާލެވެ. މި ދެ ސުވާލަށް ޖަވާބެއް ހޯދަން ވަށައި ހަފަރާތަށް ނަޒަރު ހިންގާލާއިރު ލޮލަށް ފެންނަ ފަށަށްވުރެ ދުރަށް ސިކުނޑި ހުޅުވާލަބައްލަވާށެވެ. ހަމައެކަނި އަލި އެޅޭ ހިސާބު ފެނުމަކުން ނުފުދޭނެ އެވެ. އެއަށްވުރެ ބިއްދޮށަށް ދާށެވެ.\nމަގުމަތީގެ މިއަދުގެ ހާލަތު ދިމާއަށް އެ އޮތީ ފެންނާށެވެ. ކައިވަތުން ކައިވަތުން، ގައުމުގެ ނޯޖަވާނުން ބިއްޖެހިފަ އެވެ. ޖާނުވަރުގަދަ، މަސައްކަތް ކުރެވޭ ސިއްޙަތުގައި ތިބި ޒުވާނުންނާ ދޮށީ އުމުރުގެ މީހުން މަގުމަތީގަ ސަލާން ޖަހައިގެން ފައިސާ ހޯދުމުގެ ސަގާފަތް ގަދަކޮށްފަ އެވެ. މަގު ހިނގާ މީހުންނާ ފޮށި ގަޔަށް އަތްލައި ފޭރެނީ އެވެ. އަތް ނުފޯރާ ފަށު ފިލާމަތީގައި ބާއްވައިގެން އުޅުނު ވަޅި ތިރިވި ތިރިވީނުން ކޮންމެ މީހެއްގެ އަތުގައި ވަޅިއެކެވެ. އެމީހާ ނުރިހިއްޖެތަ، ކާކުތޯ ވެސް ބަލައި ނުލައި ދިމާއަށް ހުރި މީހާގެ ގަޔަށް ހަރައިލަނީ އެވެ. ފިހާރަތަކާއި ސައިހޮޓާ ތަކާއި ރެސްޓޯރެންޓް ތަކަށް އާއިލާއާ އެކުގައި ބޯ ދިއްކޮށް ނުލެވޭވަރަށް ބަސްމަގު ހުތުރުވެއްޖެ އެވެ. މައުސޫމް އެތައް ބައެއްގެ ފުރާނަ އުދުއްސާލަން ކެރޭ ޒުވާނާ "ހީރޯ" އިންގެ ދަރަޖައިގައި މަތިހަށި ނަގައިގެން ހިނގަނީ އެވެ. އެފަދަ ގާތިލުންނަކީ މާ ހިތްވަރުގަދަ ބައެއް ކަމަށް ދެކި އެމީހުންނަށް ޚާއްސަ ވިޔަފާރިއެއް ގޮތުގަ މީހުން މެރުމުގެ ކޮންޓްރެކްޓްތައް ލިބެން ފެށީ އެވެ. މިދައްކަނީއަކީ މާދުރު ކަރަކަރައިގެ ވާހަކައެއް ނޫނެވެ. ރާއްޖޭގެ ހާލަތެވެ. މިއަދު ދިވެހީންގެ ގޮތްފޮތް ހުރި ގޮތެވެ.\nރާއްޖޭގެ ސިޔާސީ ބޭފުޅުން ޕޯޑިއަމްގައި މާ މޮޅު ވާހަކައެއް ބުނެ އެވެ. އިންތިހާއަށް މި ގައުމާއި ރައްޔިތުން ދެކެ ލޯބިވާ ވާހަކަ އެވެ. ހަގީގަތުގައި ސިޔާސީ ބޭފުޅުން އެއްބަޔަކު އަނެއް ބަޔަކަށް އިނގިލި ދިއްކޮށް ޒުވާބުކޮށް ރާއްޖެ އާއި ރައްޔިތުންދެކެ ލޯބިވާ ކަމަށް ކަމަށް ބުނެ ގައުމު ކެއްކުމުގެ ބޭނުމެއް ނެތެވެ. ތިޔަ ދައްކަވާ "ނަމޫނާ" ވާހަކަތަކުން ހެދުނު ބާގަނޑުތައް އިތުރަށް ބޮޑުވެ، ފޭވުން ފިޔަވައި މިހާތަނަށް ވީކަމެއް ނެތެވެ. އަޅުގަނޑުކަލަ ދުރުގައި ހުރެ ފިކުރު ކުރާ މީހުންނަށް ފެންނަނީ އެންމެ މަންޒަރެކެވެ. ގައުމު ވީދާލައިގެން ނަމަވެސް މަގާމެއް ހޯދަން، އެ މަގާމުގެ ތެރެއިން ތަނަވަސް ކަމެއް ލިބިގަންނާން މަސައްކަތް ކުރާތަނެވެ. މިއަކު އެއްބަނޑެއް ތިމާގެއް އަވަށްޓެރިއެއް ރައްޓެއްސެއް ބީރައްޓެއްސެއް ނޯވެއެވެ. މަގާމަށާއި ބާރުވެރި ކަމަށްޓަކައި ގައުމު ވީދައިގެން ކަނީ އެވެ. ކާޅުބައިގަނޑެކޭ ތަފާތެއް ނެތެވެ. އެމީހަކަށް ވީވަރެއް ކުރަނީއެވެ. ރޭސް ނިމިގެން ފަސްއެނބުރި ބަލާލާއިރު ވީދިފަ އޮތް ރާއްޖެ އިތުރަށް އޮންނަނީ ބާހެދިފައިވާ ބާ ރިޔާގަނޑަކަށް ވުރެވެސް ހާލުގަ އެވެ.\nދަތުރު ނިމުމުން ރިޔާ ހަވާލު ކުރަނީ ރިޔާ ފަހާ މީހާއަށެވެ. ރިޔާ ފަހާ މީހާގެ ވާޖިބާކީ ރިޔަލުގެ ބާ ބެއްދުމެވެ. އަލުން ކުރެވި އެޅުމެވެ. އެކަމަކު ބާ ގިނަވެ ހެދުނު ބާތައް އިތުރަށް ބޮޑުވަމުން ރިޔާ ބާވަމުން ދާނަމަ ކުރެވި ކަސް ވަމުން ކަސްވަމުންދާނަމަ ރިޔަ ހަދާ މީހާއަށް ކުރެވޭނީ ކޮން ކަމެއްތޯ އެވެ؟ މިދަތުރުގައި އަޅުގަނޑުމެނަށް ޖެހިފައިވާ ހާލަކީ މިއީ ނޫންތޯ އެވެ؟\nސަރުކާރުތަކުން މާ މޮޅު ވާހަކައެއް ބުނެ އެވެ. އިޖުތިމާއީ ކަންކަން ދިރާސާ ކުރަނީޔޯލަ އެވެ. ބޭރު ދަތުރު ނުކުރިއެއް ކަމަކު ލައްކަ ގިނަ ގައުމުތަކަށް އަޅުގަނޑަށް ވެސް ދެވިއްޖެ އެވެ. ދުނިޔޭގެ އާޖުފާޖާއި ގޮތް ހުރި މުޖުތަމައުތައް ދެކެފީމެވެ. ރާއްޖޭގައި މިކުރާ ވަރަށް ދިރާސާ ކޮށް ކަރުދާސް ހަދާ ބައެއް އަޅުގަނޑަކު އަދިއެއް ނުދެކެމެވެ. ރާއްޖޭގައި މިކުރާހާ ދިރާސާތަކުގެ ކަރުދާސްތައް މަތިމައްޗަށް ޖަހާލައިފިއްޔާ ތިޔަހަރަ ވެލާނާގެއަށް ވުރެ އުހަށް ދެމިލީހޭ އަޅުގަނޑު ހިތަށް ވަދެ އެވެ. ސަރުކާރުގެ އިދާރާތަކާއި ޖަމުއިއްޔާތައް ހޭވައްޓާލާފައި ވީދުނު ފޭރާން ހެޔޮ ކުރާނެ ކަރުދާސް ލިޔަނީ އެވެ. އިގުތިސާދީ ވަޅުގަނޑުން އަރާނެ ހަރުގަނޑު ޖަހަނީ އެވެ. ދައުލަތުގެ ބަޖެޓުންނާއި ބައިނަލްއަގުވާމީ އެހީގައި މަޝްރޫއުތައް ހިނގަނީ އެވެ. އެކަމަކު ހަގީ ބައްޔައް އެއްވެސް ޝިފާއެއް ލިބެމުންނެއް ނުދެ އެވެ. ހައެއްކަ ތަނަށް ވަޅިހަރައި ވެލައެއްހެން ފަޅާލައިފައި އޮންނަ މީހާއަށް ހައެއްކަ ގުޅަ ޕެނަޑޯލް ދީފައި ދެތުވާށޭ އަޅުގަނޑުމެން ބުނަމުން ހެއްޔެވެ؟ ނޫން ދެއްތޯ އެވެ. ބަލި ރަނގަޅު ވަނީ ބައްޔަށް ޚާއްސަ ބޭހާއި ފަރުވާ ދިނީމަ އެވެ. އެހެން ކަމުން ހޭވައްޓާފައި ދިރާސާ ހެދިއަކަސް ކަން ރަނގަޅެއް ނުވެއެވެ.\nއާންމު މީހާ އޭނާގެ އާދައިގެ ދިރިއުޅުމުގައި އެހާ ބޮޑަށް، އެހާ ފުނަށް ވިސްނާ ނުލައި ހުރެދާނެ އެވެ. ފަންނީ ބައެއް ވާހަކަތަކަކީ އާދައިގެ މީހާއަށް ވިސްނަން އެހާ ފަސޭހަ ކަންކަމަށް ނުވާނެތީ އެވެ. އެކަމަކު ޔަގީން ކަމަކީ ރާއްޖޭގެ އިގްތިސާދު ފުނޑުފުނޑު ވެފައިވާ ކަމެވެ. ފިކުރެއް ކޮށްލީމާ ފިތްކަނޑައިގެންދާ ވަރަށް އިގްތިސޯދީ ގޮތުން ރާއްޖޭ ވަނީ ބަނގުރޫޓުވެފަ އެވެ. ވަޒީފާއެއް ހޯދުން އުނދަގުލީކީއެއް ނޫނެވެ. ނުލިބެނީ އެވެ. ޑޮލަރު ހޯދަން އުޅުމަށް ވުރެ ރަށް ވަށައި މާވަހަރެއް ހޯދަން ހިނގުން ވެސް ބުއްދިވެރި އެވެ. ސަބަބަކީ އެއް ދުވަހަކު ހިނގަނިކޮށް ހިނގަނިކޮށް މާވަހަރެއް ފެނުމަކީ ވަރަށް އެކަށީގެންވާ ކަމެކެވެ. އެއާހިލާފަށް ޑޮލަރެއް ލިބުމަކީ އެކަށީގެންވާ ކަމަކަށް މިދިވެހި ރާއްޖެއަކު މިހާރަކު ނުވެއެވެ. އަނެއްކޮޅުން ރާއްޖެ ވަނީ އެތައް ބިލިއަން ރުފިޔާއަކުން ދަރާފަ އެވެ. ކޮރަޕްޝަން އިންޑެކްހޭ ކިޔާ އެތީގައި ރާއްޖެ އުޅެނީ ރަން ވަނައިގަ އެވެ. މިތާކު ހުރިހާ ވާހަކައެއް ލިޔުމުގެ މާނައެއް ނެތެވެ. ކުރުކޮށް، މިއޮތީ ވީދިފައޭ ލިޔުނިއްޔާ މާ ތާހިރުވާނެ އެވެ.\nއިދާރީ ހިންގުމުގެ ހާލު އެހާ ދެރަވަރެވެ. ނަމޫނާއަކަށް ނެގޭ ފަދަ އެއްވެސް އޮފީހެއް ދައުލަތުގައި އެބަހުރިތޯ އެވެ. މޮޅު ކަމަކީ އެއިން ކޮންމެ ތަނެއް ހިންގަން ތިބެނީ މަތީ ފާސްތައް ހާސިލުކޮށްފައިވާ މޮޅު މީހުން ކަމަށް ބުނާ ބޭފުޅުންނެވެ. ކިޔެވި އެއްޗަކާ އަމަލަކާ ދިމަލެއް ނުވެއެވެ. އަބަދުވެސް ފެންނަނީ ކޮންމެވެސް އެހެން ބައެއްގެ ބޮލުގައި ޒިންމާ އަޅުވާފައި ހިހޫތަނުން ބައްލަވާ މަންޒަރެވެ. ރައްޔިތަކު ހިތްހަމަޖެހޭ ފެންވަރަށް ހިދުމަތް ދެވޭ ހަމަ އެއްވެސް އޮފީހެއް ނެތޭ ބުނުމަކީ އަޅުގަނޑަށް ކުރެވުނު ކުށަކަށް ވިޔަސް މިހުރީ މާފަށް އެދޭ ގޮތަކަށް ނޫނެވެ. ގިނަ ފަހަރަށް ގޯސްވާނީ އަޅުގަނޑު ކަހަލަ ހިދުމަތް ހޯދަން އުޅޭ އާދައިގެ ގެލެރީ މީހާއެވެ. އޮނިގަނޑާއި ހިންގުމުގެ ދާއިރާ ފުރޭންޏެއް ހެން ލޯވަޅު އެޅިފައިވާ ތަނެއް ނުފެންނާނެ އެވެ.\nރާއްޖޭގައި މިއޮށް ހުރިހާ ކަމަކަށްވުރެ ވަރަށް ބިރުވެރި އެހެން މަންޒަރެއް ވެސް އަޅުގަނޑަށް ފެނެ އެވެ. އެއީ ދީނީ ގޮތުން ހިޔާލު ތަފާތުވުންތައް މުލިއްސެއްހެން ދުޅަވެ ދޮސްލަމުން އުމަގުވަމުން ދާ މަންޒަރެވެ. ފަޅައިގެންދާކަށް ގިނަ ދުވަހެއް މިރާއްޖެއަކު ދެން ނުވާނެ އެވެ. މުލިއްސެއް ފަޅައިގެން ދާ ވަގުތު އަޅާ ވޭން ހިތްޕުޅަށް ގެންނަވާށެވެ. މިކަމުގެ ނަތީޖާ ފެންނާނެ ގޮތަކާމެދު އަޅުގަނޑު ފަކީރު ކަންބޮޑުވެ އެވެ.\nގިނަ ޒުވާނުންގެ ދީނީ އަގީދާ ބަލިކައްޓޭ ބުނާކަށް އަޅުގަނޑު ޖެހިލުމެއް ނުވެއެވެ. އެކަމަކު މިހެންވީ ކީއްވެ ހެއްޔެވެ؟ ގައިމު އެ މީހުން އުފަންވީ އިރު ތިބީއަކީ ޒުވާނުންގެ އުމުރަކު ނޫނެވެ. އެމީހުން ބިނާ ކުރީ ކޮން ބައެއްތޯ އެވެ. މިއަދުގެ ޒުވާނުން ބިނާ ކުރުމުގެ އިލްމީ މަންހަޖުތައް ކަނޑައަޅާ ތަންފީޒު ކުރީ ކޮންބައެއްތޯ އެވެ؟ ޒުވާނުން ހަމަ އެމީހުންގެ ޒާތުގަ އަގީދާ ބަލިކަށި ބަޔަކަށްވީ ތޯއެވެ؟ އަޅުގަނޑަކަށް ހީއެއްނުވެއެވެ. އަޅުގަނޑަށް ފެންނަ ފެނުމުގައި ރަނގަޅު ތަރުބިއްޔަތާއެކު ގައުމު ބިނާ ކުރުމުގެ ގައުމީ ހަމަތައް ބޮޑު ފޭއްޔަކުން ފޭލިވީއެވެ. ވީދުނީ އެވެ.\nބައެއް މީހުން ދެކޭ ގޮތުގަ ރާއްޖޭގެ ހާލަތު މި ދަރަޖައަށް ދިޔައީ ތައުލީމީ ނިޒާމުގެ ދޯދިޔާވެގެނެވެ. އަމަލީ މައިދާނަށް ދަރިން ބިނާ ކުރުމުގެ ފަލްސަފާއެއް ނެތީމައެވެ. ތަޢުލީމު ވަށައި ނުޖެހުނީމަ އެވެ. ފަހަރުގައި އެހެން ވެދާނެ އެވެ. އެކަމަކު އެވާހަކަ ދެއްކުމުގެ ބޭނުމެއް އަދަކު ނެތެވެ.\nއަޅުގަނޑު ނަސޭހަތެއް ދެންތޯ އެވެ: އަޅުގަނޑު ލިޔުނީމާ އަޅުގަނޑާ ހިފައި ނުގަންނާށެވެ. ކުށް ކުރެވޭނެ އެވެ! ކުށެއް ކުރެވުނީމާ ދެން ފަހަރަކުން އެކަމެއް ރަނގަޅުކޮށްލާނީ އެވެ! ސިކުނޑި ހުޅުވައިލާނީ އެވެ! އަޅުގަނޑުގެ މުދައްރިސު ވިދާޅުވި ފަދައިން ސިކުނޑިއަށް ނުފެނުމަކީ މީހާ ލޯފަންވުމަށްވުރެ ބަދުނަސީބު ކަމެކެވެ! ހަގީގަތުގައި ވީދިފައި ނެތް ގައުމެއްގައި ވުމަކީ ވަރަށް ބޮޑު އުފަލެކެވެ. ހަޔާތުގެ ވަރަށް ބޮޑު ނިއުމަތެކެވެ.


އޭޝިޔަން އިންފްރާސްޓްރަކްޗަރ އިންވެސްޓްމެންޓް ބޭންކު އުފެއްދުމުގެ މަޝްވަރާތައް ނިންމާލައިފިMikal News\n12 ނޮވެމްބަރ 2019 ( އަންގާރަ )\nއޭއައިއައިބީ އުފެއްދުމުގެ މަޝްވަރާތައް ނިންމުމަށްފަހު މަންދޫބުން. ފޮޓޯ: އޭއައިއައިބީ\nއޭޝިޔަން އިންފްރާސްޓްރަކްޗަރ އިންވެސްޓްމެންޓް ބޭންކު އުފެއްދުމުގެ މަޝްވަރާތައް ނިންމާލައިފި\n26 މެއި 2015, 9:57 |\nރާއްޖެ ހިމެނޭގޮތަށް ދުނިޔޭގެ 57 ޤައުމެއް ގުޅިގެން އުފައްދަން މަސައްކަތްކުރާ އޭޝިޔަން އިންފްރާސްޓްރަކްޗަރ އިންވެސްޓްމެންޓް ބޭންކް އުފެއްދުމުގެ ސިލްސިލާ މަޝްވަރާތައް ނިންމާލައިފިއެވެ.\nސިލްސިލާ މަޝްވަރާތައް ނިންމާލެވުނު ފަސްވަނަ ބައްދަލުވުން އޮތީ މެއި މަހުގެ 20 އިން 22 އަށް ސިންގަޕޫރުގައެވެ.\nމި ބައްދަލުވުމުގައި، ބޭންކުގެ ތިމާވެށްޓާއި އިޖުތިމާޢި ސިޔާސަތުގެ ފްރޭމްވޯކާއި ޕްރޮކިޔޯމަންޓް ޕޮލިސީ ފްރޭމްވޯކުގެ ދެލިކޮޕީއާއި އެހެނިހެން މުހިއްމު ކަންތަކާމެދު ބަޙުސްކުރެވުނެވެ. އަދި މަޝްވަރާތައް ނިންމާލިއިރު، ބޭންކުގެ ހިންގާ ޤަވާޢިދު އެކުލަވާލައި ނިމިފައިވާކަމަށް އޭއައިބީގެ އިންޓެރިމް ސެކްރެޓެރިއެޓުން ހާމަކުރިއެވެ.\nއޭއައިބީގެ އިންޓެރިމް ސެކްރެޓެރިއެޓުން އިތުރަށް ހާމަކުރި ގޮތުގައި، ބޭންކުގެ ހިންގާ ޤަވާޢިދު އަންނަ ޖޫންމަހުގެ ނިޔަލަށް ފާސްކޮށް، އަންނަ އަހަރު ބޭންކު ހިންގަން ފެށޭވަރު ވާނެއެވެ.\nރާއްޖޭގެ ފަރާތުން މި ބައްދަލުވުމުގައި ބައިވެރިވެވަޑައިގަތީ ފިނޭންސް މިނިސްޓަރުގެ ސީނިއަރ އެޑްވައިޒަރ ޢާރިފް ޙިލްމީ އާއި ލީގަލް ކޮންސަލްޓެންޓް އަޝްރަފް ރަޝީދު އެވެ.\nއޭޝިޔަން އިންފްރާސްޓްރަކްޗަރ އިންވެސްޓްމަންޓް ބޭންކަކީ، ޗައިނާ އިން އިސްނަގައިގެން އުފައްދަން ފެށި ބޭންކެކެވެ. މިދިޔަ އަހަރު އޮކްޓޯބަރު މަހު މި ބޭންކު އުފެއްދުމުގެ އެމްއޯޔޫގައި 21 ޤައުމަކުން ސޮއިކުރިއެވެ.\nއައު ވާލްޑް ބޭންކް ކަމަށް ބައެއް ފަރާތްތަކުން ސިފަކުރާ މި ބޭންކުގެ މަޤްޞަދަކީ އޭޝިޔާ ޤައުމުތަކުގެ މަގުހެދުމާއި، ބަނދަރުހެދުމާއި، ނަރުދަމާ އެޅުން ފަދަ ޢުމްރާނީ ތަރައްޤީގެ މަސައްކަތްތަކަށް ލޯނު ހޯދައިދިނުމެވެ. އޭޝިޔާގައި މިހާރުވެސް ތަފާތު ޑިވެލޮޕްމަންޓް ބޭންކުތައް ހުރި އިރު އޭއައިއައިބީ އުފެއްދުމާމެދު ގިނަ ބަޔަކު ދަނީ ފާޑުކިޔަމުންނެވެ. މިކަމާމެދު ޗައިނާގެ ރަސްމީ ޖަވާބަކީ، އޭޝިޔާގައި އަދިވެސް ޢުމްރާނީ ތަރައްޤީއަށް އެކަށީގެންވާވަރަށް ފަންޑު ނުކުރެވޭކަމެވެ.\nއޭއައިއައިބީ އުފެއްދުމަށް ގިނަ ޤައުމުތަކެއް ތާއީދު ލިބުމަކީ އެމެރިކާގެ ބަލިކަށިކަން ހާމަކޮށްދޭކަމެއްކަމަށް ބައެއް ފަރާތްތަކުން ބުނާބުނުމާމެދު ބަރަކް އޮބާމާ ބުނެފައިވަނީ، އެ ބޭންކު އުފެއްދުމާ އެމެރިކާ ދެކޮޅު ނޫންކަމެވެ. އަދި އެކަމަކީ ދުނިޔޭގެ އިޤްތިޞާދަށް އެކަމުގެ ހެޔޮ އަސަރުކުރާކަމެއްނަމަ އެމެރިކާގެ ތާއީދު އޮތްކަމެވެ.\nވިޔަފާރި |0ކޮމެންޓް\nޑައިވީނަށް ދިޔަ ޗައިނާގެ ފިރިހެން ފަތުރުވެރިއަކު މަރުވެއްޖެ\nފުވައްމުލައް ސިޓީގެ އާރބަން ޑިވެލޮޕްމެންޓް ޕްލޭން އާއި ގުޅޭ ބައްދަލުވުމެއް މާލޭއި ބާއްވަނީ\nދެކުނު ދާއިރާގެ އަންހެނުންގެ ކޮމެޓީގެ ގޮނޑިއަށް މިފަހަރު ކުރިމަތިލީ2އަންހެނުން\nފުވައްމުލައް ސިޓީގައި ނެއިބަރހޫޑް ޕޮލިސްގެ ޚިދުމަތް ރަސްމީކޮށް އިފްތިތާޙު ކޮށްފި\nއެކްސިޑެންޓްވެ ކޯމާއަށް ދިޔަ ޒުވާނާ އަދިވެސް ހޭނާރާ


HEYRIYA: Dhiraasaa Ge Shaugugai Mohamed Ali Kurahaali Bodu "Family Tree"! - Vaguthu\nދިރާސާގެ ޝައުގުގައި މުހައްމަދު އަލީ ކުރަހާލި ބޮޑު "ފެމިލީ ޓްރީ"!\nފުވައްމުލަކު ކައުންސިލް ގެ އެސިސްޓެންޓް ޑިރެކްޓަރ މުހައްމަދު އަލީ ދީދީ ވަގުތު އަށް މައުލޫމާތު ދެއްވަނީ؛- ވަގުތު އިމޭޖަސް- މުހައްމަދު އަފްޒަލް\n(ފުވައްމުލައް ސިޓީ) ތައުލީމީ ދާއިރާގައި ދުވަސްތަކެއް ވަން ދެން ރަށަށް ޚިދުމަތް ކުރެއްވުމަށް ފަހު، މިހާރު އުޅުއްވަނީ ސިޓީ ކައުންސިލްގެ އިދާރީ ކަންކަމުގައި ސިޓީ ކައުންސިލްގެ އެސިސްޓެންޓް ޑިރެކްޓަރުގެ ހައިސިއްޔަތުންނެވެ. މި މަސައްކަތުގެ ތެރޭގައި ރަށުގެ ތާރީޚީ ކަންކަން ދިރާސާކޮށް މައުލޫމާތު ރައްކާ ކުރުމުގެ މަސައްކަތަކީ ޝައުގުވެރިކަމާ އެކު ކުރާ ކަމެކެވެ. ފަރުދީ ހައިސިއްޔަތުން ޒިންމާއެއް ކަމުގައި ދެކިގެންނެވެ.\n"ވަގުތު ހޭރިޔާ" ނޫސްވެރިންގެ ފުވައްމުލަކުގެ ތާރީޚީ ކަންކަން ދިރާސާކޮށް މައުލޫމާތު އެއްކުރަމުން ދިޔައިރު، އެ މަސައްކަތުގައި އެންމެ ބޮޑު އެއްބާރުލުމެއް ދިން އެއް ބޭފުޅަކީ މި ސިޓީއަށް އުފަން މުހައްމަދު އަލީ ދީދީއެވެ. ރަށުގައި ފާހަގަކޮށްލެވޭ ތާރީޚީ ބިނާތަކަށް "ވަގުތު ހޭރިޔާ" ގެ ނޫސްވެރިން ޒިޔާރަތް ކުރަމުން ދިޔައިރު، އޭގެ މައުލޫމާތު ދޭން އޭނާ ވަޑައިގެން ހުންނަވާއިރު، އަތުގައި މައުލޫމާތު ލިޔެފައި ހުންނަ ގަނޑުތަކެއް ފައިލްކޮށްގެން ގެންގުޅުއްވައެވެ.\nއޭނާ ގެންގުޅުއްވާ ގަނޑުތަކުގައި ފުވައްމުލަކުގައި ހުރި އާސާރީ ހުރިހާ ތަނެއްގެ މައުލޫމާތުތައް އޮތެވެ. ފުވައްމުލަކާ ގުޅުން ހުރި ތާރީޚީ މައުލޫމާތުތައް ހިމަނުއްވާފައިވެއެވެ. އިސްލާމް ދީން އޮތުމުގެ ކުރިން ފުވައްމުލަކުގައި އަޅުކަން ކުރަމުން ދިޔަ ދީންތަކާއި، ފުވައްމުލަކަށް އިސްލާމް ދީން އައި ގޮތުގެ މައްޗަށް ދެކެވޭ ވާހަކަތަކުގެ ދިރާސާއެއް ވެސް އޮތެވެ.\nފުވައްމުލައް ސިޓީގެ އާސާރީ ތަންތަނަށް މުހައްމަދު އަލީއާއެކު ވަގުތުގެ ނޫސްވެރިން ޒިޔާރަތް ކުރުމުގެ ތެރެއިން - ވަގުތު އިމޭޖަސް: އިބްރާހިމް ޝާބިލް\nމުހައްމަދު އަލީ ކިޔައި ދެއްވި ގޮތުގައި، ސުލްތާން މުހައްމަދު ޣިޔާސުއްދީނަކީ އޭނާގެ ހަތްވަނަ ކާފައެވެ. ކުރީގެ ރައީސް މުހައްމަދު އަމީން ދީދީއަކީ ވެސް އެ އާއިލާއަށް ނިސްބަތްވާ ބޭފުޅެއް ކަމުގައި މުހައްމަދު އަލީ ވިދާޅުވިއެވެ. މިގޮތުން މުހައްމަދު އަލީ ވަރަށް ކުޑައިރު ފުނާޑި ގޮނޑިވަރު އާއިލާގެ އިބްރާހީމް ދީދީއާ ބައްދަލުވެ ދެކެވުނު ވާހަކައެއް ހިއްސާކުރެއްވިއެވެ. އަދި ސުލްތާން ޣިޔާސުއްދީންގެ އާއިލާއަކީ އިބްރާހިމް ދީދީއާއި މުހައްމަދު އަލީ ދީދީ ވެސް ނިސްބަތްވާ އާއިލާ ކަމުގެ މައުލޫމާތު ދިނެވެ.\n"އެ އިބްރާހިމް ދީދީ އަޅުގަނޑު ވަރަށް ކުޑައިރު އައިސް ބައްދަލުވެ ދައްކާފަ މި ބުނަނީ، މި އޮތީ އެ އާއިލާއޭ، އަޅުގަނޑުމެންގެ އާއިލާއޭ މިއީ، ދެން ފަހުން ބޮޑުވެގެން އައިސް މި އޮތީ އަޅުގަނޑުމެންގެ އާއިލާއޭ ބުންޏަސް ބައެއް މީހުނަށް ގަބޫލެއް ނުކުރެވޭ، ދެން އަޅުގަނޑު ބޭނުންވީ އަޅުގަނޑު އެ އާއިލާއަށް ނިސްބަތްވާ ގޮތް ދިރާސާ ކުރަން،" މުހައްމަދު އަލީގެ އެ ޝައުގުވެރިކަން އުފެދުނު ގޮތް ވިދާޅުވިއެވެ.\nފުވައްމުލައް ސިޓީ ކައުންސިލްގެ އެސިސްޓެންޓް ޑިރެކްޓަރ މުހައްމަދު އަލީ ދީދީ ވަގުތު އަށް މައުލޫމާތު ދެއްވަނީ؛- ވަގުތު އިމޭޖަސް- އިބްރާހިމް ޝާބިލް\nމުހައްމަދު އަލީ ވިދާޅުވި ގޮތުގައި އޭނާ އެ ދިރާސާ ކުރައްވަމުން ގެންދަވާތާ އަހަރުތަކެއް ވެއްޖެއެވެ. ނަމަވެސް ކައުންސިލްގެ އިދާރީ މަސައްކަތާ ހަވާލުވެވަޑައިގެންނެވި ފަހުން އެ މަސައްކަތް ކުރައްވަން ހުސް ވަގުތު ލިބިވަޑައިގަންނަވަނީ ވަރަށް މަދުން ކަމުގައި ފާހަގަކުރެއްވިއެވެ. އެކަމަކު ވެސް ވަގުތު ލިބުނު މިންވަރަކުން އޭނާ ދަނީ އެ މަސައްކަތް ފުރިހަމަ ކުރައްވަމުންނެވެ.\n"އޮންނާނެ އަޅުގަނޑު ނިސްބަތްވާ އަވަށުގެ އާއިލާ، ފޮނާޑު އަވަށުގެ އާއިލީ ދަރިފަސްކޮޅު ވެސް ދިރާސާކުރަން ފަށާފައި. އަޅުގަނޑުގެ އަށް ވަނަ ކާފައާ ހަމައަށް ގޮސްފަ ދެން މި ބެލީ މާމަ ފަޅި، ޣިޔާސުއްދީން ރަދުންއާ ޖެހިގެން ދެން އެ އޮތް ފަޅި ވެސް. މިހާރު ވެސް އޮފީހުގަ ލިބޭ ވަގުތުތަކުގައި އާއި، ރޭގަނޑުގެ ވަގުތުތައް އެހެން ހުސްކޮށްފަ ދިރާސާކޮށް ފެމިލީ ޓްރީ ކުރަހަމުން މި ދަނީ، އެއަށް ބަލަމުން،" މުހައްމަދު އަލީ ވިދާޅުވިއެވެ.\nފުވައްމުލައައް ސިޓީ ކައުންސިލްގެ އެސިސްޓެންޓް ޑިރެކްޓަރ މުހައްމަދު އަލީ ދީދީގެ މަސައްކަތް- ވަގުތު އިމޭޖަސް- މުހައްމަދު އަފްޒަލް\nމުހައްމަދު އަލީ ވިދާޅުވި ގޮތުގައި އޭނާގެ އަމާޒަކީ އެ ދިރާސާތަކުގެ މައްޗަށް މުސްތަގްބަލުގައި ފޮތެއް ޝާއިއު ކުރުމެވެ. މިގޮތުން ފުވައްމުލަކުގެ ދަރިފަސްކޮޅާއި ފުވައްމުލަކުގައި އޮތް ރަސްމަތިފުޅުން އައިސްފައިވާ އާއިލާތަކުގެ ދަރިފަސްކޮޅާއި ފުވައްމުލަކަށް އިސްލާމް ދީން ތައާރަފްކޮށްދިން އާއިލާގެ ދަރިފަސްކޮޅުގެ "ފެމިލީ ޓްރީ" އާއި އޭގެ މައުލޫމާތުތައް އެ ފޮތުގައި ހިމަނަން މަސައްކަތް ކުރައްވާ ކަމަށް މުހައްމަދު އަލީ ވިދާޅުވިއެވެ.\nމިހާތަނަށް ކުރެވިފައިވާ މަސައްކަތް ވެސް މުހައްމަދު އަލީ ދީދީ ހިއްސާ ކުރެއްވިއެވެ. މިގޮތުން އޭނާގެ ބައްޕަ އަލިދީދީ، ދިގިފީށި، އާއި މަންމަ އާއިޝަތު ދީދީ، ކަލަފަގި، އާއިލާ ދިރާސާކޮށްފައި އޮތެވެ. އާއިލީ އޮނިގަނޑު ދައްކާ ގޮތުން ބައްޕަ އާއި މަންމަގެ އާއިލާ ދިމާވާ ހިސާބެއް ވެސް އޮތެވެ. މުހައްމަދު އަލީގެ ބައްޕަ ފަރާތު މާމަ، ދޮންދީދީއަކީ މަންމަ ފަރާތު ކާފަ، މޫސާދީދީއާއި އެއްބަނޑު އެއްބަފައި ދެ ބޭފުޅުންނެވެ.\nފުވައްމުލައައް ސިޓީ ކައުންސިލްގެ އެސިސްޓެންޓް ޑިރެކްޓަރ މުހައްމަދު އަލީ ދީދީގެ މަސައްކަތް؛- ވަގުތު އިމޭޖަސް- މުހައްމަދު އަފްޒަލް\nމިހެންކަމުން މުހައްމަދު އަލީގެ ބުރަ މަސައްކަތަށް ދެން ލުޔެއް ވެސް ލިބުނެވެ. މިހާތަނަށް ދިރާސާކުރެވި ކުރަހާފައިވާ އާއިލީ އޮނިގަނޑު ފެންނަ ގޮތުން ސުލްތާން މުހައްމަދު ޣިޔާސުއްދީނަކީ މުހައްމަދު އަލީގެ ހަތްވަނަ ކާފައެވެ. އަށްވަނަ ކާފައަކީ ސުލްތާން އިބްރާހިމް އިސްކަންދަރު (ދެވަނަ) އެވެ. ނުވަވަނަ ކާފައަކީ ސުލްތާން މުޒައްފަރު މުހައްމަދު އިމާދުއްދީން (ދެވަނަ) އެވެ.\nމުހައްމަދު އަލީ އާއިލީ އޮނިގަނޑު ދިރާސާ ކުރެއްވުމަށް ރާވާފައި ވަނީ ވެސް ވަރަށް ވިސްނުންތެރިކަމާ އެކުގައެވެ. އެންމެ ފުރަތަމަ ކާފައިންނާއި މާމައިންގެ މައުލޫމާތުތައް އެއްކުރީއެވެ. މިހާރު ދިރާސާ ކުރައްވަމުން ގެންދަވަނީ އެއިން ކޮންމެ އާއިލާއެއް ވެސް ވަކިންނެވެ. މިގޮތުން އޭނާ ނިސްބަތްވާ ފުވައްމުލަކުގެ ފުނާޑު އަވަށުގެ އާއިލާ ވެސް މިހާރު ދިރާސާ ކުރައްވަން ފައްޓަވާފައިވެއެވެ.\nފުވައްމުލައް ސިޓީ ކައުންސިލްގެ އެސިސްޓެންޓް ޑިރެކްޓަރ މުހައްމަދު އަލީ ދީދީގެ މަސައްކަތް؛- ވަގުތު އިމޭޖަސް- މުހައްމަދު އަފްޒަލް\nމި މަސައްކަތަކުގެ ތެރެއިން ފުވައްމުލަކަށް އިސްލާމް ދީން ތައާރަފުކޮށްދިން އާއިލާ ވެސް ދިރާސާ ކުރައްވަން ފައްޓަވައިފިއެވެ. މިގޮތުން، މުހައްމަދު އަލީގެ ދިރާސާއިން ދައްކާ ގޮތުގައި، ފުވައްމުލަކަށް އިސްލާމް ދީން ފުރަތަމަ ތައާރަފް ވެގެން އައީ އަރަބި ކަރައިގެ ބޭފުޅެއްގެ ފަރާތުންނެވެ. އެ އާއިލާގެ ދަރިފަސްކޮޅު ވެސް އޭނާ މިހާރު ގެންދަވަނީ ދިރާސާ ކުރައްވައި، އޭގެ އާއިލީ އޮނިގަނޑު ކުރައްސަވަމުންނެވެ.\nފުވައްމުލައް ސިޓީ ކައުންސިލްގެ އެސިސްޓެންޓް ޑިރެކްޓަރ މުހައްމަދު އަލީ ދީދީ ވަގުތު އަށް މައުލޫމާތު ދެއްވަނީ؛- ވަގުތު އިމޭޖަސް- މުހައްމަދު އަފްޒަލް\nމުހައްމަދު އަލީގެ މި މަސައްކަތް ނޫސްވެރިންނަށް ފާހަގަކުރެވުނީ ވަރަށް ތަފާތު މަސައްކަތެއްގެ ގޮތުގައެވެ. އެ މަސައްކަތުން ސާފުވާ އެއް ކަމަކީ ތާރީޚީ ކަންކަމަށް މުހައްމަދު އަލީގެ ލޯބި އޮންނަ މިންވަރެވެ. ޚާއްސަ އުފަން ފުވައްމުލައް ސިޓީގެ ތާރީޚު ގެއްލިޔަ ނުދީ ހިމާޔަތް ކުރުމުގެ މަސައްކަތް މިހާރު ވެސް ކައުންސިލް އިދާރާގައި ހުންނަވާ އޭނާ ކުރައްވައެވެ.\nކައުންސިލް އިދާރާގައި އޭނާ އަމިއްލައަށް އިސް ނަންގަވައިގެން މިހާރު ވެސް އެ ރަށުގެ އާސާރީ އެތައް ތަކެތި ރައްކާކޮށްފައި އެބަ ހުއްޓެވެ. އޭނާ ދެކެވަޑައިގަންނަވަނީ ރަށަށް އުފަން ދަރިއެއްގެ ހައިސިއްޔަތުން އެއީ އޭނާ އަދާ ކުރައްވަން ޖެހޭ ފަރުދީ ޒިންމާއެއް ކަމަށެވެ.\nޖެނުއަރީ 30, 2021 11:56\nވަރަށް ޝައުގުވެރި. ދިރާސާ ކުރަމުންދަނީ ކިހިނެއްކަން ހިއްސާކޮށްލިނަމަ.\nޖެނުއަރީ 30, 2021 14:17\nއާއިލާ ތައް ދެނެގަަތުމުގެ އެންމެ ބޮޑުމަސައްކަތެއް ކުރައްވާފަ ވަނީ ގދ،ތިނަދޫ އަބްދުﷲހިލްމީ. ގަދ.ތިނަދޫއަކި އެރަށުން މީހުންބެލުމުގެ ސަބަބުން އައިލާތައް ވިއްސި ވިހާލަ ވެފަިވާރަށެއް އެރަށުގެ އާއިލާތައް އައްޑޫ ފުވައް މުލައް ގދ.އަތޮޅު ލ.އަތޮޅު ތ.ްަތޮޅު ކ.އަތޮޅު މާލެ ބ.އަރޮޅު ހއ.އަތޮޅުގެރަށްރަށުގާ ދިރިއުޅޭ. މިހުރިހާއާއިލާތައް ފެންނަ ގޮތަށް ގަލެހިރި ޑޮޓްކޮމް ކިޔާ ސައިޓއް އުފައްދާ އެއައިލާތަކުގެ ވަނަވަރު ވަނި އެސައިޓްގަ ޖަމާކުރެވިފާ. އައްޑޫ މީދޫ އާއި ފުވައްމުލަކުގެ ބައެއްއާއިލާ ތަކުގެ ގުޅުންވެސް އެސައިޓްގާ ސާއިއު ކުރެވިފާވޭ.މިއީ ތަރީހަށްޓަކާ އަމިއްލަ ފަރުދަކު ކުރެއްވި ބުރަމަސައްކަތެއްކަންފާހަގަ ކުރަން.\nސާރޗެއް ނުވޭ ތި ސައިޓް، ލިންކެއް ސެއާރ ކޮށްލަބަ، ވަރަށް ބޭނުން ބަލާލަން\nޖެނުއަރީ 30, 2021 16:15\nތީ ތިޔަރަށައް އަރުވާލި އާއިލާއެއް ގެ ވާހަކަ\nތިޔަރަށުގެ އަސްލު މީހުނަކީ ކޮރެޔާ ބަޔެއް\nކޮރެޔާ އަށް އަންނާތި އިގޭ އާއިލާ ހޯދަން\nޖެނުއަރީ 30, 2021 20:26\nވިމާމޮޅު ނަސަބަކުން އަޔަތީ ތިމާމެން ކިބުރުވެރި މިވަނީ\nރިމާދަށް ފުރޮޅިގެން އެދަނީ ދިމާޔަށް އަނގުރު އަލިފާނޭ\nޖެނުއަރީ 30, 2021 21:18\nވަރަށް ޝައުގުވެރި ކަމެއް ތީ.. އަޅުގަނޑުގެ މާމައަކީވެސް ފުވައްމުލައް ދޫޑޭރި އާއިލާއޭ މާމަގެ ދުނިޔޭގައި ބުނި. ވަރަށް ބަލަންބޭނުން އާއިލާގެ މީހުން\nޖެނުއަރީ 30, 2021 23:12\nދޫނޑޭރެ އާއިލާ އެއީ ވަރަށް ބޮޑު ގަދަރުވެރި އާއިލާއެއް\nފެބުރުއަރީ 1, 2021 15:38\nމަވެސްމީ ދޫޑޭރެ އާއިލާ މީހެއް\nފެބުރުއަރީ 3, 2021 15:54\nތި އާއިލާގެ އެއްވެސް ބަޔަކު ހުވަދު އަތޮޅުގައި އުޅޭކަން އެގިލައްވާތޯ\nޖެނުއަރީ 30, 2021 21:22\nމަންމަ ބުނާނެ ކާފަ އެއީ ކޮންމެވެސް ފުވައްމުލައް ވަލިދަޑި އާއިލާއޭ . ޢާއިލާމީހަކު އެގޭނަމަ ހާދަ ރަނގަޅޭ\nޖެނުއަރީ 30, 2021 23:13\nމާކީއަސް ވަލިދަޑި އާއިލައި މީހެއް\nޖެނުއަރީ 30, 2021 23:09\nދޮގޮބެއަ ދައްކާވާހަކަ ތިމީހުން ގަބޫލްކެރިޔަސް އަފޫނިކެރަމާ...\nތިއުޅެނީ އާއިލާ ކޮޅުންވެސް ރަދުނަކާ ދިމާވޭތޯ ދޯ؟\nޖެނުއަރީ 31, 2021 01:19\nމީ. މާކުރިން އައްޑޫ. މީހަކު ލިޔެފަ އޮތް އެއްޗެއް. އޭގެ ކޮޕީ އެބައޮތް މީނަ ޖެދި އެއްޗެއްނޫން މިއަކީ. ޚޮޕީކުރިއަސް ފުކެއް ބޮޑުވަރު. ފާރޫގުހަސަނެކޭ މީނައެކޭ ތަފާތެއްނެތް\nޖެނުއަރީ 31, 2021 07:36\nތެދެއްހެދެން އޮތަސް ދޮގެއް ނޫނީ މީނަ ނުހަދާނެ.\nފެބުރުއަރީ 10, 2021 07:32\nތިޔަ ދިރާސާ ގެ ބިންގާ ، ހިޔާލީ ޤަލަމަކުން ނުލިއުއްވާތީ.7ވަނަ ކާފަޔާއި ހަމަޔަށް ދިޔަގޮތް ވަރަށް ބޮޑަށް ބުއްދީގެ ހަލަތަކަށް ބުރަކޮށް ލަދޭ މަސްދަރު ތަކެއްސާބިތުކޮށްދެއްވާތި. އެހެންނޫނީ އަހަރެންވެސް ތިޔަ ފެމެލީޓްރީގައި ކުރެވި ބޮޑުބޭބޭ އަކަށްވެސް ވެދާނެ އިނގޭތޯ . ކުރައްވާ މަސައްކަތް ފުޅަށް ހިތަވަރާއި ސާބަސް.


އައު ޤާނޫނުލް އުޤޫބާތައް ޢަމަލުކުރަން ފެށުމާގުޅިގެން މަރުޙަބާ ކިއުން – Maldivian Democratic Party\nއައު ޤާނޫނުލް އުޤޫބާތައް ޢަމަލުކުރަން ފެށުމާގުޅިގެން މަރުޙަބާ ކިއުން\nމިއަދަކީ ދިވެހިރާއްޖޭގައި މުޅިން އައު ޤާނޫނުލް އުޤޫބާތަކަށް ފުރަތަމަ ޢަމަލުކުރަން ފެށި ތާރީޚީ ދުވަސް ކަމަށްވާތީ އެންމެހައި ދިވެހިންނަށް، ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ) އިން މަރުޙަބާ ކިޔަމެވެ.\n1960 ގެ އަހަރުތަކުން ފެށިގެން ޢަމަލުކުރަމުން ދިއަ މުސްކުޅި ޤާނޫނުލް އުޤޫބާތު ނިމުމަކަށް ގެނެސް، މިއަދު ޢަމަލުކުރަން ފެށުނު އައު ޤާނޫނުލް އުޤޫބާތަކީ ވަރަށް ބޮޑެތި ދިރާސާތަކަކަށްފަހު އިސްލާމީ ޝަރީޢަތުގެ އުސޫލުތަކާއި ރާއްޖޭގެ އާދަކާދަތަކާއި ބައިނަލް އަޤުވާމީ ހަމަތަކާއި މިންގަނޑުތައް އެކުލެވިގެންވާގޮތުގެމަތިން މިޒަމާނާ އެއްގޮތަށް ތަރުތީބުކުރެވިފައިވާ ވަރަށް ތަނަވަސް ޤާނޫނުލް އުޤޫބާތެކެވެ.\nއައު ޤާނޫނުލް އުޤޫބާތަށް ޢަމަލުކުރަން ފެށުމަކީ މިރާއްޖޭގެ ޖިނާޢީ ޢަދުލުގެ ނިޒާމަށް ހެޔޮ ބަދަލު ގެނައުމަށް ރައްޔިތުން ކުރަމުންދާ މަސައްކަތަށް ލިބިގެންދިއަ ވަރަށް ބޮޑު ކުރިއެރުމެއްކަމަށް މި ޕާރޓީން ދެކެމެވެ. އަދި ކުރީގެ ޤާނޫނުލް އުޤޫބާތުން ރައްޔިތުންނަށް ލިބެމުންދިއަ ވަރަށް ގިނަ ނާއިންސާފުތަކެއްގެ ނިމުން، އައު ޤާނޫނުލް އުޤޫބާތުން ގެނެސްދީފައިވާކަން ފާހަގަކުރަމެވެ.\nއައު ޤާނޫނުލް އުޤޫބާތަށް ޢަމަލުކުރަން މިއަދު ފެށިފައިވާއިރު، މި ޤާނޫނުލް އުޤޫބާތު ވުޖޫދަށް ގެނައުމުގައި ޝާމިލުވެ، އެހީތެރިވެދީފައިވާ އެންމެހައި ފަރާތްތަކަށް އިޚްލާޞްތެރިކަމާއެކު ޝުކުރުއަދާކުރަމެވެ. އަދި މި ޤާނޫނުލް އުޤޫބާތުގެ މަސައްކަތް ދިރާސާކުރައްވައި ޑްރާފްޓްކުރެއްވި ޔުނިވާރސިޓީ އޮފް ޕެންސިލްވޭނިއާގެ ޤާނޫނުލް އުޤޫބާތުގެ މާހިރު ޕްރޮފެސަރ ޕޯލް ރޮބިންސަން އާއި އޭނާގެ ޤާނޫނީ ފަންނީ ޓީމަށް މިފުރުސަތުގައި ޚާއްޞަ ޝުކުރެއް ދަންނަވަމެވެ.\nމި ޕާރޓީން އެދެނީ އައު ޤާނޫނުލް އުޤޫބާތުގެ ސަބަބުން ރާއްޖޭގައި ޢަދުލު އިންސާފުގެ ދާއިރާ ހަރުދަނާވެ، އެންމެހައި ރައްޔިތުންނަށް ހަމަހަމަ ގޮތެއްގައި އިންސާފު ޤާއިމުވުމަށް މަގުފަހިވެގެން ދިއުމެވެ.


Fiyavalhuthah lui, Magumathi baarubodu\nފިޔަވަޅުތައް ލުއި، މަގުމަތި ބާރު ބޮޑު\nމާލޭ ސަރަހައްދުގެ ކާފިއު ލުއިކޮށް ބައެއް ފިޔަވަޅުތައް އުވާލުމުން މާލޭތެރެ ވަރަށް ބޮޑަށް ވަނީ ބައިބޯވެފައި -- އަހުމަދު އަޝްހާދު އަބްދުﷲ | އަވަސް\nމައްޗަށް ހިފާފައި ހުރި ކޮވިޑްގެ ނަމްބަރުތައް މިހާރު ވަނީ ތިރިއަށް ސޮއްސާލާފަ އެވެ؛ އެހެންވެ އެ ބައްޔާ ގުޅިގެން ގްރޭޓާ މާލެ ސަރަހައްދުގައި ރައްކާތެރި ކަމަށް އަޅާފައިވާ ގިނަ ފިޔަވަޅުތަކާއި ކާފިއު ވަނީ ސަރުކާރުން ލުއިކޮށްފަ އެވެ. އެޗްޕީއޭގެ ފިޔަވަޅުތަކުން ބައެއް މި މަހުގެ އެއް ވަނަ ދުވަހު ނަގައި ލުއި ދިނުމުން ވެރިރަށް މާލޭގެ މަގުމަތި މިހާރު ފެންނަނީ ވަރަށް ބޮޑަށް ބައިބޯވެފައިވާތީ އެވެ.\nމަހެއްހާ ދުވަހަށް ދެމިގެން ދިޔަ ހަރުކަށި ފިޔަވަޅުތަކަށް ލުއި ލިބުމުން މިހާރު ވަނީ މާލެ ސަރަހައްދު ހުޅުވާލާފަ އެވެ. މާލޭގެ މަގުތަކާއި ބާޒާރުތައް ހިމެނޭ އޭރިއާތައް ވަނީ ވަރަށް ބޮޑަށް ފުރިފަ އެވެ.\n"ބަންދަށް" ފަހު މީހުން މަގުމައްޗައް ނުކުމެފައިވާ އިރު، ފިހާރަތަކާއި ކެފޭ / ރެސްޓޯރެންޓްތައް ވެސް ހުރިހާ އިރެއްގައި އޮންނަނީ ފުރިފަ އެވެ. އެހެން ނަމަވެސް އެއްވުމުގަ އާއި ހިނގާބިނގާވެ އުޅުމުގައި ގައިދުރުކަން ވަރަށް ބޮޑަށް ކުޑަވެ، މާސްކް އެޅުމުގައި ވަރަށް ބޮޑަށް ފަރުވާ ކުޑަކޮށްލާފައިވާތީ ފެނެ އެވެ.\nބައެއް ސަރަހައްދުތަކުގައި އާދަޔާހިލާފަށް މީހުން ބައިބޯ އިރު ފިހާރަތަކާއި ތަންތަނަށް ވަނުމަށް ހުއްދަ ދީފައި މިންވަރަށް ވުރެ ގިނައިން ވަދެ ތިބެ އެވެ. އަދި ކެފޭ ރެސްތޯރެންޓްތަކުން އެޗްޕީއޭގެ ފިޔަވަޅުތައް އަޅާފައި ވިޔަސް ހިދުމަތް ހޯދުމުގައި މީހުން ދަނީ ގައިޑްލައިންތަކާ ހިލާފުވަމުންނެވެ.\nކޮވިޑްގެ ކުރީގެ ރާޅުތަކުގައި މާލެ ސަރަހައްދު ބަންދު ކުރުމަށްފަހު ލުއި ދިނުމުން ވެސް ފެނިފައި ވަނީ އެ މަންޒަރެވެ. އޭގެ ސަބަބުން ނަތީޖާ ވަރަށް ބޮޑަށް ގޯސްވެފައި ވެއެވެ. ކުރިން ދިން ލުއިތަކުގައި ވެސް ފަރުވާ ކުޑަކޮށްލުމުން ކޮވިޑް ކްލަސްޓާތައް ގިނަވެ ނަމްބަރުތައް އުފުލިފައި ވެއެވެ.\nސަރުކާރުން މޭ 11 ގައި ހަރުކަށި ފިޔަވަޅުތައް އެޅީ ގިނަ ބަޔަކަށް ބަލިޖެހި އަދި ބަލި ޖެހޭ ނިސްބަތް ވަރަށް ބޮޑަށް މަތިވުމާއެކު ބަލީގައި މަރުވި މީހުންގެ އަދަދު ވެސް ބޮޑުތަނުން މައްޗަށް ގޮސްގެނެވެ. އަލުން ލުއި ދިންއިރު އަނެއްކާ ވެސް ފެންނަމުން ދަނީ ކުރިން ވެސް ފެނުނު މަންޒަރެވެ.\n"ގޭގެއަށް ޒިޔާރާތް ކުރުމާއި ބޭނުން ނެތް ގޮތުގައި ބޭރަން ދިޔުން އިތުރުވެ މަގުމައްޗައް ގިނަ ބަޔަކު އެއްވަމުން ދާ ތަން މިދިއަ ދެތިން ދުވަހު ފެނުނީ މީގެ ސަބަބުން ކުރިން ވެސް ކޮށްފައިވާ ތަޖުރިބާ ކުރަން ޖެހުމަކީ ކައިރި ކަމެއް،" ބައިބޯވުމާއި ގައިޑްލައިންތަކާ ހިލާފުވަމުން ދާދިއުމާމެދު މީހަކު ކަންބޮޑުވުން ފާޅު ކުރި އެވެ.\nމާލެތެތޭގައި ބަޔަކު ހަރަކާތްތެރިވަނީ: ކޮވިޑާ ގުޅިގެން އަޅާފައިވާ ފިޔަވަޅުތައް ލުއި ކުރުމުން ގިނަ ބަޔަކު ވަނީ މަގަށް ނުކުމެފައި -- އަހުމަދު އަޝްހާދު އަބްދުﷲ | އަވަސް\nފިޔަވަޅުތައް ލުއި ކުރި ނަމަވެސް ފަރުދީ ޒިންމާ ނަގައި ކޮވިޑް ފެތުރުން ހުއްޓުވަން އެންމެން މަސައްކަތް ކުރަންޖެހެ އެވެ. ގައިޑްލައިންތައް ފޮލޯ ކުރަން ޖެހެ އެވެ. އެއްފަހަރާ ގިނަ ބަޔަކު އެއްތާކުން ބައްދަލު ނުކުރުމާއި، ގައިދުރުކަން ބެހެއްޓުމާއެކު ކޮންމެހެން ދާންޖެހިގެން ނޫނީ ބޭރަށް ނުދިއުން އިހުތިޔާރު ކުރަން ޖެހެ އެވެ.\n"މިހާރު މިސްކިތްތައް ވެސް ވަނީ ޖަމާއަތުގައި ނަމާދު ކުރެވޭ ގޮތަށް ހުޅުވާލާފައި. އެކަމަކު ގައިދުރުކޮށްގެން ނަމާދު ކުރަން އިސްކަން ނުދީ ނަމާދު ކުރާތަން ވެސް އެބަފެނޭ،" މީހަކު ބުންޏެވެ. ހުކުރު ދުވަހު މާލޭގެ މިސްކިތްތަކުގައި ހުކުރު ޖަމާއަތް ހެދި އިރުވެސް ގައިދުރުކަން ފެނުނީ ކުޑަކޮށެވެ.\nމާލެ މަގުމަތި ސައިކަލް ދުއްވަނީ: ހުޅުވާލުމުން މަގުތަކުގައި ވަރަށް ކާރުބާރު ބޮޑުވެފައިވޭ -- ފޮޓޯ: އަހުމަދު އަޝްހާދު އަބްދުﷲ | އަވަސް\nމިދިއަ ބުރާސްފަތީގައި ދިން ލުއިތަކާއެކު މިހާރު މާލޭ ކާފިއު އޮންނަނީ ރޭގަނޑު 8:00 އިން ފަތިހު 4:00 އަށް އަށް ގަޑިއިރަށެވެ. ފަތިހު 4:00 އިން ރޭގަނޑު 8:00 އަށް ބޭރަށް ނުކުމެ އުޅެން އިތުރު ހުއްދައެއް ބޭނުމެއް ނުވެ އެވެ. އަދި ކެފޭ އާއި ހޮޓާ /ރެންޓޯރަންޓްތަކާއި ފިހާރަތައް ކާފިއު ނޫން ވަގުތު ހުޅުވައިގެން ހިދުމަތް ދެވެއެވެ.\nޑައިންއިން އާއި ޑެލިވަރީގެ ހިދުމަތަކަށް އިތުރު ހުއްދައެއް ބޭނުމެއް ނެތެވެ. މިސްކިތުގެ ޖަމާއަތް ގައިދުރުކަމާއެކު ހެދެ އެވެ. މި މަހުގެ 15 އިން ފަށައިގެން ދެކުނު އޭޝިއާގެ ގައުމްތަކުގެ ފަތުރުވެރިންނަށް ވެސް ރާއްޖެ އާދެވޭނެ އެވެ. އެކަމަކު އާ ލުއިތަކާއެކު މިދިއަ ތިން ދުވަހަށް ބަލާއިރު މީހުން ތޮއްޖޭ މިންވަރުން އަނެއްކާ ވެސް ކޮވިޑްގެ ހާލަތު ގޯސްވުމުގެ ފުރުސަތު އެބަ އޮތެވެ.\nކޮވިޑް-19 މާލޭ ސިޓީ މާލޭ ސަރަހައްދުގެ ކާފިއު + އެޗްޕީއޭ ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް މައިމޫނާ އަބޫބަކުރު އެޗްއީއޯސީ


ސިތާނާ ސްޓޯރު – Mikal News\nސިތާނާ ސްޓޯރުން ފުވައްމުލައް ސިޓީ ސްކޫލްތަކަށް އެހީތެރިވެދިނުމުގެ އެއްބަސްވުމެއްގައި މިއަދު ސޮއިކޮށްފިއެވެ. ފުވައްމުލަކުގައި ހިންގާ ސަރުކާރު ސްކޫލްތަކާއި ސިތާނާ ސްޓޯރާއި ދެމެދު ސޮއިކުރުން ބާއްވާފައިވަނީ މިއަދު ލެޑް ޒެޕަލިން (ކުރީގެ މެންގޯ) ރެސްޓޯރަންޓްގައެވެ. ސިތާނާ\nމިހާރު މުޅި ދުނިޔޭގައި ވެސް ހަލުއިކަމާއެކު ފެތުރެމުންދާ ކްރޯނާވައިރަސް (ކޯވިޑް19) ރޯގާ އާއި ގުޅިގެން ފުވައްމުލަކު، ސިތާނާ ގްރޫޕްގެ ފިހާރަތަކުން މުދަލުގެ އަގުހެޔޮކުރުމަށް ނިންމައިފިއެވެ. ސިތާނަ ގްރޫޕްގެ ފިހާރަތަކުގެ ތެރެއިން ސިތާނާ ސްޓޯރަށް އިމްޕޯޓް ކުރާ މުދަލުން %25\nފުވައްމުލަކުގައި ފުޅާ ދާއިރާއެއްގައި ވިޔަފާރި ކުރަމުންއަންނަ ސިތާނާ ސްޓޯރުގެ މިއަހަރުގެ އަހަރީ ސޭލް އަންނަ ބުދަ ދުވަހުން ފެށިގެން ހުކުރު ދުވަހުގެ ނިޔަލަށް ޏ.އަތޮޅު ތައުލީމީ މަރުކަރުގެ ހޯލުގައި އޮންނާނެ ކަަމަށް ސިތާނާ ސްޓޯރުން\n2017 ވަނަ އަހަރު ފުވައްމުލަކު ސިޓީގެ ސްކޫލްތަކުން ހޮވުނު އެންމެ ރަނގަޅު 41 ދަރިވަރަކަށް ސިތާނާ ސްޓޯރ ޓޮޕް އެޗީވަރސް އެވޯޑް ހަވާލުކޮށްފިއެވެ. ޏ.އަތޮޅު ތަޢުލީ މަރުކަޒު ހޯލުގައި ރޭ(2018/10/20) ބޭއްވި މި ހަފްލާގައި


Rape Kurumah Fahu Ehlaalee Police Station Ge Kurimachah - Vaguthu\nރޭޕުކުރުމަށްފަހު އެއްލާލީ ޕޮލިސް ސްޓޭޝަނުގެ ކުރިމައްޗަށް\n7 މަސް ކުރިން ( ޑިސެމްބަރު 28, 2018 )\nރޭޕުގެ މައްސަލަތައް ހައްދު ފަހަނަ އަޅާފައި އޮތް އިންޑިޔާގައި، އަންހެން ކުއްޖަކު ރޭޕުކުރުމަށްފަހު ޕޮލިސް ސްޓޭޝަނެއްގެ ކުރިމައްޗަށް އެއްލާލި މައްސަލައެއް ފެންމަތިވެއްޖެއެވެ. މި ކުއްޖާ އެއްލާލާފައިވަނީ އެޤައުމުގެ މަޝްހޫރު ސަރަޙައްދެއްކަމުގައިވާ ކާންޕޫރު ސަރަޙައްދުގެ ޕޮލިސް ސްޓޭޝަނެއްގެ ކުރިމައްޗަށެވެ.\nގުރޭޑް 11 ގައި ތައުލީމް ހާޞިލު ކުރަމުންދާ މި ކުއްޖާ ރޭޕުކޮށްފައިވަނީ ގުރޫޕަކުންނެވެ. އަދި މިކަން ހިނގާފައިވަނީ މި ހަފްތާގެ އަންގާރަ ދުވަހުކަމަށްވެސް އިންޑިޔާގެ ނޫސްތަކުން ރިޕޯޓު ކޮށްފައިވެއެވެ.\nކަން ހިނގި ގޮތް ބަޔާންކޮށް އެޤައުމުގެ ނޫސްތަކުން ބުނެފައިވާ ގޮތުގައި މި އަންހެން ކުއްޖާވަނީ، މި ކުއްޖާ ރޭޕުކުރުމުގައި ހަރަކާތްތެރިވި ފިރިހެނެއް ދިރިއުޅެމުންދިޔަ ފްލެޓަކަށް ގޮސްފައެވެ. އަދި ކުއްޖާ ރޭޕުކުރީ އޭނާއާއި އޭނާގެ އެހެން ތިން ރަހުމަތްތެރިންވެގެން އެ ފްލެޓުގެ ތެރޭގައިކަމަށްވެސްވެއެވެ.\nއެއަށްފަހު، މި ހަތަރު ފިރިހެނުންވަނީ ކާރެއްގެ ތެރެއަށް އެކުއްޖާ ލައިގެން ގެންގޮސް ޕޮލިސް ސްޓޭޝަނުގެ ކުރިމައްޗަށް ވައްޓާލާފައެވެ. އޭރު އެކުއްޖާ އޮތީ ހޭނެތިފައިކަމަށް މީޑިޔާ ރިޕޯޓުތައް ބުނެއެވެ.\n"ހިންދުސްތާން ޓައިމްސް" އިން ބުނެފައިވާ ގޮތުގައި މިކަމުގައި ބައިވެރިވި ހަތަރު ފިރިހެނުންނަކީ އަނޫރާގް ޔާދަވް، ޖެކީ، ޝުބަމް އަދި އަބީޝެކް ނަމަކަށް ކިޔާ ބައެކެވެ. އަދި މިއީ ބެޗެލަރ އޮފް ޓެކްނޮލޮޖީ ކިޔަވަމުންދާ ދަރިވަރުންތަކެއްކަމަށްވެސްވެއެވެ.\nއިންޑިޔާ އިން މިފަދަ އެތައް މައްސަލައެއް ފެންމަތިވެފައިވެއެވެ.\nޑިސެމްބަރު 28, 2018 15:31\nއަދިވެސް މިގައުމަށް އުދުޅި ނުބާނާ އަމިއްލަ ގައުމު ހަމަޔަކަށް އަޅުވަބަލަ!


New normal gai ves dhethin mahu ulhen jehidhaane: Dr.Afzal | Mihaaru\nމިރޭގެ މީޑިއާ ބްރީފިންގައި ޑރ. އަފްޒަލް އޮންލައިންކޮށް ނޫސްވެރިންގެ ސުވާލުތަކަށް ޖަވާބު ދެއްވަނީ.\nނިއު ނޯމަލްގައި ވެސް ދެތިން މަހު އުޅެން ޖެހިދާނެ: ޑރ. އަފްޒަލް\n17 މެއި 2020 - 00:42 42 comments\nނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ން ބޭއްވި މީޑިއާ ބްރީފިންގައި ޑރ. އަފްޒަލް ވިދާޅުވީ ލޮކްޑައުންގެ ހާލަތު އުވާލުމާ އެކު ދިރިއުޅެން ޖެހޭނީ 'ނިއު ނޯމަލް' އެއްގައި ކަމަށެވެ. ބޮޑު ސާޖެއް ނައިސް މިކަމުން ސަލާމަތްވެވޭނީ ނިއު ނޯމަލްގައި ދެތިން މަހު ތިބެގެން ކަމަށް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި ލޮކްޑައުން އުވާލުމާ އެކު އާއްމުން މަގުމައްޗަށް ނުކުމެ ކުރިން އުޅުނު ގޮތަށް އަމަލުތައް ބެހެއްޓުން އެކަށީގެންވެ އެވެ. މި ބަލީގައި އެއީ ވަރަށް ބޮޑު ބިރެއް ކަން ފާހަގަކުރައްވައި ވިދާޅުވީ ކަމާބެހޭ އިދާރާތަކުގެ އިރުޝާދަށް ވަރަށް ބޮޑަށް ސަމާލުވާން ޖެހޭ ކަމަށެވެ.\nނިއު ނޯމަލްގައި ސަމާލުވާން ޖެހޭ ކަންކަން ކިޔައިދެއްވަމުން އަފްޒަލް ވިދާޅުވި ގޮތުގައި ގޭތެރޭގައި ވެސް އާންމު ސާފުތާހިރުކަމަށް ސަމާލުކަން ދިނުމާއި ފާހަނަ ފަދަ ތަންތަން ބޭނުން ކުރުމަށް ފަހު ސާފުކޮށްލުމާއި، ވަކިން ހާއްސަކޮށް ގޭގައި އުޅޭ އުމުރުން ދުވަސްވީ މީހުންނަށް ސަމާލުކަން ދޭން ޖެހެ އެވެ.\n"ގޭގަ ތިބޭ އެންމެންނަކީ ހައިރިސް [އުމުރުން 65 އަހަރުން މަތީގެ] މީހަކާ ކޮންޓެކްޓްވާ މީހަކަށް ވެގެން ނުވާނެ، އަދި އޭގެ ތެރެއިން ވަކިން ހާއްސަކޮށް ބޭރަށްދާ މީހާއަކީ އެފަދަ މީހަކާ ޑައިރެކްޓް ކޮންޓެކްޓްވާ މީހަކަށް ވެގެންނުވާނެ" ޑރ. އަފްޒަލް ވިދާޅުވި އެވެ.\nލޮކްޑައުން ދޫކޮށްލިއަސް ގޭގައި އުޅޭ އެންމެން ބޭރު ތެރެއަށް ނުކުމެ ނޫޅޭން އޭނާ އެދިވަޑައިގަތެވެ. ޒަރޫރީ ބޭނުންތަކުގައި ނުކުންނަ އިރު ވެސް ގައިދުރުކަމަށް ސަމާލުކަން ދިނުމާއި ގިނަ ގިނައިން އަތްދޮވުމުގެ އިތުރުން އާއްމު ސާފުތާހިރުކަމަށް އަބަދުވެސް ސަމާލުކަން ދޭން އޭނާ އިލްތިމާސްކުރެއްވި އެވެ.\n"މިގޮތަށް އަމަލުނުކޮށްފި ނަމަ، ލޮކްޑައުންގެ ސަބަބުން ލިބުނު ހިމާޔަތް ގިނަ ދުވަހަކު ނޯންނާނެ" ޑރ.އަފްޒަލް ވިދާޅުވި އެވެ.\nލޮކްޑައުން އުވާލުމަށްފަހު އަމަލުކުރަން ޖެހޭ ގޮތުގެ އެސްއޯޕީއެއް އަންނަނީ ތައްޔާރު ކުރަމުންނެވެ.\nމާލެއިން ކޮވިޑް-19ގެ ފުރަތަމަ ކޭސް ފެނުމާ އެކު މިދިޔަ އޭޕްރިލް 15 ގައި މާލެ ސަރަހައްދު އެންމެ ފުރަތަމަ ލޮކްޑައުން ކުރީ 24 ގަޑިއިރަށެވެ. އޭގެ ފަހުން އެ މުއްދަތު 14 ދުވަހުން 14 ދުވަހަށް އިތުރު ކުރަމުން އައިސް އެންމެ ފަހުން ކަނޑައެޅި ގޮތުން ނަމަ މާލެ ސަރަހައްދުގެ ލޮކްޑައުން ދެމިއޮންނާނީ މި މަހުގެ 28 ގެ ނިޔަލަށެވެ. ލޮކްޑައުންއާ އެކު ނަތީޖާ ވަރަށް ރަނގަޅު ކަމަށް ސިއްހީ މާހިރުން ގެންދަވަނީ ވިދާޅުވަމުންނެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ ލޮކްޑައުން ޑރ. އިބްރާހިމް އަފްޒަލް (އެޗްޕީއޭ) ސިއްހީ ކުއްލި ނުރައްކަލުގެ ހާލަތު ސިއްހަތު ބަލިތައް\nބަލިން ސަލާމަތް ވަންދެން ލޮކްޑައުންގައި ނުތިބެވޭނެ\nކޭސްތައް މަދުވެ، ގިނަ ބަޔަކު ރަނގަޅުވި ދުވަހެއް


މަތީގައިވާ ފޮޓޯއިން ފެންނަ މީހަކީ ޖެނެރަލް އިންވެސްޓިގޭޝަން ޑިޕާޓްމަންޓުން ތަޙުޤީޤު ކުރަމުންދާ މައްސަލައަކާ ގުޅިގެން ހޯދަން ބޭނުންވެ، ފުލުހުން މިހާތަނަށް ކުރި މަސައްކަތުން ކާކުކަން ކަށަވަރުކުރެވިފައިނުވާތީ ހޯދައި ނުފެނިފައިވާ މީހެކެވެ.\nވީމާ، ފޮޓޯއިން ފެންނަ މީހާއާ ބެހޭ އެއްވެސް މަޢުލޫމާތެއް ލިބިފައިވާ ފަރާތެއްވާނަމަ އެ މަޢުލޫމާތެއް މޯލްޑިވްސް ޕޮލިސް ސަރވިސްގެ ހޮޓްލައިން ނަމްބަރު 3322111 ނުވަތަ ޖެނެރަލް އިންވެސްޓިގޭޝަން ޑިޕާރޓްމަންޓުގެ ނަމްބަރު 9631696 އަށް ގުޅުއްވައި، އިންސިޑެންޓް ނަމްބަރު 449901 ވިދާޅުވެ، މައުލޫމާތު ހިއްސާކުރެއްވުން އެދެމެވެ.\nމިފަދަ މައްސަލަތަކާ ގުޅިގެން މަޢުލޫމާތު ދޭ ފަރާތްތައް ސިއްރުކޮށްދޭނެކަމުގެ ޔަޤީންކަން އަރުވަމެވެ. އަދި މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެހީތެރިކަން ފާހަގަކޮށް މި ފުރުޞަތުގައި ޝުކުރު ދަންނަވަމެވެ.


މިއީ އެމެރިކާ ސިފައިން އިރާގަށް ދިން ހަމަލާތަކުގެ ފޮޓޯ ތަކެއް ނޫން! | Jazeera\tމިއީ އެމެރިކާ ސިފައިން އިރާގަށް ދިން ހަމަލާތަކުގެ ފޮޓޯ ތަކެއް ނޫން! - Jazeera\nމިއީ އެމެރިކާ ސިފައިން އިރާގަށް ދިން ހަމަލާތަކުގެ ފޮޓޯ ތަކެއް ނޫން!\nފަތުޙުﷲ މުފީދު September 22, 2019 107 views0\nމިއީ އެމެރިކާ ސިފައިން އިރާގަށް ދިން ހަމަލާގެ ފޮޓޯ ތަކެއް ނޫނެވެ. ހަމަ އެހެންމެ މިއީ ސީރީޔާގައި ހިނގަމުންދާ ހަނގުރާމައިގެ ފޮޓޯ ތަކެއް ވެސް ނޫނެވެ. މި ފޮޓޯތަކަކީ ރޭ މާލޭގައި ހިނގި ނުރައްކާތެރި އަލިފާނުގެ ހަދީސާގައި އަނދާ ހުލިވެގެން ދިޔަ ގެތަކާއި ޢިމާރާތްތަކާއި އެ ޢިމާރާތް ތަކުގައި ދިރި އުޅުނު މީހުންގެ ތަކެއްޗާއި އެ ސަރަހައްދުގައި ޕާކޮކޮށްފައި ހުރި ވެހިކަލް ތަކަށް ވެފައިވާ ގޮތް ފެންނަ ފޮޓޯ ތަކެވެ.\nމިއީ އަސަރު ހުރި ފޮޓޯ ތަކެކެވެ. ހަމައެކަނި މި ފޮޓޯތަކަށް ބަލައިލުމުން ވެސް ރޭ ހިނގައި ދިޔަ އަލިފާނުގެ ހާދިސާގެ ބޮޑުކަމާއި ނުރައްކާތެރިކަން ތަސައްވުރު ވެގެން ދެ އެވެ.\nފަރުވާ ކުޑަކަމާއި ޒިންމާދާރު ނުވުމުގެ ސަބަބުން ހިނގައިދިޔަ މި ހާދިސާ އިން ލިބުނު ގެއްލުން ތަކުގެ އަގު އެތައް މިލިއަނަކަށް އަރަ އެވެ. އޭގެތެރެއިން ވެސް އެންމެ ބޮޑު އިއާދަ ނުކުރެވޭ ވަރުގެ ގެއްލުމަކީ ޢުމުރުން 46 އަހަރުގެ މަންމައަކު، އެ ހޫނުގަދަ އަލިފާނުގެ ޝިކާރައަކަށްވެ މި ދުނިޔެއާ ވަކިވެގެން ދިއުމުން ލިބުނު ގެއްލުމެވެ. ސަލާމަތަށް އެދި އާދޭސްކޮށް ރުއި ރުއިމުގެ އަޑު އެއްވެސް މީހަކަށް ނީވި ބަލަބަލައި ހުއްޓާ އެ ހޫނުގަދަ އޮލަ އަލިފާން ގަނޑުން އަނދައިގެން ދިއުމުން، ގެއްލިގެން އެދިޔައީ ހިތްހެޔޮ ޤުރުއާން މުދައްރިސެކެވެ. ރޭ ވެސް އަދި މިއަދު ވެސް އެންމެ ގިނަ މީހުންނަށް އެންމެ ފުން އަސަރެއްކުރީ މިދެންނެވި ތ. ބުނީ އަށް އުފަން އާއިޝަތު ޝައުނާ އެ ހާދިސާގައި ނިޔާވި ހިތްދަތި ވޭންދެނިވި ގޮތުގެ ސަބަބުންނެވެ. އަނދައިގެން ދިޔަ ގެތަކާއި ޢިމާރާތްތަކާއި މުދާތަކަށް ލިބުނު ގެއްލުމުގެ ބޮޑު ކަމަކުނެއް ނޫނެވެ.\nރޭގެ އެ ހާދިސާ ހިނގައިދިޔަ ގޮތުން، ގިނަ ބަޔަކު އަދިވެސް ގެންދަނީ އެމީހުންގެ ޝުޢޫރުތައް ފާޅުކުރަމުންނެވެ. ކަންބޮޑުވުންތައް ސޯޝަލް މީޑިއާގައި ހިއްސާ ކުރަމުންނެވެ. އެ މީހުން އެންމެންގެ ވެސް އެންމެ ބޮޑު ކަންބޮޑު ވުމަކަށް ވެފައި ވަނީ، ތޮއްޖެހިފައި މިވާ މާލޭގެ ސަލާމަތާއި ރައްކާތެރި ކަމާ މެދު ހުރި ކަންބޮޑުވުން ތަކެވެ.\nސޯޝަލްމީޑިއާގައި އާންމުން ފާޅުކުރަމުން ގެންދާ ޝުޢޫރު ތަކަށް ބަލައި އިރު އެ މީހުންގެ އެންމެ ބޮޑު ކަން ބޮޑުވުމަކީ ދެވަނަ ޝައުނާއެއް މި ދުނިޔެއާ ވަކި ވުމުގެ ކުރިން މާލޭގައި މީހުން ދިރިއުޅޭ ގެތަކުގައާއި ގޭގެއާއި ޖެހިގެން ހަދާފައިވާ ގޮވާ ޒާތުގެ ތަކެތި ގުދަން ކުރުމުގެ ހުއްދަ ދީފައިވާތީ އެވެ. އަދި އެފަދަ ތަން އަވަސް ގޮތެއްގައި ހުސްކުރަން ނޫޅޭތީ އެވެ. އެހެން ކަމުން އެމީހުން އެދެމުން ދަނީ އެފަދަ ތަން މިހާރުން މިހާރަށް އާންމުން ދިރި އުޅޭ ސަރަހައްދުން ބޭރު ކުރުމަށެވެ.\nއަނެއް ބައެއްގެ ކަންބޮޑު ވުމަކީ ކެމިކަލް ގުދަނަށް ވުރެ ކުޑަ ކަމަކަށް ނޫނެވެ. ގަރާޖު، ވޯކްޝޮޕް، ސޯމިލް އަދި ގުދަން ފަދަ ތަންތަން ވެސް މީހުން ދިރިއުޅޭ ސަރަހައްދުގައި ހުންނާތީ އެކަމުގެ ކަންބޮޑުވުމެވެ. އަދި އެފަދަ ތަންތަނަކީ ވެސް ނުރައްކާތެރިކަން ވަކި ކުޑަ ނޫން ތަންތަން ކަމަށް ވެސް އެ މީހުން ބުނެ އެވެ.\n"އެފަދަ ތަންތަން (ގަރާޖު، ވޯކްޝޮޕް، ސޯމިލް އަދި ގުދަން ފަދަ ތަންތަން) ބަދަލު ކުރާނެ ވާހަކަ އަޅުގަނޑު ކުޑައިރުއްސުރެ ދައްކާތީ އަޑުއިވޭ،" އުމުރުން 23 އަހަރުގެ އަޙްމަދު ހައިލަމް ބުންޏެވެ."އެފަދަ ތަންތަނުން ވެސް ހިތާމަވެރި ހާދިސާއެއް ހިނގަންދެން ކަމަށްކަން ނޭނގެ ބަދަލު ނުކޮށް އެތިބެނީ!"\nއެއީ އަކީ މުޅި ވެސް މުޅިން ދޮގެއް ނޫނެވެ. ހަގީގަތަކީ ވޭތުވެދިޔަ ހުރިހާ ސަރުކާރު ތަކުން ވެސް މީހުން ދިރިއުޅޭ ސަރަހައްދުން ގަރާޖު، ވޯކްޝޮޕް، ސޯމިލް އަދި ގުދަން ފަދަ ތަންތަން ބޭރު ކުރަން ވާހަކަ ދެއްކުން ފިޔަވައި އިތުރު ކަމެއް ނުކުރެވޭ ކަމެވެ.\nޖަޒީރާ އާ ވާހަކަ ދެއްކި ދެ ކުދިންގެ މަންމަޔަކު ބުނީ މާލޭގައި މުޅިން ވެސް ހުރީ މައްސަލަތައް ކަމަށެވެ. އޭނަ ބުނި ގޮތުގައި ކުދިން ގޮވައިގެން ސްކޫލާ ހަމަޔަށް ދެވޭ އިރު ގޭގޭގެ ބޭރުގައި މަގު މައްޗަށް ވާ ގޮތަށް ހަރުކޮށްފައި ހުންނަ އޭސީ އައުޓްޑޯރ ޔުނިޓް ތަކުން ފައިބާ ފެންތަކުން ސަލާމަތްވެ ސްކޫލާ ހަމަޔަށް ނުދެވޭ ކަމަށެވެ. ގިނަ ދުވަސް ދުވަހު ސްކޫލް ދޮށައް ގޮސްފައި ގެއަށް ގޮސް ހެދުން ބަދަލު ކުރަން ޖެހޭ ކަމަށެވެ.\n" އޭގެތެރެއިން ބައެއް ޔުނިޓްތައް ހުންނަނީ ވަރަށް ބޮޑަށް ހަލާކުވެފައި،" އޭނާ ބުންޏެވެ."އެއިން އެއްޗެއް ވެސް މީހެއްގެ ބޮލަށް ވެއްޓެން ދެކަށް ކަން ނޭނގެ އެ ކަމުގެ ގަވާއިދެއް ވެސް ނަހަދައިގެން މިއުޅެނީ، ވެލިބަސްތާ ވެއްޓި ތުއްތު ކުއްޖަކު ނިޔާވީމަ ހަދާ އިމާރާތް ތަކުގެ ސައިޓް ތައް މޮނިޓަރ ކުރަން ފެށިގޮތަށް، ކެމިކަލް ގެ ސަބަބުން ނުރައްކާތެރި އަލިފާނުގެ ހާދިސާއެއް ހިނގައި އެކަކު ނިޔާވެ އެތައް ބައެއްގެ ދިރިއުޅުން ނެތިވެ ދިޔައިމަ އެކަމުގެ ހޭވެރިކަމެއް މިވީ! މިއީ ގައުމެއްތަ؟!"\nއެއީ ވެސް މުޅިއަކުން ދޮގެއް ނޫނެވެ. މާލޭ އަކީ އެތައް އެތައް މައްސަލަ ތަކެއްގެ ހާއްޔެކެވެ. ކުޑަ ކުޑަ ތަންތަން ކޮޅުގައި އެތައް ބައިވަރު މީހުން ދިރިއުޅޭ އިރު އެއީ ވެސް މައްސަލަ އެއް ނޫނެވެ. ދުއްވާ އެއްޗެހި އެހާމެ ގިނަ އެވެ. އެއީ ވެސް މައްސަލަ އެއް ނޫނެވެ. ބިލްޑިންގ ތަކުން ފެންތައް މަގުމަތިން ހިނގާފައި ދާ މީހުންގެ ބޮލަށް ކިތަންމެ ވަރަކަށް ފޭބި އަސް އެއީ ވެސް މައްސަލައެއް ނޫނެވެ. ގަވާއިދާ ޚިލާފަށް އުޅޭ ބިދޭސީންގެ ވާހަކަ ދައްކާ ކޮޅަކުން ނުލާނެ އެވެ. އެއީ ވެސް މައްސަލަ އެއް ނޫނެވެ. މައްސަލައަކަށް ވާ އެއްކަމެއް ވެސް އެއް ވެސް ސަރުކާރަކަށް ނެތް ކަހަލަ އެވެ. ރައްޔިތުންގެ ޓެކްސް ފައިސާ އިން މުސާރަ ނެގުން ފިޔަވައި ކުރާ އެއްވެސް ކަމެއް ނޯވެއޭ ބުންޏަސް ދޮގަކަށް ނުވާނެ އެވެ.\nމިހާ ހިސާބަށް ކަންކަން މިދަނީ ރައްޔިތުން ވެސް ، އެ މީހުންގެ ޒިންމާ އެންމެ އެދެވޭ ގޮތުގައި އަދާ ނުކުރުމުގެ ސަބަބުންނެވެ. ވެރިން ޚާދިމުންގެ ޖީބަށް ވެއްޓެންޏާ ވެރިންނަށް ޚާދިމަކު ކޮށްދޭނެ ކަމެއް ނޯންނާނެ އެވެ. ފެންނަމުން މިދަނީ އެ މަންޒަރެވެ. ކުރެވެވުމުން އަންނަނީ އެ ތަޖުރިބާ އެވެ. ހުރިހާ ވެސް މައްސަލަ އަކީ ދުވަސް ކައިރި ވުމުން ދިއްކޮށްލާ ސިޓީ އުރާގައި ހިފޭ ހިފުމެވެ. އެއީ ހުއްޓާލަން ޖެހިފައިވާ ނުބައި ސަގާފަތެކެވެ.\nބޭންކުން ބޮޑެތި އިންޓަރެސްޓުގައި ލޯނުތައް ނަގައިގެން ހަދާ ޢިމާރާތްތައް ޑިޒައިން ކުރަނީ ވެސް ބޮޑު އަގު ހޯދަން ގުދަނަށެވެ. ފުރަތަމަ ޝީޓް އަޅާފައި ބޮޑެތި އެޑްވާންސް ނަގައިގެން ބޮޑު އަގުގައި ވިޔަފާރި ވެރިންނަށް އެ ގުދަން ކުއްޔަށް ދެ އެވެ. ބޭނުމީ ފައިސާ އެވެ. އެތަނަށް ވައްދަނީ ކޯއްޗެއްތޯ ވެސް ބަލާނުލަ އެވެ. ގިނަފަހަރަށް އެ ގޭގޭގެ ވެރިން އެ ޢިމާރާތުގައި ދިރި ވެސް ނޫޅެ އެވެ. އެ މީހުން ދިރިއުޅެނީ މުޅި ޢިމާރާތް ކުއްޔަށް ދީފައި ރާއްޖެއިން ބޭރުގަ އެވެ. ކަމެއް ދިމާވިޔަސް އެ މީހުންގެ ފުރާނަޔަށް ގެއްލުމެއް ނުވާނެތާ އެވެ. އެންމެ ބޮޑުވަރަކަށް ވެސް ލިބޭނީ އެތަނަކަށް ވާ ގެއްލުންތާ އެވެ. އަމިއްލަ އެދުން ބޮޑުވިޔަސް މީ ބޮޑުވަރެވެ.\nސަރުކާރުން ޤަވާޢިދު ހަދަންވީ މީހުން ދިރިއުޅޭ އިމާރާތް ތަކުން ގުދަން ކުއްޔަށް ނުދެވޭނެ ގަވާޢިދެވެ. މީހުން ދިރިއުޅޭ ސަރަހައްދުގައި ގުދަން ނެހެދޭނެ ޤާނޫނެވެ.


Mulhi mees media gai BML ah nafrathuge basthah - AO News\nކޮވިޑް19ގެ ސަބަބުން ރާއްޖެއަށް ބޭރު ފައިސާ ލިބުން މަދުވެ، ބޭރުވާ ޑޮލަރުގެ އަދަދު އިތުރުވެފައިވާ ވަގުތެއްގައި ބީއެމްއެލް އިން ކޭޝް ކާޑުން ރާއްޖޭން ބޭރުގައި 750 ޑޮލަރު އަދި ރާއްޖޭގައި 250 ޑޮލަރު ނެގޭ ގޮތަށް ބަދަލު ގެނައުމާއި ގުޅިގެން މީސްމީޑިއާގައި އެތައް ބަޔަކު ނުރުހުން ފާޅު ކުރަން ފަށައިފިއެވެ.\nމީސްމީޑިއާގައި އެއްބަޔަކު ބުނަމުން ދަނީ ބީއެމްއެލް އިން އެ ކުންފުނީގެ ޑެބިޓް އަދި ކްރެޑިޓް ކާޑު ބޭނުންކޮށްގެން ރާއްޖޭން ބޭރުގެ މުއާމަލާތްކުރެވޭނެ އަދަދުތަކަށް ބަދަލު ގެންނަން ޖެހުނު މައިގަނޑު ސަބަބަކީ ސަރުކާރުން ކޮވިޑްް19 ގެ ދުވަސްވަރުގައި ނިންމި ދޯހަޅި ނިންމުންތަކުގެ ސަބަބުން ކަމަށެވެ. އެގޮތުން މި ނިންމުމުގައި ކުއްވެރި ވަނީ ބީއެމްއެލް ނޫން ކަމަށާއި މައްސަލައިގެ ޒިންމާ ސަރުކާރުން ނަގަންޖެހޭނެ ކަމަށް ގިނަ ބަޔަކު އަންނަނީ ބުނަމުންނެވެ.\nމީސްމީޑިއާގައި ދައުރުވާ ޕޯސްޓު ތަކުގައި އާންމުން ބުނަމުން އަންނަނީ ކޮވިޑް19ގެ އަސަރު ރާއްޖޭގެ އިގުތިސޯދަށް ފުރަތަމަ ކުރަން ފެށުމުން ސަރުކާރުން ރިސޯޓުތަކުގެ ވެރިން ދިވެހި ރުފިޔާއިން ރިސޯޓުގެ ޓެކްސް އަދި ކުލި ދެއްކޭނެ ގޮތެއް ހަމަޖެއްސުން އެއީ ރާއްޖޭގެ ގައުމީ ބޭންކަށް ބޭރުގެ ފައިސާ ލިބުން ދަތިވި އެންމެ މައިގަނޑު އެއް ސަބަބު ކަމަށެވެ. މީގެ އިތުރުން ސޮވެރައިން ފަންޑުގައި ހުރި ބައެއް ބޭރުގެ ފައިސާ ވަކި ސަބަބު ތަކެއް ހާމަ ނުކޮށް ސަރުކާރުން ދިވެހި ރުފިޔާއަށް ބަދަލުކުރުން އެއީ މިކަމުގެ ފަހަތުގައިވާ އެއް ސަބަބު ކަމަށްވެސް ބައެއް މީހުން އަންނަނީ ބުނަމުންނެވެ.\nކުދި އަދި މެދު ފަންތީގެ ވިޔަފާރިތައް ކުރަމުން އަންނަ ގިނަ ފަރާތްތަކަކުން މީސްމީޑިއާގައި ކަންބޮޑުވުން ފާޅު ކުރަމުން ބުނެފައިވަނީ މިއީ އެ މީހުންގެ ވިޔަފާރިތައް ފުނޑާލުން ކަމަށެވެ. އެގޮތުން އާމްދަނީ ލިބުން ދަތިވެ އަދި ގިނަ ބަޔަކަށް އާމްދަނީ ލިބުން ހުއްޓިފައިވާ މިފަދަ ދަނޑިވަޅެއްގައި މިފަދަ ނިންމުމެއް ނިންމަން ހެޔޮނުވާނެ ކަމަށްވެސް ގިނަ ވިޔަފާރިވެރިންތަކެއް ވަނީ ބުނެފައެވެ.\nގިނަ ދިވެހިންތަކެއް ބޭރުގެ ގައުމުތަކުގައި ތަޢުލީމު ހޯދަމުން އަންނަ އިރު އެ ފަރާތްތަކުގެ ވެސް ކަންބޮޑުވުން މިކަމާއި ގުޅިގެން ވަނީ މީސްމީޑިއާގެ އެކި ވަސީލަތްތަކުގައި ހާމަކޮށްފައެވެ. އެގޮތުން އެ ފަރާތްތަކުން ހާމަކޮށްފައިވާ ގޮތުގައި ވަގުތީ ގޮތުން ލިމިޓެއް ޑޮލަރު ނެގުމުގައި ކަނޑައެޅުމަކީ ގަބޫލު ކުރެވޭނެ ކަމެއް ނޫން ކަމަށެވެ، އެގޮތުން އެކި މަހުގެ ހަރަދުތަކަށް ހަރަދުވަނީ އެކި ވަރު ކަމަށާއި ބޭންކުން މިފަދަ ގޮތަކަށް ނިންމުމުން މިއީ ބޭރުގައި ދިރިއުޅެމުން އަންނަ އިރު މިހާރު ވިސްނަންޖެހުނު އިތުރު ކަމެއް ކަމަށާއި އުފުލަން ޖެހޭނެ ބޮޑު ތަކުލީފެއް ކަމަށްވެސް އެފަރާތްތަކުން ވަނީ ހާމަކޮށްފައެވެ.\nސަރުކާރުގެ ސިޔާސަތުތަކާއި ދިމާލަށް އެއްބަޔަކު އިނގިލި ދިއްކުރަމުން އަންނަ އިރު އަނެއް ބަޔަކު ބުނަމުން އަންނަނީ މިއީ މިހާރުގެ ސަރުކާރުން ދިވެހިން އިންޑިއާ އާއި ގުޅުން ބަދަހި ކުރުވުމަށް ހިންގަމުން އަންނަ ކަންތައްތަކުގެ ތެރެއިން ކަމެއް ކަމަށެވެ. އެގޮތުން ސްޓޭޓް ބޭންކް އޮފް އިންޑިއާއިން ޙިދުމަތް ލިބިގަންނަ ދިވެހިން އިތުރު ކުރުމަށްޓަކައި ނިންމައިފައިވާ ނިންމުމެއް ކަމަށްވެސް އެއްބަޔަކު އަންނަނީ ބުނަމުންނެވެ.\nރާއްޖޭން ބޭރުން ލިބޭ ފައިސާ، ޑޮލަރު އެކައުންޓްތަކަށް ޖަމާކޮށްދިނުން ވެސް ބޭންކް އޮފް މޯލްޑިވްސް އިން ވަނީ ހުއްޓާލާފައެވެ. މިއީ ވެސް ޑެބިޓް އަދި ކްރެޑިޓް ކާޑު ބޭނުންކޮށްގެން ޓްރޭޑް ކުރަމުންދާ އެތައް ބަޔަކަށް ގެއްލުމާއި ކުރިމަތިލާން ޖެހުނު ކަމަކަށް ވުމުން މިކަމާމެދު ގިނަ ބަޔަކު ދަނީ ކަންބޮޑުވުން ފާޅު ކުރަމުންނެވެ.\nބީއެމްއެލްގެ ހިދުމަތްތަކަށް ދާދި ފަހުން ބުރޫ އަރާ އެކައުންޓުތަކުން ގޮތް ނޭނގި ދެފަހަރު ނުވަތަ އެއަށްވުރެ ގިނަ ފަހަރު އެއް ޓްރާންސްސެކްޝަނެއް ތަކުރާރުވުމާއި ގުޅިގެން ގިނަ ބައެއްގެ ފާޑުކިޔުން ވަނީ އެ ބޭންކަށް އަމާޒުވެފައެވެ. އެކަމަށްވެސް އިތުރު ޙައްލެއް ނައިސް އޮއްވާ ބޭންކުން މިއަދު ނިންމި ނިންމުމުގެ ސަބަބުން މީސްމީޑިއާގައި ގިނަ ބަޔަކު އަންނަނީ ބީއެމްއެލް ބޮއިކޮޓް ކުރުމަށްވެސް ގޮވާލަމުންނެވެ.\nރާއްޖެއަށް ބޭރުގެ ފައިސާ ލިބުން ދަތިވެ ޑޮލަރުގެ އަގު ބްލެކްމާކެޓުގައި މަތިވެފައިވާ ވަގުތެއްގައި ބީއެމްއެލް އިން ހާމަ ކުރި ގޮތުގައި އެ ކުންފުނީގެ ހުރިހާ ޑެބިޓް އަދި ކްރެޑިޓް ކާޑަކުން މަހެއްގެ މައްޗަށް ރާއްޖޭގައި ތިބެގެން ރާއްޖޭން ބޭރުން މުޢާމަލާތްކުރެވޭނެ އަދަދު 250 ޑޮލަރަށް ވަނީ ކަނޑައަޅާފައެވެ. އަދި މި ބަދަލާއެކު ރާއްޖޭން ބޭރުގައި ދިރިއުޅޭ ދިވެހިންނަށް އެހީތެރިވުމުގެ ގޮތުން މަހެއްގެ މައްޗަށް 750 ޑޮލަރު ބޭނުން ކުރެވޭނެ ކަމަށްވެސް ބޭންކުން ވަނީ ހާމަކޮށްފައެވެ.\nމިގޮތަށް ކާޑުން ކުރެވޭ މުއާމަލާތުގެ އަދަދު ދަށްކުރެވުނު ކަމުގައިވިޔަސް، ބޭސްފަރުވާ އާއި ތައުލީމާ ގުޅުންހުރި ކަންކަމުގައި ފައިސާދެއްކުމަށް ވަގުތީ ލިމިޓެއް ކަސްޓަމަރުންނަށް ދިނުމަށް އެކުންފުނިން ވަނީ ހަމަޖައްސާފައެވެ.. އެގޮތުން އެ ފަދަ ހިދުމަތްތަކަށް ބޭނުންވާ ކަސްޓަމަރުން އިންޓަރނެޓް ބޭންކިންގ މެދުވެރިކޮށް އެކަމަކާ ގުޅުން ހުރި ލިޔުންތައް ބޭންކަށް ފޮނުވުމަށް އެކުންފުނިންވަނީ އެދިފައެވެ.\nބީއެމްއެލްބޭންކް އޮފް މޯލްޑިވްސްޑޮލަރު\nނުކުޅެދުންތެރިކަން ހުންނަ މީހުންނަށް ބީއެމްއެލް އިން އިތުރު ވީލްޗެއާރ ހަދިޔާކުރަން ނިންމައިފި\nބީއެމްއެލް ކޮމިއުނިޓީ ފަންޑަށް ޕްރޮޕޯސަލް ހުށަހެޅުމުގެ ފުރުސަތު ހުޅުވާލައިފި


Midhiya quater gai inflation 4.2% mahchah hingajje | Mihaaru\nމަރުކަޒީ ބޭންކުގެ މައި އިދާރާ: ފާއިތުވި ދެ ކުއާޓަރުގައި ވެސް މުދަލާއި ހިދުމަތުގެ އަގު ދިޔައީ މަތިވަމުންކަމަށް އެމްއެމްއޭ އިން ނެރުނު ރިޕޯޓެއްގައި ފާހަގަކޮށްފައިވޭ.\nމިދިޔަ ކުއާޓަރުގައި އިންފްލޭޝަން 4.2 ޕަސެންޓް މައްޗަށް ހިނގައްޖެ\n26 ސެޕްޓެމްބަރ 2017 - 12:38 1 comment\nމިދިޔަ އަހަރުގެ ފަހު ކުއާޓަރުން ފެށިގެން މިއަހަރުގެ ދެވަނަ ކުއާޓަރާ ހަމަޔަށް ރާއްޖޭގެ އިންފްލޭޝަން މަތިވެފައިވާ ކަމަށާއި، ދެވަނަ ކުއާޓަރުގައި އިންފްލޭޝަން 4.2 ޕަސެންޓް މައްޗަށް ގޮސްފައިވާ ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނެފި އެވެ.\nމަރުކަޒީ ބޭންކުން މިއަދު ނެރުނު އިންފްލޭޝަނާ ބެހޭ ރިޕޯޓެއްގައި ބުނެފައި ވަނީ މުދަލާއި ހިދުމަތުގެ އަގު މައްޗަށް ދިއުމުގެ މައިގަނޑު ސަބަބަކީ ސަރުކާރުގެ ސިޔާސަތަށް ގެނައި ބަދަލުތަކާއެކު މިދިޔަ އަހަރުގެ އޮކްޓޯބަރު މަހު ކާޑުގެ ކޮންޓްރޯލް އަގު ބޮޑުކުރުމާއި މިއަހަރުގެ ތެރޭގައި ސިނގިރޭޓާއި ބައެއް ލުއި ބުއިންތަކުގެ ޑިއުޓީ މިދިޔަ މާޗް މަހު ބޮޑުކުރުމުން ވެސް ހިމެނޭ ކަމަށެވެ.\nއެމްއެމްއޭގެ ރިޕޯޓުގައި ބުނެފައި ވަނީ އިންފްލޭޝަން މައްޗަށްދާ ގޮތަށް ބަލާއިރު ކުލިތައް ކުރިއެކޭ އެއްގޮތަށް އަދިވެސް މަތިވަމުންދާ ކަމަށެވެ. އަދި އޭގެ އިތުރުން މަހުގެ އަގުތައް މިދިޔަ ދެ ކުއާޓަރުގައި ވެސް މަތިވެފައިވާކަން އެ ރިޕޯޓުގައި ފާހަގަކޮށްފައިވެ އެވެ.\nމަރުކަޒީ ބޭންކުން ނެރުނު ރިޕޯޓުގައި ބުނެފައި ވަނީ ރާއްޖެއަކީ ކުޑަ އަދި އިމްޕޯޓަށް ބަރޯސާވެފައިވާ ގައުމަކަށްވުމުން ދުނިޔޭގެ ބާޒާރުގައި ތަކެތީގެ އަގަށް އަންނަ ބަދަލުގެ އަސަރުކުރަމުން އަންނަ ކަމަށެވެ. އެގޮތުން ތެލުގެ އަގަށް އަންނަ ބަދަލާ ގުޅިގެން އެހެނިހެން ތަކެތީގެ އަގުތަކަށް އޭގެ އަސަރު ވަރަށް ބޮޑަށް ފޯރާ ކަމަށް ވެސް އެ ރިޕޯޓުގައި ބުނެފައިވެ އެވެ.\nއިންފްލޭޝަނާ ބެހޭ ގޮތުން ނެރުނު ރިޕޯޓުގައި ބުނެފައި ވަނީ ލަފާކުރެވޭ ގޮތުގައި މިއަހަރުގެ ތިންވަނަ ކުއާޓަރުގައި އިންފްލޭޝަން 4.4 ޕަސެންޓް މަތިވާނެ އެވެ.\nއިތުރު ލިޔުންތައް އިގްތިސާދު ތަކެތީގެ އަގު ބޮޑުވުން ޓެކްސް އެމްއެމްއޭ


SunOnline: Nepal gai boat vetten medhuverivi sababaa medhu airline aai airport aa dhemedhu dhebasvunthakeh\nކަތުމަންޑޫ އެއާޕޯޓަށް ވެއްޓުނު ޔޫއެސް ބަންގްލާ އެއާލައިނުގެ ބޯޓު--ފޮޓޯ: ކަތަމަންޑޫ ޕޯސްޓު\nނޭޕާލްގައި ބޯޓު ވެއްޓެން މެދުވެރިވި ސަބަބާ މެދު އެއާލައިނާއި އެއާޕޯޓާ ދެމެދު ދެބަސްވުންތަކެއް\nކަތަމަންޑޫ (މާޗް 13): ނޭޕާލްގެ ކަތަމަންޑޫއަށް އިއްޔެ ބަންގުލަދޭޝްގެ ބޯޓެއް ވެއްޓެން މެދުވެރިވި ސަބަބާ ބެހޭ ގޮތުން ބޯޓު ނިސްބަތްވާ ޔޫއެސް-ބަންގްލާ އެއާލައިނާއި ހާދިސާ ހިނގި ޓްރިބުވަން އިންޓަނޭޝަަލް އެއާޕޯޓު (ޓީއައިއޭ)އާ ދެމެދު ދެބަސްވުންތަކެއް އުފެދިއްޖެ އެވެ.\nސާޅީސްނުވަ މީހަކު މަރުވި އެހާދިސާއާ ބެހޭ ގޮތުން ޓީއައިއޭގެ ޖެނެރަލް މެނޭޖަރު ކުމާރު ޗެތްރީ ވިދާޅުވި ގޮތުގައި ބޯޓު ޖައްސަން ދިޔައިރު ޕައިލެޓު އަމަލު ކުރީ ކޮންޓްރޯލް ޓަވަރުން ދިން އިރުޝާދުތަކާ ހިލާފަށެވެ. އަދި ބޯޓު ރަންވޭގައި ޖައްސަން ދިޔައީ ނުބައި ކޮޅުން ކަމަށް ވެސް ޗެތްރީ ވިދާޅުވި އެވެ.\nނަމަވެސް ޔޫއެސް ބަންގްލާ އެއާލައިންސްގެ ސީއީއޯ އިމްރާން އާސިފް ތުހުމަތު ކުރައްވާ ގޮތުގައި އެހާދިސާ ހިނގީ އެއާ ޓްރެފިކް ކޮންޓްރޯލުން އަމަލު ކުރި ގޮތުގެ ސަބަބުންނެވެ.\n"އަޅުގަނޑުމެންގެ ޕައިލެޓަކީ ބޮމްބާޑިއާ އެއާކްރާފްޓުގެ އިންސްޓްރަކްޓަރެއް. އޭނާގެ ފްލައިޓް އަވާސް 5،000 ގަޑި އިރަށް ވުރެ އިތުރުވާނެ. އޮޅުން އެރުވީ ކޮންޓްރޯލް ޓަވަރުން،" އާސިފް ވިދާޅުވި އެވެ.\nނޭޕާލުގެ ސަރުކާރުން ވަނީ އެހާދިސާ ތަހުގީގު ކުރަން ހާއްސަ ކޮމިޓީއެއް އެކުލަވާލާފައި އެވެ. އަދި މިހާރު އެބޯޓުގެ ޑޭޓާ ރިކޯޑަރު ވަނީ ހޯދައިފަ އެވެ.\nއެހާދިސާގައި އަނިޔާވި 22 މީހުންގެ ތެރޭގައި، ނޭޕާލުގައި ގައިނަކޮލޮޖީ ދާއިރާއިން ކިޔަވަމުން އަންނަ ދަރިވަރެއް ކަމަށްވާ ރިޒާނާ އަބްދުﷲ ވެސް ހިމެނެ އެވެ. ރިޒާނާގެ އާއިލާއިން ވަނީ އޭނާގެ ހާލު ރަނގަޅުވަމުން އަންނަ ކަމަށާއި މިވަގުތު އޭނާ އޮތީ ޑޮކްޓަރުންގެ އޮބްޒަވޭޝަންގައި ކަމަށް ބުނެފަ އެވެ.\nއިއްޔެގެ ހާދިސާއަކީ 1992 ވަނަ އަހަރު ޕާކިސްތާނު އިންޓަނޭޝަނަލް އެއާލައިންސްގެ ބޯޓެއް ވެއްޓި، 167 މީހުން މަރުވި ފަހުން ނޭޕާލްގައި ހިނގި އެންމެ ނުރައްކާތެރި ހާދިސާ އެވެ. (އެސްބީއެސް)\nމައުންޓް އެވަރެސްޓަށް އަރަން ކުރި މަސައްކަތް: އަށްވަނަ ފަހަރު ވީ މަރު! 1 މަސް2ދުވަސް ކުރިން\nސަޓާގެ ނޭޕާލް ހޮސްޕިޓާލިޓީ ޕާޓްނަރަކަށް ހޮޓެލް މަލްބެރީ2މަސް 1 ހަފްތާ ކުރިން\nސާކް ބިޒްނަސް ލީޑާސް ކޮންކްލޭވް ނޭޕާލްގައި ފަށައިފި3މަސް 1 ހަފްތާ ކުރިން\nމަގާމުން އިސްތިއުފާ ދެއްވަން ދެކޮޅު ހެއްދެވި ނޭޕާލްގެ އުއްތަމަ ފަނޑިޔާރު ވަކިކޮށްފި3މަސް 1 ހަފްތާ ކުރިން


Veedhifai Huri Jeanseh Kamah Hithaa Jeansgai Patch Elhee Maama - Vaguthu\nވީދިފައި ހުރި ޖީންސެއްކަމަށް ހިތާ ޖިންސުގައި ޕެޗް އެޅީ މާމަ\nމާމައިންނަކީ އާއްމުކޮށް މާމަ ދަރިންދެކެ ވަަރަށް ލޯބިވާ ބައެކެވެ. މާމަ ދަރިންނަށް ދެރަގޮތެއް ވާން ނޭދޭ ބައެކެވެ. މިއީވެސް އެފަދަ މާމައެކެވެ. އޭނަގެ މާމަ ދަރިންދެކެ ލޯބިވާ މީހެކެވެ.\nމިހާރު ޖަޕަނީސްގެ މީސް މީޑިޔާގައި ދައުރުވަމުން އަންނަ ފޮޓޯއަކުން ފެންނަނީ މާމައަކު އޭނާއަށް މާމަ ކިޔާ ދަރިފުޅަށްޓަކައި ދަރިފުޅުގެ ވީދިފައި ހުރި ޖީންސް ފަހާފައި އިން ފޮޓޯއެކެވެ.\nއެ މާމަ ހީކުރި އެ ޖީންސް އެހާ ބޮޑަށް ހަލާކުވެފައި ހުރީ އެކްސިޑެންޓަކުން ކަމަށެވެ. އެ މާމައަކަށް އެއީ އެއްވެސް ވަރަކަށް ފެޝަން ޖީންސެއް ކަމެއް ނޭގެއެވެ. އެހެންވެ އެ ޖީންސުގެ ޕަޗް އަޅާ ފަހާ ނިންމާލިއެވެ. އަދި އެ ދަރިފުޅު ޓޮމޮމީ މަސައްކަތް ނިންމާލުމަށްފަހު އަންނަ ތަނުން އެ ދައްކަން އޮތީ ބާއްވާފައެވެ.\nޓޮމޮމީ ގެއަށް އައިއިރު، އޭނާގެ ޖީންސަށް ހަދާފައި ގޮތް ފެނިފައި ލިބުނީ ބޮޑު ހައިރާންކަމެކެވެ. އެހެންމެ އޭނާ ވަނީ މީސް މީޑިޔާއަށް މާމަ އާއި އަދި އޭނާގެ ޖީންސުގެ ފޮޓޯ ހިއްސާކޮށްފައެވެ.\nއޭނާ އޭގެ ކެޕްޝަންގައި ލިޔުނީ، އޭނާ މަސައްކަތު ނިންމާފައި ގެއަށް އައިރު، މާމަ އޭނާގެ ފެޝަންކޮށް ވިދާލާފައިވާ ޖީންސް ފަހާފައިވާކަމަށާއި، އޭނާއަށް އެކަން ވަރަށް މަޖާވި ކަމަށެވެ.\nއެ ފޮޓޯ މިސް މީޑިޔާއަށްލުމާއެކު އެތައް ބަޔަކު ދިޔައީ އެކި ގޮތްގޮަތަށް ވާހަކަދައްކަމުންެނެވެ. ބައެއް މީހުން ބުނީ، އެފަދަ ފެޝަން ޖީންސް ލައިގެން ނުވާނެ ކަމަށެވެ. އަދި މާމަ ހެދީ ރަނގަޅަށްކަންވެސް އޭނާ ބުންޏެވެ.\nޖޫން 23, 2018 10:16\nމީހަކު ފޮޑިޔެއް ޖެހިޔަސް ތި ނޫހުގަ ޖަހާތި...އާން ދެން އެއވާހަކަ އެއް... ރޭޕް ވާހަކަ ވެސް ހައްދުން ނައްޓާފަ.... ތަންކޮޅެއް މުޖުތަމައަށް ފައިދާ ހުރި ރަގަޅު ލިޔުން ތައް ލިޔާކަށް ނުވޭ ބާ!\nޖޫން 23, 2018 10:42\nމިއީ ވަރައްވެސް ރަނގަޅު ހަބަރެއް. މިހާރު ކުދިން ލައިގެން ތިބޭ ޖީންސް އިންސާނުން ލާކަށް ކަމަކު ނުދޭ. ދެން މާމަމެން ނަކަށް ކަންތައް ރަނގަޅެއް ނުވާނެ ދޯ.\nޖޫން 23, 2018 10:31\nމާމަމެން ކުޑައިރުންސުރެފެށިގެން ލައިއުޅޭ އަންނައުނާއި ޚިލާފަށް ހުރީމަ ފަހަންވެސް ފަހާނެ.މިހާރު ދެން ލައިގެންއުޅޭހެދުމާއި ޖިންސް ފަދަތަކެތި ވީހާވެސް ބޮޑަކަށް ވީދި އޮރިޔާން ނިވާނުވިޔަސް އެއީ ފެޝަން.ހުޅަނގުން ފެޝަނޭ ކިޔާފަ ކޮންމެ ގޮތަކަށް އަންނައުނު ތައްޔާރުކުރިޔަސް އަހަރެމެން މުސްލިމުންވެސް އެލާން މަރުދޭވަރު ފެނިފަ ހައިރާންވޭ.


ކްރަންޗީ ޗިކަން މޯމޯސް\nމޯމޯސް ގެ އެކި ވައްތަރުހުރޭ، ކުކުޅުގެ ބަދަލުގައި ބީފް ވެސް އެޅިދާނެ\n3 މެއި 2020 | އާދީއްތަ 13:50\nމިއީ ސޯސްއާއި ޖަހައިގެން ކާލަން ވަރަށް މީރު އެއްޗެކެވެ.\nފުއްގަނޑު މޮޑުމަށް ބޭނުންވާނެ ތަކެތި:\n2/1 ސަމުސާ ލޮނު\nފެން (ބޭނުންވާ ވަރަށް)\nކުކުޅު ތައްޔާރުކުރުމަށް ބޭނުންވާ ތަކެތި:\n1 ޖޯޑު ޗިކަން ( ކުދިކޮށް ޗަސްކޮށްފައި)\n1 ފިޔާ ބޮޑު (ކޮށާފައި)\n1 މޭޒުމަތީ ސަމުސާ ކޮރިއަންޑަރ ޕައުޑަރ\n1 މޭޒުމަތީ ސަމުސާ ފޮނިތޮށި ޕައުޑަރ\n1 މޭޒުމަތީ ސަމުސާ ޗިލީ ޕައުޑަރ\n1 ސަމުސާ ލޮނު\n2/1 ސަމުސާ ޗިލީ ފްލޭކްސް\n4/1 ސަމުސާ ރީނދޫ\n1 ފެހި ކުލައިގެ ދިގު މިރުސް (ކޮށަފައި)\n1 ސަމުސާ އިނގުރު ލޮނުމެދު ޕޭސްޓް\n1 މޭޒުމަތީ ސަމުސާ ގްރީން ކޮރިއަންޑަރ\n2 ސަމުސާ ތެޔޮ\nފެން، ތެޔޮ، ލޮނު އެއްކުރުމަށްފަހު ފުއްގަނޑު މޮޑެފަ ތައްޓަކަށްލާ މަތިޖެހުމަށްފަހު އެއްފަރާތުގައި ބަހައްޓާށެވެ. އެއަށްފަހު ތަވައަކަށް ކުޑަ ތެޔޮ ފޮދެއް އެޅުމަށްފަހު ކޮށާފައި ހުރި ފިޔައިން އެއްބައި އަޅާލުމަށްފަހު ވަޅޯކޮށްލާށެވެ. އެއަށްފަހު، ޖިންގަރ ގާލިކް ޕޭސްޓް، ރީނދޫ، ލޮނު، ރެޑް ޗިލީ ޕައުޑަރ، ޗިލީ ފްލޭކްސް، ފޮނިތޮށި ޕައުޑަރ، ކޮރިއަންޑަރ ޕައުޑަރ އެޅުމަށްފަހު އެއްކޮށްލާށެވެ.\nއެއަށްފަހު ޓޯމާޓޯ، ފެންފޮދެއް އެޅުމަށްފަހު މަޑު ގިނީގައި3މިނިޓްވަންދެން ކައްކާލާށެވެ. ދެން ކުކުޅާއި، އެއް ޖޯޑު ފެން އެޅުމަށްފަހު ހަނާކޮށްލާށެވެ. މިގޮތަށް މަތިޖެހުމަށްފަހު، މަޑު ގިނީގައި 10 މިނިޓް ކުކުޅު ރޯފިލަންދެން ކައްކާލާށެވެ. އަދި ކުރިން ބެހެއްޓި ފިޔާ، ގްރީންޗިލީ، ގްރީން ކޮރިއަންޑަރ އޭގެ މައްޗަށް އެޅުމަށްފަހު މަސްގަނޑު އެއްކޮށްލާށެވެ. މިގޮތައް އެއްކޮށްލުމަށްފަހު މަޑު ގިނީގައި5މިނިޓްވަންދެން މަތިޖަހާފައި ބަހައްޓާށެވެ.5މިނިޓްވުމުން ތަވާގައި ހުރި ކުކުޅު މަސްގަނޑު ތައްޓަކަށް ނަގާލާށެވެ.\nއެއަށްފަހު ކުރިން މޮޑުނު ފުށްގަނޑުން ގުޅަޖެހުމަށްފަހު ރޮށި ދަމާހެން ކުދިކޮށް ދަމާލާށެވެ. ދެން އޭގެ ތެރެއަށް ކުކުޅުމަސް ލުމަށްފަހު، ޕެޓީޒް ހުންނަހެން ރީތިކޮށް ކައިރިފަށް ބައްދާލާށެވެ. ދެން ބިސް ގިރާ ނިމުމުން ބިހުގެ ތެރެއަށް މޯމޯސް ލުމަށްފަހު ކޯންފްލެކްސް އަށްލާށެވެ. ތެޔޮގަނޑު ހޫނުވުމުން ތައްޔާރު ކުރި މޯމޯސްތައް ލާ ތެލުލާށެވެ. ތެލުލާ ނިމުމުން ސޯސްއާއި އެކު ޖަހައިގެން ކާން ވަރަށް މީރުވާނެއެވެ.


Champions League In Ran Medal Libunu Namaves, Sadio Mane Beynun Vanee Ehen Kameh! - Vaguthu\n7 މަސް ކުރިން ( ޖޫން 25, 2019 )\nނިމިދިޔަ ޗެމްޕިއަންސް ލީގުގައި ޓޮޓެންހަމް ބަލިކޮށް، މުބާރާތުގެ ރަން މެޑަލާއި ތަށި ލިވަޕޫލް އަށް ލިބުނު ނަމަވެސް، އެ ކްލަބަށް ކުޅެމުން އަންނަ ސަދިއޯ މާނޭ ބޭނުންވަނީ އެހެން ކަމެއް ކަމަށް އޭނާ ބުނެފިއެވެ.\nސެނެގަލް އަށް ނިސްބަތްވާ މާނޭ ބުނެފައި ވާގޮތުގައި އޭނާ އެންމެ ބޭނުންވަނީ ޤައުމީ ޓީމާއި އެކު އެފްރިކަން ކަޕް އޮފް ނޭޝަންސް ހިއްލާލަން ކަމަށާއި، އެ މުބާރާތުގެ ރަން މެޑަލަށް ޗެމްޕިއަންސް ލީގުގެ މެޑަލް ބަދަލު ކުރެވެން އޮތްނަމަ އެކަންވެސް ކުރާނޭ ކަމަށެވެ.\nއެފްރިކަން ކަޕް އޮފް ނޭޝަންސް މިސްރުގައި ފެށިގެން ކުރިއަށް ދާއިރު، އެ މުބާރާތުގައި ސެނެގަލް އިން ކުޅުނު ފުރަތަމަ މެޗު ޓެންޒޭނިއާ އާއި ވާދަކޮށް 2-0ން މޮޅުވެފައި ވާއިރު، މާނޭ ވަނީ އެ މެޗުގައި މޮޅު ކުޅުމެއް ދައްކުވާފައިކަން ފާހަގަ ކޮށްލެވެއެވެ.\nއުމުރުން 27 އަހަރުގެ މާނޭ އިތުރަށް ބުނެފައި ވަނީ އެ މުބާރާތުގެ ތަށި ސެނެގަލް އަށް ލިބިއްޖެނަމަ، އެއީ ޗެމްޕިއަންސް ލީގު ހިއްލާލުމަށް ވުރެންވެސް ބޮޑު ކާމިޔާބީއެއް ލިބުނީ ކަމަށެވެ.\nސެނެގަލް އަށް މީގެ ކުރިން އެފްރިކަން ކަޕް އޮފް ނޭޝަންސް ކާމިޔާބު ކުރެވިފައި ނުވާއިރު، އެ ޓީމުގެ ކެޕްޓަން މާނޭ ހުރީ އެ ހުވަފެނުގައި ކުލަ ޖެއްސުވުމުގެ އިންތިޒާރުގައި ކެތް މަދުވެފައެވެ.\nޖޫން 25, 2019 11:03\nތިބުނާ މެޗްގައި މާނޭ އިނީ ސަސްޕެންޑްކޮށްފަ. ދެންކިހިނެއް މޮޅަށް ކުޅޭނީ.


އަނަސްގެ މަރު: ބޭސްފަރުވާ ހަމަޖެއްސުމަށް ދައުލަތަށް އިންޒާރެއް\nއަނަސްގެ މަރު: ދައުވާ ލިބޭ ޖުނައިހުގެ ބޭސްފަރުވާ ހަމަޖެއްސުމަށް ދައުލަތަށް އިންޒާރެއް\n26 ޑިސެންބަރު 2021 - 12:06 0\nއަނަސް މަރާލުމުގައި ބައިވެރިވި ކަމަށް ތުހުމަތުވާ ޖުނައިހް މިއަދުގެ އަޑުއެހުމުގައި: އޭނާގެ ލޮލުގެ ފެނުން ގެއްލިދާނެ ކަމުގެ ބިރު ވަނީ ހީވެފައި -- ފޮޓޯ: އަދަދު\nމީގެ ހަތަރު އަހަރު ކުރިން މާލޭގައި ހުންނަ ލިޓަސް ސާވިސް ސެންޓަރު ތެރޭގައި ގްރޫޕަކުން ވަޅިން ހަމަލާދި މުހައްމަދު އަނަސް މަރައިލިކަމުގެ ތުހުމަތުގައި ހައްޔަރުކޮށްފައި ހުރި ލ. ގަން، ޖުނައިހު އަބްދުﷲ އަށް ބޭސްފަރުވާ ކުރުމުގެ ފުރުސަތު ފަހިކޮށްނުދީފި ނަމަ އޭނާ ބަންދުން ދޫކޮށްލާނެކަމުގެ އިންޒާރު ކޯޓުން މިއަދު ދީފި އެވެ.\nޖުނައިހުގެ ލޮލަށް ދިމާވެފައިވާ މައްސަލައެއްގެ ސަބަބުން އޭނާ ރާއްޖެއިން ބޭރަށް ގޮސް ފަރުވާ ކުރަންޖެހޭ ކަމަށް ޑޮކްޓަރުން ވަނީ ބުނެފަ އެވެ. ނަމަވެސް މެޑިކަލް ބޯޑުގެ ކޯރަމް ހަމަނުވާތީ އޭނާ ފުރުމުގެ ހުއްދަ އޮތީ ނުލިބި އެވެ.\nއެކަމާ ގުޅިގެން މައްސަލަ ބައްލަވާ ގާޒީ އަލީ ނަދީމް މިއަދު ވިދާޅުވީ ޖުނައިހުގެ ބޭސްފަރުވާއަށް ގޮތެއް ނިންމުމަށް ދައުލަތަށް ދެއްވާނީ އެއް ހަފްތާގެ މުއްދަތެއް ކަމަށެވެ. އަދި އެ މުއްދަތުގެ ތެރޭގައި ދައުލަތުން ގޮތެއް ނުނިންމައިފި ނަމަ ޖުނައިހު ބަންދުން ދޫކޮށްލަން އަމުރުކޮށް، އޭނާ ރާއްޖެއިން ބޭރަށް ދިޔުމުގެ ހުއްދަ ވެސް ދެއްވާނެ ކަމަށް ގާޒީ ވިދާޅުވި އެވެ.\nއެ މައްސަލައިގައި ޖުނައިހުގެ ދިފާއީ ވަކީލު ޝަޒީމް ވަހީދު ވިދާޅުވީ އޭނާގެ މުވައްކިލުގެ ހިއްސެއް ގެއްލިގެން ދާއިރު، މެޑިކަލް ބޯޑުގެ ކޯރަމް ހަމަނުވެގެން، ބޭސްފަރުވާއަށް ނުފުރި އޮތުން ބަލައިނުގަނެވޭނެ ކަމަށެވެ. އަދި އެދިވަޑައިގަތީ، ކޮވިޑް-19 ގެ އާ ވޭރިއަންޓް ފެތުރި ގައުމުތަކުގެ ބޯޑަރުތައް އަނެއްކާ ވެސް ބަންދު ކުރުމުގެ ކުރިން ޖުނައިހު ދޫކޮށްލުމަށެވެ.\nމީގެ ހަތަރު އަހަރު ކުރިން 2017 ވަނަ އަހަރު ހިނގި މި ހާދިސާއާ ގުޅިގެން ދައުލަތުން ދައުވާ ކުރީ ހަތް މީހެއްގެ އިތުރުން ކުޑަކުއްޖެއްގެ މައްޗަށެވެ.\nމާސްކު އަޅައިގެން ތިބި ގްރޫޕަކުން އަނަސް ފަހާ ދުވެ، އޭނާ ލިޓަސް ސާވިސް ސެންޓަރަށް ވަނުމާއެކު، ހަށިގަނޑުގެ އެކި ތަންތަނަށް ވަޅި ޖަހާތަނުގެ ވީޑިއޯއެއް އާންމުވެފައިވާއިރު، ޖުނައިހުގެ މައްޗަށް އުފުލާފައި ވަނީ ތޫނު އެއްޗެއް ބޭނުންކޮށްގެން ގަސްތުގައި އަނަސް މެރުމުގައި ބައިވެރިވުމުގެ ކުށުގެ ދައުވާ އެވެ.\nމިއަދު ކުރިއަށް ދިޔަ ބަންދު މުރާޖާގެ އަޑުއެހުމަށް އެދުނީ ދައުވާ ރައްދުވާ ޖުނައިހުގެ ފަރާތުން އެވެ. އެއީ މި މައްސަލާގައި ދައުވާ ރައްދުވާ އެއްވެސް މީހެއްގެ ބަންދު މުރާޖާ ކުރަން ދައުލަތުން އިސްވެ ނޭދެން ނިންމާފައި ވުމުންނެވެ.\nމަދަނީ މިންގަނޑުން ކުރިއަށް ގެންދެވޭނެ ކަމަށް ކަނޑައަޅާފައިވާ މި މައްސަލާގައި ދެން އޮންނާނީ ދިފާއީ ހެކިތައް ހުށަހެޅުމެވެ.\nއެ މައްސަލައިގައި އަނަސްއަށް ހަމަލާދިނުމުގައި އަމަލީގޮތުން ބައިވެރިވިކަމުގެ ދައުވާ ކޮށްފައިވާ ތިން މީހުންނަކީ ޅ. ކުރެންދޫ، އަސުރުމާގޭ، އަހްމަދު ޒަޔާނާއި މ. ދިމިޝްގުގޭ، އުސްމާން ޝަރީފް އަދި މ. ލޮނުމިދިލިގޭ، އަފްރާހު އަބްދުއްރައްޒާގުގެ މައްޗަށެވެ.\nތޫނު އެއްޗެއް ބޭނުންކޮށްގެން ގަސްތުގައި މީހަކު މެރުމުގައި ބައިވެރިވުމުގެ ދައުވާ އުފުލާފައިވާ ހަތަރު މީހުންނަކީ ޖުނައިހުގެ އިތުރުން ސ. ފޭދޫ، ވެސްޓަންވިލާ، ހަސަން މަހްފޫޒާއި ތ. ކިނބިދޫ، ގުލްފާމުގޭ، މުހައްމަދު ޝާޒާއި ދަފްތަރު ނަންބަރު 1746، ސިމާހް މޫސާ އެވެ.


Raees Nasheed ge vaudhu: Kuriyah vure varugadhakoh enburi annaanan | Jazeera\t"ކުރިޔަށް ވުރެ ވަރުގަދަކޮށް އެނބުރި އަންނާނަން" - Jazeera\nރައީސް ނަޝީދުގެ ވައުދު: ކުރިޔަށް ވުރެ ވަރުގަދަކޮށް އެނބުރި އަންނާނަން\nއެމަނިކުފާނުގެ ރިކަވަރީއާ މެދު ޑޮކްޓަރުން ހިތްހަމަޖެހޭ\nއެމަނިކުފާނަށް ފަރުވާ ދިނީ މަލްޓި ޑިސިޕްލިނަރީ ޑޮކްޓަރުންގެ ޓީމަކުން\nމަންމާފުޅާއި ބައްޕާފުޅާއި ވާހަކަފުޅު ދައްކަވައި ރަނގަޅު ކަމަށް ވިދާޅުވި\nސާއިފް ޝިޔާދު May 8, 2021 256 views0\nކުރިޔަށް ވުރެ ވަރުގަދަކޮށް އެނބުރި އަންނާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވައުދުވެވަޑައިގެންފިއެވެ.\nއެމަނިކުފާނުގެ ބޭބޭފުޅު ޑރ. ނާޝިދު ވަނީ އެމަނިކުފާނު ލައިފް ސަޕޯޓުން ނަގާފައިވާ ކަމަށް ވިދާޅުވެފައެވެ. އަދި އެމަނިކުފާނުގެ ރިކަވަރީއާ މެދު ޑޮކްޓަރުން ވަރަށް ހިތްހަމަޖެހިވަޑައިގަންނަވާ ކަމަށް ވެސް މިއަދު ކުރެއްވި ޓްވީޓެއްގައި ވަނީ ވިދާޅުވެފައެވެ. ރައީސް ނަޝީދާއި ވާހަކަ ދައްކާލުމުގެ ފުރުސަތު ލިބިވަޑައިގެންނެވި ކަމަށާއި އަދި ކުރިޔަށް ވުރެ ވަރުގަދަކޮށް އެނބުރި ވަޑައިގަންނަވާނެ ކަމަށް ވިދާޅުވި ކަމަށް ވެސް ޑރ. ނާޝިދު ވަނީ ހާމަކުރައްވާފައެވެ.\nރައީސް މުހައްމަދު ނަޝީދަށް އަމާޒުކޮށް، އެމަނިކުފާނުގެ ގެކޮޅު ކައިރީގައި އެއްޗެއް ގޮއްވާލާފައިވަނީ ބުރާސްފަތި ދުވަހުގެ 8:20 ހާއިރު އެވެ. އެއީ ގެއިން ނިކުންނަވާ، ކާރުކޮޅަށް އަރައިވަޑައިގަތުމަށް ދަނިކޮށް ގޮވުމެއް ގޮޮއްވާލައިގެންނެވެ. ރައީސް ނަޝީދު އެވަގުތު ނިކުންނެވީ ކުރުނބާގައި އޮތް ބައްދަލުވުމެއްގައި ބައިވެރިވެ ވަޑައިގަތުމަށް، ފުރާވަޑައިގެންނެވުމަށް ކަމަށް ވެއެވެ.\nރައީސް ނަޝީދަށް އަމާޒުކޮށް ދެވުނު އެ ހަމަލާގައި ފަސް މީހަކަށް އެކިވަރުގެ އަނިޔާތަކެއް ލިބިފައިވެއެވެ. އެގޮތުން ރައީސް ނަޝީދުގެ ހަށިފާރަވެރިންގެ ގޮތުގައި މަސައްކަތް ކުރެއްވި ސިފައިންގެ ދެ މީހަކަށާއި، ފަތުރުވެރިއަކަށް އަދި އާންމު ރައްޔިތަކަށް އަނިޔާތަކެއް ލިބި ފަރުވާދީފައިވެއެވެ. ރައީސް ނަޝީދު ފިޔަވައިި، އަނިޔާތަކުގައި ފަރުވާދެވުނު އެންމެން ވަނީ ހޮސްޕިޓަލުން ދޫކޮށްލާފަ އެވެ. ނަމަވެސް ރައީސް ނަޝީދަށް ލިބުނު އަނިޔާތަކާއި ގުޅިގެން ހޮސްޕިޓަލުގައި ވަނީ ބައެއް އޮޕަރޭޝަންތައް ކުރިއަށް ގެންގޮސްފައެވެ.\nރައީސް ނަޝީދުގެ ސިއްހީ ހާލުކޮޅާއި ގުޅޭ މައުލޫމާތު އެނގޭ ބައެއް ފަރާތްތަކުން ހާމަ ކޮށްފައިވާ ގޮތުގައި ހަމަލާގައި އެމަނިކުފާނުގެ ހަށިގަނޑުގެ އެކި ސަރަހައްދުތަކަށް އެކިއެކި އަނިޔާތައް ލިބިފައިވެއެވެ. އެގޮތުން ކަންފަތުގެ ތޫރި ފަޅައިގެން ގޮސްފައިވާ ކަމަށާއި، ގޮވުމުގެ ސަބަބުން އެމަނިކުފާނުގެ ގޮހޮރަށް ވެސް އަސަރު ކޮށްފައިވާ ކަމަށް ވެއެވެ.\nރައީސް ނަޝީދަށް ލިބިފައިވާ އަނިޔާތަކާ ބެހޭގޮތުން އޭޑީކޭއިން ބުނީ، އެމަނިކުފާނުގެ ބޯ، މޭމަތި، ބަނޑު އަދި ހަތަރެސްފަޔަށް ވެސް އަނިޔާވެފައިވާ ކަމަށް އޭޑީކޭއިން ހާމަކޮށްފައި ވެއެވެ.\nފުލުހުންގެ އެންމެ ޓޮޕް ޕްރިއޯރިޓީ ދީފައިވާ ކޭސްގެ ގޮތުގައި ރައީސް ނަޝީދަށް ދެވުނު ހަމަލާގެ މައްސަލަ ފުލުހުން ތަހުގީގު ކުރަމުން އަންނައިރު، ޕޮލިސް ކޮމިޝަނަރު މުހައްމަދު ހަމީދު ވިދާޅުވީ، ހަމަލާގައި ބައިވެރިވި ކަމަށް ޝައްކު ކުރެވުނު4މީހުންނަށް ޝައްކު ކުރެވިފައި ވަނީ ހަމަލާ ދެވުނު ސަރަހައްދުގައި އެމީހުންގެ އަމަލުތައް ހުރި ގޮތުން ކަމަށެވެ.


Rilwan gellunuthaa5aharu fahun HRCM ge report eh majlis ah | Mihaaru\nރިލްވާން ވަގަށް ނެގިތާ ހަތަރު އަހަރު ފުރުމާ ދިމާކޮށް މިިދިޔަ އަހަރު ބޭއްވި އެއްވުމުގައި ބައިވެރިވި ބައެއް މީހުން.-- ފޮޓޯ: ހުސެއިން ވަހީދު/ މިހާރު\nރިލްވާން ގެއްލުނުތާ ފަސް އަހަރު ފަހުން އެޗްއާރުސީއެމްގެ ރިޕޯޓެއް މަޖިލީހަށް\n07 ޖުލައި 2019 - 18:156comments\nމިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުނުތާ ފަސް އަހަރުވާން ކައިރިވެފައިވަނިކޮށް، އެކަމާ ގުޅޭގޮތުން ހިއުމަން ރައިޓްސް ކޮމިޝަން (އެޗްއާރުސީއެމް)ގެ ރިޕޯޓެއް ރައްޔިތުންގެ މަޖިލީހަށް މިއަދު ހުށަހަޅައިފި އެވެ.\nއެ ކޮމިޝަނުން ބުނީ، އޮގަސްޓް 8، 2014 ވަނަ ދުވަހުން ފެށިގެން ރިލްވާން ގެއްލިފައިވާ މައްސަލައާ ގުޅޭގޮތުން މިހާތަނަށް ކޮށްފައިވާ މަސައްކަތާ ގުޅޭ ރިޕޯޓު މަޖިލީހަށް ހުށަހަޅާފައިވާ ކަމަށެވެ.\nއެކަމާ ގުޅިގެން ކްރިމިނަލް ކޯޓުން ކޮށްފައިވާ ހުކުމާއި ފުލުހުންގެ ތަހުގީގާ ގުޅޭގޮތުން ކޮމިޝަނަށް ފާހަގަކުރެވޭ ކަންކަމާ ގުޅޭގޮތުން މަޝްވަރާކުރަން ފުލުހުންނާއި ޕްރޮސެކިއުޓާ ޖެނެރަލް (ޕީޖީ) އޮފީހާ އެކު ބައްދަލުވުންތައް ބާއްވާފައިވާ ކަމަށް ބުންޏެވެ. ނަމަވެސް ރިލްވާން ގެއްލުނުތާ ކުޑަ ދުވަސްކޮޅެއްގެ ތެރޭގައި ކަންބޮޑުވުން ފާޅުކޮށް ބަޔާނެއް ނެރުން ފިޔަވައި މާ ބޮޑު ކަމެއް މިވީ އަހަރުތަކުގައި އެ ކޮމިޝަނުން ކޮށްފައެއް ނުވެ އެވެ.\nރިލްވާނާ ގުޅޭގޮތުން އެޗްއާރުސީއެމްގެ ރިޕޯޓު ހުށަހެޅިއިރު، މަޖިލީހުން ވަނީ އެ މައްސަލަ ތަހުގީގުކުރުމުގައި ފުލުހުން އިހުމާލުވި ކަމަށް ބުނާ މައްސަލަ ބަލަން ނިންމައިފަ އެވެ.\nރިލްވާން ގަދަކަމުން ފޮރުވި ކަމަށް ބުނެ ދެ މީހެއްގެ މައްޗަށް ދައުލަތުން ދައުވާ ކުރި އެވެ. އެކަމަކު އެ ދެ މީހުންގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން ވަނީ މިދިޔަ އަހަރުގެ އޮގަސްޓް މަހު ހުކުމްކޮށްފަ އެވެ.\nއިތުރު ލިޔުންތައް ހިއުމަން ރައިޓްސް ކޮމިޝަން އަހުމަދު ރިލުވާން


ދީނުގައި އޮންނަ ގޮތް އޮޅުން ފިލުވައިދޭން ފަހަތަށް ނުޖެހޭނަން: އިޔާޒް – DhiDaily\nދީނުގައި އޮންނަ ގޮތް އޮޅުން ފިލުވައިދޭން ފަހަތަށް ނުޖެހޭނަން: އިޔާޒް\nއިސްލާމް ދީނުގައި އޮންނަ ގޮތް އޮޅުން ފިލުވައިދޭން ފަހަތަށް ޖެހިވަޑައިނުގަންނަވާނެ ކަމަށް ވިދާޅުވެ، މަޝްހޫރު ދީނީ އިލްމުވެރިޔާ ޑރ. މުހައްމަދު އިޔާޒް، ގަލޮޅު އުތުރު ދާއިރާގެ މެމްބަރު އީވާ އަބްދުﷲ އަށް މިއަދު ރައްދު ދެއްވައިފިއެވެ.\nރައްޔިތުންގެ މަޖިލިހުގެ ޖަލްސާގައި ޖިންސީ ކުށުގެ ގާނޫނަށް ހުށަހަޅާފައިވާ އިސްލާހުގެ ބިލްތަކަށް މަޖިލިހުގެ ބަހުސް ކުރައްވަމުން އީވާ ވަނީ އިޔާޒް ކުރައްވާފައިވާ ޓުވީޓަކަށް ވަރަށް ބޮޑަށް ފާޑު ވިދާޅުވެފައެވެ.\nއިޔާޒް މީގެކުރިން ކުރެއްވި ޓުވީޓެއްގައި ވިދާޅުވެފައި ވަނީ އަންހެން މީހާ އައުރަ ނިވާ ކުރީމަ، ޖިންސީ އަނިޔާއެއް ނުހިނގާނެ ކަމަށާއި އަދި ފާހިޝް އަމަލުތައް ހިންގާ ދޮރުތައް ބަންދު ކުރަން ޖެހޭނެ ކަމަށެވެ. މިކަމާ ގުޅިގެން އީވާ ވިދާޅުވެފައިވަނީ އިޔާޒް ދެއްކެވީ މުޑުދާރު ވާހަކަ އެއް ކަމަށެވެ. އީވާ ވިދާޅުވި ގޮތުގައި އެގޮތަށް ދެކުމަކީ ޖިންސީ ކުށްތަކަށް ހިތްވަރު ދިނުމެވެ.\nމީގެ އިތުރުން އިޔާޒް ވިދާޅުވެފައިވަނީ އިސްލާމް ދީނުގައި އަންހެނުންނަށް ދީފައިވާ ހިމާޔަތަށް ވުރެ ބޮޑު ހިމާޔަތެއް އެހެން އެއްވެސް ދީނަކަށް އަދި އެއްވެސް ބަޔަކަށް ނުދެވޭނެ ކަން ހަނދާނުގައި ބަހައްޓަން ޖެހޭނެ ކަމަށާއި އަދި މަޖިލިހުގެ ގޮނޑިއެއް ލިބުމަކީ މީހާގެ ސައިޒް އޮޅެން ޖެހޭ ވަރުގެ ކަމެއް ނޫން ކަމަށްވެސް އޭނާ ވިދާޅުވިއެވެ.


Male school bandhah ithuru dhe hafuthaa\nސްކޫލެއްގައި ނިއުނޯމަލްގެ ދަށުން ކިޔަވައިދެނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކުރިއަށް އޮތް ދެ ހަފްތާގައިވެސް ކިޔެވުން ކުރިއަށްގެންދާނީ އޮންލައިންކޮށް ކަމަށް އެޑިއުކޭޝަން މިނިސްޓްރީން ނިންމައިފި އެވެ.\nއެޑިއުކޭޝަނުން މިއަދު ބުނީ ކޮވިޑް-19ގެ ހާލަތަށް ރިއާޔަތްކޮށް ކަމާ ގުޅުންހުރި އިދާރާތަކުގެ ލަފާގެ މަތިން ކުރިއަށް އޮތް ދެ ހަފްތާގެ ކިޔެވުންވެސް އޮންލައިންކޮށް ކުރިއަށްގެންދަން ނިންމާފައިވާ ކަމަށެވެ. އެގޮތުން، މާލެ ސިޓީ ސްކޫލްތަކުގެ ކިޔެވުން ސެޕްޓެމްބަރު 17ގެ ނިޔަލަށް އޮންލައިންކޮށް ކުރިއަށް ގެންދާނެ ކަމަށް މިނިސްޓްރީން ޓްވީޓެއް ކޮށް ބުންޏެވެ.\nއަދި ބުނީ، ބަންދު ދެ ހަފުތާ އަށްފަހު ބަލި ފެތުރޭ ގޮތް ބަލައި އެ ނިންމުން އަލުން މުރާޖާ ކުރާނެ ކަމަށެވެ.\nސްކޫލްތަކުގެ ކިޔެވުމަށް އައި ބޮޑު ބަދަލާއެކު ގެއްލުނު ފިލާވަޅުތައް އަންނަ އަހަރު ފުރިހަމަކޮށް، ދިރާސީ އާ އަހަރު ފެށުމަށް ނިންމާފައިވަނީ އަންނަ އަހަރުގެ އޮގަސްޓް 10ގަ އެވެ. އާ ދިރާސީ ކަލަންޑަރުގައިވާ ގޮތުން، މި އަހަރުގެ ދެ ވަނަ ޓާމު ފަށާނީ އަންނަ އަހަރު ޖެނުއަރީ 10 ގަ އެވެ. އަދި ޖޫން 24ގެ ނިޔަލަށް ދެ ވަނަ ޓާމު ދެމިގެންދާނެ އެވެ.\nމިނިސްޓްރީ އޮފް އެޑިއުކޭޝަން ކުޑަކުދިން ޑރ. އައިޝަތު އަލީ + ކޮވިޑް-19


New Dhivehi Observer | ދިވެހިރާއްޖޭގެ ތާރީޚްގައި ފުރަތަމަ ފަހަރަށް ރައީސުލްޖުމްހޫރިއްޔާގެ ދަރިޔަކު ޣައިރު މުސްލިމް ވެއްޖެ! ވާހީދުގެ އަންހެން ދަރި އީމާން ވަނީ ހިންދޫ ކަނލާގެ އަކަށް!\nEnglish\tދިވެހިރާއްޖޭގެ ތާރީޚްގައި ފުރަތަމަ ފަހަރަށް ރައީސުލްޖުމްހޫރިއްޔާގެ ދަރިޔަކު ޣައިރު މުސްލިމް ވެއްޖެ! ވާހީދުގެ އަންހެން ދަރި އީމާން ވަނީ ހިންދޫ ކަނލާގެ އަކަށް! 06 އޮގަސްޓް 2012 17:05 | 52 ކޮމެންޓް -ފިރުޝާން ޔޫސުފް-\nމިހާރު ރާއްޖޭގެ ވެރިޔަކަށް ހުރި މުހައްމަދު ވަހީދު ހަސަން މަނިކުގެ ތިން ދަރިންގެ ތެރެއިން ޖެފްރީ ސާލިމް ވަހީދު ސަލީބު އަޅައިގެން އުޅޭ ފޮޓޯތަކެއްގެ ޚަބަރާއި އަދި ވިދާދު ވަހީދުގެ ފިރިމީހާއަކީ ކްރިސްޓިއަނެއް ކަމުގެ ހަބަރު ވަނީ ރައްޔިތުންނާއި ހަމައަށް އެންޑީއޯ އިން ގެނެސް ދީފައެވެ. އަދި ހަމަ އެހެންމެ ވަހީދުގެ ދެމަފިރިން އިންޑިއާގެ ފައްޅިއެއްގައި ނަގާފައިވާ ފޮޓޯތަކެއްވެސް ވަނީ މީގެ ކުރިން އާންމު ވެފައެވެ. ދާދިފަހުން އިނގިރޭސި ވިލާތުގައި ބޭއްވުނު އަޅުކަމެއްގައި ނަސޯރާ ދީނުގެ ފައްޅިއަކަށް ގޮސް ވަހީދުގެ ދެމަފިރިން އަޅުކަމުގައި ބައިވެރިވި ކަމުގެ ޚަބަރުވެސް ވާނީ އެންޑީއޯގެ ކިއުންތެރިންނާއި ހިއްސާ ކޮށްފައެވެ.\nއެންމެ ފަހުން މިހާރު މިވަނީ ވަހީދުގެ ދެން ހުރި ދަރިއަކީ ސީދާ ހިންދޫ ދީނުގެ މީހެއްކަން ސާބިތު ވާނެ ވަރަށް ހެކި ލިބިފައެވެ. އީޑަބްލިޔުޕީ ސިމްޕޯސިއަމް ގައި ‘ދި އިންޓްރާ ސައިކިކް ސްޓްރަކްޗަރ އެންޑް ފަންކްޝަން އޮފް އަ ރިލޭޝަންޝިޕް ޓު ޑާކް މަދަރ ގޮޑް’ ގެ ނަމުގައި ދިން ޕްރެސެންޓޭޝަންއެއްގައި ވާހަކަ ދައްކަމުން ވަހީދުގެ އަންހެން ދަރި ފިދާ ވަހީދު ބުނެފައިވަނީ އޭނާއަކީ ހިންދޫ ދީނުގެ ކަނލާގެ ތަކުގެ ތެރެއިން ކަނލާގެއެއް ކަމަށްވާ ޑާކް މަދަރ ގޯޑް ނުވަތަ އިންޑިއާ ބަހުންނަމަ ‘ކާލީ މާ’ އަށް ތަބާވާ މީހެއް ކަމަށެވެ.\nކާލީ މާ އަށް އިމާންވާ ކަމަށް އެއްބަސް ވަމުން ފިދާ ވަހީދު ބުނެފައިވަނީ ފާއިތުވި އަހަރުތަކުގެ ތެރޭގައި އޭނާއަށް ކާލީ މާ ކަނލާގެ ވޮޑިގެންވާ ކަން އިހްސާސް ކުރެވިފައިވާ ކަމަށާއި، އަދި އެކަނލާގެ ހެޔޮ ކަމާއި ނިމުމެއްނުވާ ލޯބި އިހްސާސް ކުރެވިފައިވާ ކަމަށެވެ. އަދި، ކާލީ މާ ގެ ސަބަބުން އޭނާގެ ދިރިއުޅުން ވަރަށް ބޮޑަށް އުޖާލާ ވެފައިވާ ކަމަށް އޭ ބުނެފައިވެއެވެ. އެގޮތުން އޭނާގެ ނަފްސާނީ ދުޅަހެޔޮކަމާއި ޝަހުސިއްޔަތާއި ރޫހާނިއްޔަތު ތަރައްޤީ ވެގެން ދިއުމުގައި ކާލީ މާ ކަނލާގެ ހިއްސާ ވަރަށް ބޮޑު ކަމަށް ފިދާ ވަހީދު ބުނެއެވެ. މިވާހަކަ ތައް ފިދާ ވަހީދު ފައްޓަމުން ބުނެފައިވަނީ އޭނާ އެވާހަކަތައް ހިއްސާ ކުރުމުގެ އެއް ބޭނުމަކީ ކާލީ މާ ކަނލާގެ ސަބަބުން އޭނާއަށް ނަފްސާނީ ގޮތުންނާއި ރޫހާނީ ގޮތުން ލިބިފައިވާ ހިތްހަމަޖެހުން ކިޔާދީ އިންސާނާއަށް ކާލީމާ ކަނލާގެ ސަބަބުން ފަރުވާ ލިބިގެންދާ ގޮތް ރަނގަޅަށް ތަސައްވުރު ކޮށްދިނުމުގެ ބޭނުމުގައި ކަމަށެވެ.\nއިސްލާމުން އަތްލުން ހަރާމް ކުއްތާއެއް ފިދާ ވަހީދު ޕެޓެއްގެގޮތުގައި ގެންގުޅެއެވެ. އަދި އެއަށް ފިދާ ވަހީދު ދީފައިވާ ނަމަކީ ޕިންކީއެވެ. މީގެ އިތުރުން ޖަރުމަނުގައި އޭނާގެ ރޫހާނީ މަންމަ އެއް ނުވަތަ މުދައްރިސެއް ހުންނަ ކަމަށް ބުނެއެވެ. އެ މުދައްރިސް އާއި ބެހޭގޮތުގެ ފިދާ ބުނެފައިވަނީ އެއީ އޭނާގެ ‘ދިރިހުރި ކަނލާގެ ވަންތަ މުދައްރިސް’ ކަމަށެވެ.\nޤާތްގަނޑަކަށް 26 މިނިޓްގެ ޕްރެސެންޓޭޝަނުގައި ކާލީ މާ ‘ކަނލާގެ’ އާ ބެހޭގޮތުން ފިދާ ދެއްކި ހުރިހާ ވަހަކައެއް މިލިޔުމުގައި ގެނެސް ނުދެވޭނެތީވެ ކުރު ކޮށްލީމެވެ.\nޔޫޓިއުބުގައި ވާ ފިދާ ވަހީދުގެ ވީޑިއޯގެ 12 ވަނަ މިނެޓާއި 24 ވަނަ މިނެޓު ރަނގަޅަށް އަޑު އައްސަވާ.\nމިއީ ތޯތޯ ވާހަކައެއް ނޫނެވެ. ރާއްޖޭގެ ތާރީޚްގައި އެއްވެސް ރައީސެއްގެ ދަރިއެއް މިހާތަނަށް ހިންދޫ ދީނުގެ ކަނލާގެ އަކަށް އީމާންވާ ކަމަށް މިހާ ފާޅުގައި ބުނެފައެއް ނުވެއެވެ. އަދި ކިއެއްތަ، އިސްލާމް ދީން ނޫން އެހެން ދީނަކަށް އުޅޭ ކަމަށް ފާޅުގައި ބުނެފައެއް ނުވެއެވެ. ނަމަވެސް، ވަހީދުގެ އަންހެން ދަރި ފިދާ މިވަނީ ހިންދޫ ދީނަށް އަޅުކަން ކުރާ ރަތްލާޖެހި ހަރުބީ ކާފަރަކަށެވެ. މީގެ ކުރިން ރާއްޖޭގެ އެއްވެސް ރައީސެއްގެ އަހެން ދަރިޔަކު އިސްލާމް ދީނާއި ހިލާފަށް ޣައިރު މުސްލިމް ފިރިހެނަކާއި ކައިވެނި ކޮށްފައެއް ނުވެއެވެ. މުސްލިމް އަންހުންނާއި ޣައިރު މުސްލިމް ފިރިހެނުން ކައިވެނި ކުރުމަކީ އިސްލާމް ދީނުގައި ނަހީ ކުރައްވާފައިވާ ކަކަމަށް ވާއިރު ވަހީދުގެ އަންހެން ދަރި ވަނީ އެކަން ކޮށްފައެވެ. އޭނާ އިނދެގެން އުޅެނީ ކްރިސްޓިއަނެއް ކަމުގައިވާ ޖެރެމީ ގްޑްރިޗް އާއެއެވެ. ވަހީދުގެ ހަމައެކަނި ފިރިހެން ދަރިއަށް ވަހީދުމެން ދީފައިވަނީ ކްރިސްޓިއަން ނަމެކެވެ. ޖެފްރީއެވެ. އޭނާ ކަރުގައި ސޮލީބު އަޅައިގެން ނަގާފައިވާ ފޮޓޯތަކެއް އުޅެއެވެ.\nވަހީދުގެ ދަރިއަކު ހިންދޫ ކަނލާގެ ތަކުގެ ތެރެއިން ކަނލާގެ އަކަށް އަޅުކަން ކުރަނީ ވަހީދު/އިލްހާމްގެ ފުރިހަމަ ރުހުމާ އެކުއެވެ. ވަހީދުގެ އަންހެން ދަރިއަކު ކްރިސްޓިއަނަކާއި އިނދެގެން އުޅެނީވެސް ވަހީދު/އިލްހާމްގެ ފުރިހަމަ ރުހުމާއެކުއެވެ. ފިރިހެން ދަރިޔަށް ޖެފްރީ ކިޔައި ކްރިސްޓިއަން ނަމެއް ދިނީވެސް ވަހީދު/އިލްހާމްގެ ރުހުމާއެކުއެވެ. އަދި ހުދު ވަހީދު/އިލްހާމް ފައްޅިތަކަށް ގޮސް އުޅެނީވެސް ދެމީހުންގެ ރުހުމުގައެވެ.\nދަރިން އިސްލާމުންގެ ގޮތުގައި ބަލައި ބޮޑު ނުކޮށް، އެ ކުދިން ރަނގަޅު މަގުން ކައްސުވާލީ ހުދު ވަހީދުގެ ދެމަފިރިން އެކަން އެގޮތަށް ކުރަން ބޭނުން ވެގެންނެވެ. އެއީ ދެ މަފިރިން އެމީހުން ވަނީ އެމީހުންގެ ދަރިންނާ މެދު ވި ވަރަށް ބޮޑު އިހްމާލެކެވެ. ރަނގަޅު މައިން ބަފައިންގެ ގޮތުގައި ރަނގަޅު ބެލެނިވެރިން ގޮތުގައި މަސައްކަތް ކުރުމުގެ ބަދަލުގައި އެމީހުން ބޭނުންވީ އެމީހުންގެ ދަރިންނަކީ ޣައިރު ދީންތަކުގެ މީހުންނަށް ހަދައި ޣައިރު މުސްލިމް އުޅޭ ގޮތަށް އުޅޭ ބަޔަކަށް ހަދާށެވެ.\nމިފަދަ ހަރާންކޯރު ބެލެނިވެރިއަކަށް މުޅި ޤައުމުގެ ބެލެނިވެރިކަން ދޭން ހެޔޮވާނެ ތޯއެވެ. ތިމާގެ އަމިއްލަ ދަރިންނަށް ހަރާން ކޯރުވި މީހާކު ޤައުމުގެ ރައްޔިތުންނަށް ހަރާން ކޯރު ނުވެ ހުންނާނެ ހެއްޔެވެ؟\nއަދާލަތު ޕާޓީއާއި މަދަނީ އިއްތިހާދާއި ޕީޕީއެމް އިން ވަސްވާހުގެ ބަސްތައް ބުނެ ރާއްޖޭގެ ސިފައިންނާއި ފުލުހުންނަށް މިފަދަ ޝައިތޯނަކަށް ބައިއަތު ހިފުމަށް ހިތްވަރުދީ ގޮވާލީ މި ޤައުމާއި މި މާތް ދީން ދެކެ އެމީހުންވާ ލޯތްބެއްގެ ބޮޑު ކަމުން ބާވައެވެ؟\nނޫނެކެވެ! އިސްލާމް ދީން ދެކެ ހަޤީޤީ ލޯބިވާ ބަޔަކު އެބައެއްގެ އަމިއްލަ ދަރިން އިސްލާމް ދީނުގެ ހިދާޔަތުގެ ތެރެއިން ގަސްތުގައި ބޭރުކޮށްލި ވަހީދު ފަދަ މީހެއްގެ މައްޗަށް މިޤައުމުގެ ހުންގާނު ދޫކޮށެއް ނުލާނެއެވެ.\nމައުމޫނާއި ގާސިމެވެ! ﷲ ގެ މާތް ނަންފުޅު ބޭނުން ކޮށްގެން ﷲ ގެ ދީން ހިމާޔަތް ކުރަނީ ކަމަށް ރައްޔިތުންނަށް ދައްކައިގެން، ދިވެހި ތާރީޚް މިހާތަނަށް ދުށް އެންމެ ‘ލާދީނީ’ ވެރިޔާ ތަހުތުގައި ބަހައްޓައިގެން ތިމާމެންގެ އަމިއްލަ އެދުންތައް ހާސިލު ކުރަމުން ތިޔަގޮތުގައި ކަލޭމެން އަބަދު ދެމިތިބެވޭނެ ކަމަށް ހީކުރަނީ ހެއްޔެވެ؟ އެހެނެއް ނުވާނެއެވެ.\nﷲ ގެ ދީނަށް އުރެދި އެ ދީނުގެ ނަމުގައި ކަލޭމެން ހުރިހާ ކަމެއް އޮޅުވާލައި ރައްޔިތުންނަށް ޚިޔާނާތް ތެރި ވީކަން މިހާރު ރާއްޖޭގެ ރަށްރަށުގައ އުޅެމުންދާ ރައްޔިތުންނަށްވެސް ދަނީ ހާމަވެ ފެންނަމުންނެވެ. ކަލޭމެން ދެމީހުންގެ މި ޚިޔާނާތަކީ އެކަމަށް ރައްޔިތުން މާފު ކުރާނެ ކަމެއް ނޫނެނެވެ. އަދި އެކަމުގެ ބަދަލު ފިސާރި ހިތިގޮތަކަށް ރައްޔިތުން ކަލޭމެންނަށް ދޭނެ ކަން ޔަގީނެވެ!\nWho is ‘Dark Mother God’ Kali Ma\n52 ކިޔުންތެރިންގެ ޚިޔާލު\tލަޒާރަސް Reply\nAugust 6, 2012 at 5:42 pm\tހެހެހެހެހެހެހެހެހެހެހެ ދެތިކި ޕީ…..!!!\nAugust 6, 2012 at 6:19 pm\tނަގުލާ :ޯ\nAugust 6, 2012 at 6:54 pm\tހާދަ ކަޑަަަަ އޭ ދޯ ވައްޑޭ\nAugust 6, 2012 at 6:59 pm\tކުންނާރާ؟\nAugust 6, 2012 at 7:32 pm\tއިސްކަންދަރު ކޮށީ ގައި ވަރަށް އަވަހަށް ފުލުހުން އަޅުކަންކުރަން ވަހީދު ގެ ސިފައިގައި ބުދެއް ބަހައްޓަން ޖެހޭނެކަމަށްވެސް ވަހީދު ވަނީ ބުނެފައެވެ.\nAugust 9, 2012 at 11:46 am\tކަލޭ ވަހީދު އާއި ބެހުނަސް ފުލުހުންނާއި ނުބެހޭތި…\nAugust 6, 2012 at 7:41 pm\tތިޔައީ ކުރިންވެސް ވަރަށް ގިނަ ދިވެހިންނަށް ހަމަ އެނގޭ ކަންތައްތަކެއް. އަދި އަންނި، ޑރ. ވަޙީދު ނައިބު ރައީސް ކަމަށް ހަދައިގެން ރިޔާސީ އިންތިޙާބަކާ ކުރިމަތިލީ އިރުވެސް ތިކަން އަންނިއަށްވެސް އަދި ދިވެހި ރައްޔިތުންނަށްވެސް އެނގޭ! އެހެންކަމުން މިދަނޑިވަޅުގައި ތިޔަ ވާހަކަތައް ތަކުރާރުކޮށް ވަޙީދު ފަލީޙަތްކުރުމުގެ (ނުވަތަ ސިޔާސީ ޢިބާރާތުންނަމަ ކެރެކްޓަރ އެސޭސިނޭޝަން ކުރުމުގެ) ބޭނުމެއްނެތް! ތިޔައީ ދީނަށް ނުވަތަ މިޤަޢުމަށް ހެވެއް އެދިގެން ވަކިކުރާކަމެއް ނޫން! ތިޔައީ ހަމަހުސް ސިޔާސީ ކުޅިގަނޑެއް! އާދެ ވަޙީދުވަނީ 23 ޑިސެމްބަރ ގެ އިއްތިޙާދު މީހުންނާއެކު ޕޯޑިއަމްގައި ވަރަށްބާރަށް ﷲ އަކްބަރ ކިޔާފަ، އަދި ވެރިކަން ބަދަލުވުމަކީ ދެއްވި ނަޞްރެއްކަމަށްވެސް ގޮވާފާ. އެހެންކަމުން މިއީ ވަޙީދު އަމިއްލައަށް ލިބިގަތް ފަލީޙަތެއްކަމުގައި ޤަބޫލުކުރަން. އެމް.ޑީ.ޕީ އިން ޤަޢުމަށް ގެނެސްދިން ހެޔޮބަދަލުތައް ބަލައިގަންނަ ރައްޔިތެއްގެ ޙައިޞިއްޔަތުން މިވާހަކަ ފާހަގަކޮށްލީ…..ހަމައެފަދައިން އެމް.ޑީ.ޕީ އަށް ތާއީދުކުރާ އެންމެހާ ފަރާތްތަކަށްވެސް ވަރަށް މުހިއްމު ހަޤީގަތާ، ސިޔާސަތާއި ދީން ވަކިކުރަން ރަނގަޅަށް އެގުން. ވިސްނާނުލާ އިވޭހާ އެއްޗެއް ޤަބޫލްކުރުމަކީ ފައިދާހުރިގޮތެއްނޫން!\nAugust 6, 2012 at 7:42 pm\tނައިބުރައީސް ބަނޑޮސް ވަހީއްދީނު އޭނާވެސް ބިދޭސީ އަންހެނަކާ އިނދެގެން އަދި އޭނާގެ ދަރިންވެސް ޔޫރަޕް މީހުނާއިނދެ ކުރިސްޓިއަންދީ ނަށް އުޅޭތާ ކިތަންމެދުވަހެކެވެ .ވަހީއްދީނު ބަނޑޮހުގައި ދިރިއުޅޭ ކޮޓަރީގައި ބޮޑުސޮލީބެއް އީސާގެ ފާނުސޫރައިގައި ރިހިން ހަދާފައިވެއެވެ . އަދި ކޮންމެ ސަންޑޭއެއްގައި އަޅުކަން ކުރެއެވެ. ހެސްކިޔާފައި ރާބޮއެވެ. ނަމަވެސް މީ މައްސަލައެއް ނޫނެވެ މައްސަލައަކީ މިކަންކުރަމުން އިސްލާމްދީ ހިމާޔަތްކުރާ ވާހސކަ ދައްކާތީއެވެ. ވީ ލަވް އަންނި Reply\nAugust 6, 2012 at 8:19 pm\tކޮބާތަ 23 އިއްތިހާދޭ އެކިޔާ ޓެރަރިސްޓް ބައިގަނޑު؟ އެމީހުންގެ ބަހެއް މިކަމުގައި ބޭނުން.\nައާޒިމް އަލީ މާލެ ސިޓީ Reply\nAugust 6, 2012 at 9:20 pm\tކާލީ މާ އެނގޭއަހަރުމެންނައް ކާލީ މާ އޮންނާނެ އިލްހާމުގެ ދފއ ދޭތެރޭގަ ކާލީ މާ ގެ ބޮލުގަވަރައްގިނަ އިސްތަށި ފަޅާފަހުންނާނީ ސިކުޑިން ދިޔާވެގެން ފައިބަފައިބާ ހުނާނީވެސް.. ކޮބާ ސަދަންގޫރު މިނިސްޓަރާ ސަދަންގޫރު އިމްރާނޫ ކަލޭމެންނައް އަޑުއިވޭތަ. އަދި މި ކއތ އިންތައް ހާދަބާރުލާފަ އެބަބުނެއޭ ތިމަންނަމެން މިއުޅެނީ އިސްލާމްދީން މިގައުމުން ނިމިގެންގޮސްދާނެތީބިރުންނޭ. ތިޅާންއިންތައް ތިއުޅެނީ ފޑ ނުބޮވިގެން ދެކޮޅައްތިބެ ބނ ވީނުން… ކއތ އިންތައް ގަތުލުކުރަންވީ..\nAugust 6, 2012 at 9:35 pm\tސަޅި ކޮމެންޓެއް އިނގޭ އާޒިމް.. ހަމަ ރަނގަޅަށްވެސް. އެއާލާތުން ދީން ބޭނުންކޮށް ގެން އަހަރެމެން ލޯބިވާ ވެރިޔަކު ވެރިކަމުން ދުރުކުރީ.. ދުވަހަކުވެސް އިމްރާން މެން ށަހީމް މެންނަށް މާފުނުކުރެވޭނެ. ފަހަރިބިންއިމުރާން Reply\nAugust 6, 2012 at 10:52 pm\tސޭކު އިމުރާނޫ ކަލޭގެ ދެފައިދޭތެރޭގަ އިން ކާލީމާ މިމަންޖެ އައްދީ ބަލަ. ފަހަރި ނުތަޅާ…… ލޮލް\nAugust 7, 2012 at 1:50 am\t“އަންނި” ލާދީނީވެގެން، މަޤާމުން ބަޢާވާތްކޮށްގެން ދުރުކުރީ މިކަހަލަ “ދީނީ” ވެރިޔަކު ގެންނަން ބާ؟ ދަރިންތައް “ލާދީނީ”. އައްޕަ ޔަށް ނޭގޭ “ސޫރަތުލް އިޚްލާސް” ވެސް ކިޔާލާކަށް……މާތް ކަލާކޯ…ކޮބައިތަ “ސޭހު” އިމްރާނާ، އިލްޔާސް އާއި “އަދާލަތު” ޕާޓީ\nAugust 7, 2012 at 4:01 am\tދަރިން ކާފަރު ދީން ޚިޔާރު ކުރަން ފުރުސަތު ދޭނީ އިސްލާމް ދީނުގެ ކަންފުޅެއް ނުތިބޭ މައިން ބަފައިން. ދެން ހަމަ ޔަގީނުން ވެސް ވަހީދު އަކީ މީގެ މީހެއް، އޭނަ ރައްޔިތުންނަށް އެކުރާ އަނިޔާއަކީ ވެސް މީގެ ހެކި، ކިރިޔާވެސް ދީނީ ކަމެއް ކުޑަކޮށް ހުރިނަމަވެސް ރައްޔިތުންނަށް އެވަރަށް އަނިޔާނުކުރީސް، ސއނ\nAugust 7, 2012 at 4:08 am\tވަހީދަކީ އެއްވެސް ވަރަކަށް އިސްލާމް ދީނަށް ހުރުމަތްތެރިކޮށް ހިތާނެ މީހެއް ނޫން، އަދި އަދާލަތު ޕާރޓީގެ އިސް ސަފުގައި މިތިބަ މީހުންނަކީ ވެސް ދީނަށް ޓަކައި މަސައްކަތް ކުރާ ބައެއް ނޫން،، އެންމެ އަޑުގަދަކޮށްފައި ހަޅޭލަވާނީ ސޭކް އިލްޔާސް، އޭނަ އެކަނީ އެކަށްޗެއް، އެނޫން އެއްޗެެއް ކިޔާކަށް ނޭގޭނެ، ދެން ފެނިއްޖެ ނޫން، މިމީހުންގެ ދީނީކަންތައް ހުރިވަރު، މިސްކިތްތައް މަރާމާތު ކުރުމުގެ ނަމުގައި ރައްޔިތުން އަތުން ލާރި ނަގާ އެލާރިން ވިޔަފާރި އެބަކުރޭ، ދެން ދީނީ ކިޔާ ވެރިކަމުގެ ބޭނުމުގައި ބަޣާވާތްކުރީ، މިމީހުން އަދަބަކީ ގަތުލް ކުރުން، މާތް ﷲ ގެ އިރާދަފުޅުން މި ބާޣީ ފިތުނައިން މިގައުމު ސަލާމަތްކުރައްވާށި. އާމީން.\nAugust 7, 2012 at 6:27 am\tއަމަޔާ ، ބަފަޔަށް ހެވޭ ވެރިކަން ކުރެވެނިކޮށް…. ބަލަ ބާޤީ ވަހީދޫ…..އަމިއްލަ އަތުން ދެ ދުނިޔެ ތިޔަ ހަލާކު ކޮއްލީ…\nAugust 7, 2012 at 9:09 am\tމެޑަމަސޮއިލް ފިދާ އެންމެފަހުން ކާލީމާ ކިޔާ ކަޅުއަމާ ކަލާންގެ އަށް ފާޅުގައި އީމާންވެ މުރުތައްދު ވީކަން އިއުލާން ކުރީތާއެވެ. ތިމާގެ ދަރިންތައް ޣައިރު ދީނަށް ވައްދާގެން ތިބި ނުބައި ނުލަފާ އިލްމާނީ މައިންބަފައިން މިހާރު މި ދިވެހިރާއްޖޭގެ މުސްލިމް ތަކުން މަގުފުރެއްދުމަށް އަތުކުރި އޮޅާލައިގެން އަދާލަތު ޕާޓީ ގެ ހިޔަލުގައި ތިބެ މައުމޫނުގެ ކަންޒުން ފެންވަރާ އުފާ ކުރަމުން ތެޅި ބައިލަނީއެވެ. މިކިޔާ އިއްތިހާދީން މިތިބެނީ ހަމަ ހެވި ދިލިފައެވެ.\nAugust 7, 2012 at 10:52 am\tމިޙަބަރު ލިބުމާއިއެކު ވަހީދު މިހާރު ހުވާކޮށްފިޔޯ އެއީ ތިމަންނައަށް ލިބުނު ނަހަލާލު ދަރިއެކޯ،، މިހާރު މައުމޫނު އެބަތެޅޭ ކާލީ އަމާގަޔަށް އެރޭތޯ،\nތަލަ ސިޔާމު Reply\nAugust 7, 2012 at 10:55 am\tބަލަ ކަލޭމެން އަމައެ ކިޔައިބަލަ ވަހިދު އެއި އަހަރުން ރައިސޭ،\nނަޓް މެގް Reply\nAugust 7, 2012 at 11:15 am\tދެން ލަލަލަ\nދިވެހި މީހާ Reply\nAugust 7, 2012 at 12:40 pm\tރާއްޖެ ޓީވިން ދައްކަން ފެނޭ\nއެ ކާލީ ދީން Reply\nAugust 7, 2012 at 12:48 pm\tމީދެން ކިހާ ދެރަކަމެއްތަ ކޮބާތަ އެބުނާ ބަޑި ޢުމަރު ދީނޭ ކިޔައިގެން އުޅޭ ވެރިކަން ބަދަލުވި ދުވަހަކުން ތިހުރިހާ މީހުންނަށް އެކަށީގެންވާ އަދަ ބުދޭން ޖެހޭނެ ފަހެރި ޢިމްރާނާ ބަޑިޢުމަރާ ދެންވެސް ދީން ވިއްކި މީހުންނަށް.\nAugust 7, 2012 at 1:19 pm\tއެހެންތަ.. ތީ ހަމަ ތެދެއްތަ\nAugust 7, 2012 at 3:44 pm\tކޮބާތަ ސަދަންގޫރު އިމްރާނާ ސަދަންގޫރު ޝަހީމާ ދެލޯކަނުވެފަތަ ތިތިބީ ނގ ކެނޑިންތައް؟ އޭފިރިހެން ކޅ ތާލިބާނުންނޭ ކަލޭމެންތިތިބީ ގރ ބޮވިފަތަ؟ ފެނޭތަ އަޑުއިވޭތަ ދެންވެސް ދީނޭކިޔާފަ ރނޑންވާހަކަނުދައްކާތި ..\nAugust 7, 2012 at 3:57 pm\tމިރަށު ޑރ.ގަބުރޭ ވިދާޅުވާގޮތުން ޑރ.ވަޙީދަކީ މާތްމީހެކެވެ. މާތްކަންވާއެގިއްޖެއެވެ. ގަބުރޭ މެންނަކީވެސް ޢަޤީދާ ބަލިކަށި ސޫފީ މަޒުހަބުގެ ޢިލްމުވެރިންކަމަށްވާތީ ސުންނީ މަޒުހަބު މިރާއްޖެއިން ނެތިކޮށްލަން ޢިމްރާނާއި ސަޙީމާއި އިލްޔާސްވެސް ގުޅިގެން ހިންގާ މިބޮޑު ޖަރީމާއަށް ދިވެހިން ސަމާލުވާންޖެހެއެވެ. މި ބައިގަޑުގެ މުހިންމު ނަންތައް އެގެން ޖެހޭތީ ދަންނަވަމެވެ.\n1.،ޑރ. އަފުރާސީމް 2.،ޑރ.އިބްރާހިމް ޒަކަރިއްޔާ 3.،ޑރ.ޖަމީލް 4.، ޑރ.ޙަސަން 5.،ސޭކް ޢިމްރާނު 6.، ސޭކްސަހީމް 7.،ސޭކްމުއައްމައިދީ\nAugust 7, 2012 at 7:36 pm\tރައްޔިތުން ނުކުމެ ވަހީދު ގައުމުން ބޭރުކުރަންވީ ދެން އެނޫން ގޮތެއްނެތް ….\nAugust 8, 2012 at 1:30 am\tމިހާރުގެ ނައިބު ރައީސް ގެ ދަރިން ކޮޅުގެ ޚާލަކީ ކޮބައިތޯ: އެއްޖިންސުން ގުޅުން ހިންގާ2ދަރިިން، ކްރިސްޓިއަން އަކާ އިނދެގެން އުޅޭ ދެދަރިން\nAugust 8, 2012 at 3:29 am\tމުރުތައްދުވީ މީހުންނަށް ހައްޤު އަދަބު ދޭންޖެހޭނެ! ޤައުމުގެ ވެރިމީޙާ ދަރިޔަކަށްވެސް މާތް ވެގެންވާ އިސްލާމް ދީނުން ބޭރުވެއްޖާ! އަކަމުގެ ހައްޤު އަދަބު ދޭން ޖެހޭ!\nAugust 8, 2012 at 3:47 am\tﷲ ވޮޑިގެންވާނީ ކެތްތެރިންނާއެކު. ވަގުތުޖެހުމުން އެކަންހިގާނެ. އެކަމަކު އެމީހުންކުރި ހަނޑިމުޑުދާރު އަމަލު އަހަރުމެން ކުރީމާ އެމީހުންނަށްވުރެން އަހަރުމެން ގޯސްވީ.، ބުއްދިއާއި ހިކްމަތް އިސްކޮށް ވިސްނުންތެރިކަމާއި ކެތްތެރިކަމާއެކު މިހާރު މިދާގޮތް އަޅުގަނޑުގެ ނަޒަރުގައި މިވަގުތު ރަނގަޅު. ބާޤީން ބޭނުންވާނީ ޤައުމުގައި ލޭއޮހޮރުވުން. އެމީހުން އެދަނީ އެކަން ކުރުމަށް ކުރެވޭނެ ހުރިހާކަމެއް ކުރަމުން.، މާތް ﷲ ގަންދީ ކުރި ހުވަޔަށް އިހުތިރާމު ނުވަތަ ބިރުވެތިކަމެއް ނެތް ބަޔަކު ކުއްތާއަށްވެސް އަޅުކަން ކުރާނެކަން ޔަގީނެންނު………..\nލުބުނާ ސަރީފް Reply\nAugust 8, 2012 at 4:31 am\tކޮސްވެ އަންތަރީސްވެއްޖެ! ބާގީކާލީމާ!، ފަހަރި އިމްރާން، ބޮނަކުއާ ސަހީމް!ސެކްސްގާސިމް!،،ޑްރަގްޔާމީން! ސޮޑްތަސްމީން! ކޮބައިތަ،،،،،،،،ކުޅި މައްމޫނުބެއްޔާ!،،،\nކޮބާ ހީވޭ ފަތިފުއްފެންނަހެން! އަދިވެސްބުނޭ ތިމަންނަމެން ދީންހިމާޔަޢްކުރަނީއޭ!\nތިޔަހިމާޔަތްކުރަނީ ކަކޭމެންގެ ފއ!،،،،\nރަހީމާ ސަލީމް Reply\nAugust 8, 2012 at 8:59 am\tއަންތަރީސް. މިވާނީ ބޯ ގޯސް ގޮލައަކަށް. ހަމަ ރަނގަޅަށްވެސް އަނދިރިކަމުގެ ތެރެއަށްގޮސް ގެއްލިހަލާކުވެފަ.\nAugust 8, 2012 at 11:30 am\tދިވެހިރާއްޖޭގެ ތާރީޚް ހަޑިކޮށްލީ މި ވަހީދަށް ގަންނަ ނުލަފާ ކަލޭގެ…ރޯދަ އަށްހުރީމަ މިކަލޭގެ އާއި ދިމާލަށް ކިޔަން ހުރި ބައިވަރުތައް ނުކިޔާނަން….ތާރީޚަށްޓަކާވެސް މިކަލޭގެ ބޭރުކުރަމާ ހިނގާ ބަލަ އެންމެން ވެގެން.\nAugust 8, 2012 at 12:03 pm\tމައްސަލަ ޔަކީ ރަޔިތުންނަށް އަދިވެސް ޤަބޫލު ނުކުރެވޭތީ..އަޅުޤަނޑުގެ އެދުމަކީ ރައްޔިތުން ހިނދުކޮޅުގަ ނުތިބެ ޤައުމާ ދޭތެރޭގަ ފުންކޮށް ވިސްނުން..\nކީކޭ ބުނާނީ Reply\nAugust 8, 2012 at 8:41 pm\tެަެަްއޭ މި ކަޅު އަމާ އަކީ ކިހިނެއް ވާ ގޮލައެއްތަ؟ /:\nAugust 8, 2012 at 9:11 pm\tްަާޯޭޭޭެޥ ފޫހި\nAugust 8, 2012 at 10:12 pm\tކާލީމާއާ ވަރަށް ވަށްތަރޭ ކާޅުގެދަރި!!\nAugust 9, 2012 at 2:34 am\tދިވެހި ރާްއްޖޭގެ ގާނޫނު އަސާސީގައި ވަރަށް ސާފުކޮށް ބުނެފައިވޭ ދިވެހި ރާއްޖޭގެ ވެރިކަމަށް އާދެވޭނީ ފުރިހަމަ މުސްލިމަކަށް ކަމަށް ނަމަވެސް މިއަދު މިއިވޭ އަޑުތަކުންނާއި، ފެންނަމުންދާ މަންޒަރުތަކުން މިހާރު ދިވެހި ރާއްޖޭގައި ވެރިކަންކުރަމުން މިދަނީ(ބަޣާވާތަކުން އައިސް ހުރި) ޣައިރު މުސްލިމަކުންކަން މިވަނީ އެގި ފަޅާއަރާފައެވެ. ވީމާ، މިހާރުން މިހާރަށް ބާޣީ ވަހީދު ވެރިކަމުން ފާބާ ރާއްޖޭގެ ރައިަްޔަތުން ގާނޫނީގޮތުން ހޮވާފާވާ ރައީސުލް ޖުމްހޫރިއްޔާ މުހައްމަދު ނަޟީދު އާއި ރާއްޖޭގެ ވެރިކަން ޙަވާލު ކުރުމަށް ގޮވާލަން.\nAugust 9, 2012 at 11:00 am\tއިމްރާނު ގޮރުހޮޑޭތަ އިސްލާމްކަމުގެ ކޮޅެއްނެތެއްތު މިވެރިކަމުގަ\nAugust 9, 2012 at 12:13 pm\tކޮން ކާލީމާ އެއްތަ.. ވަހީދު ދަރިޔަކަސް ތީ ބޮޑުވަރު ކޮބާތަ އެބުނާ ޝޭޙުންތައް…..ތީ މުޅި ދިވެހި،އިސްލާމީ އުއްމަތަށް އިވުނު ހިތާމަވެރި ހަބަރެއް………\nAugust 9, 2012 at 3:20 pm\tސުބްޙާނަﷲ!\nމިފަދައިން ކަންހިނގައި، ކަންތައްވަމުންދާއިރުވެސް ދީނީ ޝެއިޚުންނަށާއި ސައްތައިން ސައްތަ އިސްލާމްދީން ޤަބޫލުކުރާ ޤައުމެއްގެ ވެރިކަމުގައިހުރި މީހެއްގެ ދަރިންގެކިބައިން މިފަދައިން ކަންތައް ފެނިގެންދާއިރުވެސް މިހާރު އޯކޭ ދޯ؟ އަހަރެން އަންތަރީސްވެއްޖެ!\nމިޤައުމު މިފަދަ މުނާފިޤުންނާއި އަނިޔާވެރިންގެކިބައިން އަވަސްގޮތަކަށް ސަލާމަތް ކޮށްދެއްވާނދޭވެ! އާމީން!\nAugust 9, 2012 at 4:19 pm\tވަރައް ތާހިރެއްނު، ނަމޫނާ އައްހުރި މީހާގެ ދަރިން\nAugust 10, 2012 at 11:10 am\tދެނލލ\nއާމިރު ހާން Reply\nAugust 12, 2012 at 12:46 am\tމި އީ މުސް ލިމް ގައިމެތްގެ ރައްޔިތަކު ގަބޫލް ކުރާނޭ ކަމެތް ނޫން. މިހާރުން މިހާރަށް މީނާގެ ދިވެހިތައްޔިތެއްކަން އަންގާދޭ ކާޑާއި ޕާސްޕޯޓް އަތުލުމަށް ގޮވާލަން. ހަމަ ކަށަވަރުން ” ﷲ” ނޫން ފަރާތަކަށް އަޅުކަން ކުރުމަކީ ބޮޑުވެގެން ވާ ޝްރީ ކު ކުރުމެތް\nAugust 13, 2012 at 1:02 pm\tމިދެން ކިހާބޮޑު ބަލާއެއް ކޮން ކާލީމާއެއް ދީންގަބޫލް ނުކުރާ ބާޣީއެއް ކަންއެނގޭ ދެން ހަދަންވީ ކިހިނެއް ކަން ނޭންގެނީތަ\nAugust 14, 2012 at 6:12 am\tވަރަށް ޝޮކިން ހަބަރެެއްމީ. ޔާ ﷲ މި އަޅާމެންގެ މި ދިވެހިލޮބުވެތި ފަސްގަނޑު މިފަދަ ހަޑިމުޑުދާރު މީހުންގެ އަތްދަށުން ސަލާމަތް ކޮއްދެއްވާންދޭވެ. އާމީން.\nަްަްއޮއްކޯޅި ބިން ވަހީދް ބިން ޣަރޫން ބިން މަައުމޫން Reply\nAugust 14, 2012 at 11:42 pm\tދީނުގެ މަންމަ ދޯ މީ ހަހަހަހަހަ……\nAugust 17, 2012 at 9:28 pm\tmy bodu kaafareh mihaaru baalanveffa huri mivarun heki dhehkiyas mi beygandah support kuraa beethaa ihnakah neyngeyne\nAugust 18, 2012 at 9:11 am\tހަގީގަތަކީ ބަޢާވާތުގައި ބައިވެރިވި ގިނަ ފުލުހުންނަކީ އިސްލާމްދީނަށް ލޯބިކުރާ ބައެއް ނޫންކަން. އެމީހުން ސަރުކާރު ބަދަލުކުރަން ދީން ހަތިޔާރަކަށް ނެގިޔަސް އެމީހުންގެ ހިތުގައިވާ ކަންކަން އެމީހުންގެ އަމަލުތަކުން ފެނޭ. ދާދި ފަހުން އިސްކަންދަރުކޮށީގައި ބޭއްވި ދީނީ ދަރުސެއް ދިން ރޭވެސް ވަޅޯ ޝިފާއުމެން އެތަނުގައި ހީސަކަރާތް ޖެހި މަންޒަރު އަޅުގަންޑު ދުށިން.\nAugust 23, 2012 at 9:18 pm\tވަޓު ދަ ހެލް އިސް ދިސް\nSeptember 11, 2012 at 7:21 am\tކާލީމާ ދޯ މި އެންމެން ކަޅުކޮށްލީ.\nސަދަން ރެބެލްސް Reply\nOctober 7, 2012 at 10:28 pm\tDark waheed ge anhen dhari alhukan kurani dark\nmother ah dhow? heheh\nBahaboa kaleyge/ Mulah Reply\nFebruary 18, 2013 at 10:33 pm\tMi Kaaleemaa ge Aailaage beyfulhun. Mi Kanthah mihen huri iruves adhi Kaakaai vaththaru kamah dhauvaa kuraa Hindhee dheenuge Faadhiree aku Male genas Eynayah Sarukaaruge faraathun Inaamu dhee Hedhi iruves,Sh.Shaheem aai Minoon ves Dheeney kiyaigen Ulhu Meehunah Mathee vazeefaa libumun Mihurihaa kameh vanee Rangalhu kamakah vefa eve.


Ras Online - އަމީން އަލުން ޖަލަށް ބަދަލު ކުރުމަށް ހައިކޯޓުން އަމުރުކޮށްފި\nޏ. ފުވައްމުލައް/ މާދަޑު، ކަރިއްޔާވިލާ، މުހައްމަދު އަމީން\nޓެރަރިސްޓް ޖަމާޢަތްތަކަށް ދިވެހިން ރެކްރޫޓްކުރާ ކަމުގެ ތުހުމަތުގައި ހައްޔަރުކޮށް ޝަރީއަތް ނިމެންދެން ބަންދުކުރި ޏ. ފުވައްމުލައް މާދަޑު، ކަރިއްޔާވިލާ، މުހައްމަދު އަމީން ގޭބަންދަށް ބަދަލުކުރަން ކްރިމިނަލް ކޯޓުން ނިންމި ނިންމުން ބާތިލުކޮށް، އޭނާ އަލުން ޖަލު ބަންދަށް ބަދަލުކުރަން ހައިކޯޓުން މިއަދު އަމުރުކޮށްފިއެވެ.\n2019 ވަނަ އަހަރުގެ އޮކްޓޯބަރު މަހުގެ 23 ވަނަ ދުވަހު އަމީން ހައްޔަރުކޮށްފައިވަނީ، ހަނގުރާމަވެރި ޖަމާއަތްތަކަށް މީހުން ރެކްރޫޓް ކުރުމުގައި އިސްކޮށް ހަރަކާތްތެރިވާ ކަމުގެ ތުހުމަތުގައެވެ. އަމީންގެ މައްޗަށް ދައުލަތުން އުފުލާފައިވަނީ ޓެރަރިސްޓް ޖަމާއަތެއްގައި ބައިވެރިވުމުގެ ކުށުގެ ދައުވާއަކާއި ޓެރަރިޒަމްގެ އަމަލެއް ކުރަން ރޭވުމުގެ ކުށުގެ ދައުވާއެކެވެ. އަމީންގެ މައްޗަށް ދައުވާ އުފުލުމަށް ޕްރޮސެކިއުޓާ ޖެނެރަލްގެ އޮފީހުން ކްރިމިނަލް ކޯޓަށް ހުށައަޅާފައިވަނީ ޑިސެމްބަރު 5، 2019 ގައެވެ. އަދި އެ މައްސަލަތަކުގެ ޝަރީއަތް ނިމެންދެން އޭނާ ބަންދުގައި ބަހައްޓަން އަމުރު ކުރީ ޑިސެމްބަރު 15، 2019 ގައެވެ.\nއަމީންގެ ބަންދު މުރާޖަޢާ ކުރުމަށް ކްރިމިނަލް ކޯޓުގައި މިމަހުގެ ތިންވަނަ ދުވަހު ބޭއްވި އަޑުއެހުމުގައި އަމީން ގޭ ބަންދަށް ބަދަލުކުރީ އެކަށީގެންވާ ބޭސްފަރުވާ ނުލިބޭ ކަމަށް ބުނެ ހުށަހެޅި މައްސަލަ ބެލުމަށްފަހު، ގެއިން ބޭރަށް ނުދިއުމަށާއި ޝަރީއަތަށް އެއްބާރުލުން ދިނުމަށް ޝަރުތުކޮށްފައެވެ.\nއަމީން ގޭބަންދަށް ބަދަލު ކުރުމުން ދަޢުލަތުން އެ މައްސަލަ ހައި ކޯޓުގައި އިސްތިއުނާފު ކުރުމުން، އެކޯޓުން މިއަދު ކުރި ހުކުމުގައި ވަނީ އަމީނަކީ އަވަސް ފަރުވާ ލިބެންޖެހޭ ސިއްހީ ހާއްސަ ހާލަތެއްގައި ހުރި ފަރާތެއް ނޫން ކަމާއި އޭނާއަށް ފަރުވާ ނުދެވިއްޖެނަމަ ފުރާނައަށް ނުރައްކާވާފަދަ ބައްޔެއް އެހާތަނަށް ހުރިކަން އޭނާ ބެލި އެއްވެސް ޑޮކްޓަރެއް ފާހަގަކޮށްފައި ނުވާ ކަމަށެވެ. އަދި އަމީން ޑޮކްޓަރަށް ދެއްކުމުގައި މޯލްޑިވްސް ކަރެކްޝަނަލް ސާވިސްގެ ފަރާތުން އެކަށީގެންވާ ގޮތެއްގައި މަސައްކަތް ކޮށްފައިވާ ކަމަށް ހައިކޯޓުން ވަނީ ފާހަގަކޮށްފައެވެ.\nމީގެ އިތުރުން އަމީންގެ މައްޗަށް ޝަރުތުކޮށް ގޭގައި ބަންދުކުރުމަށް ކްރިމިނަލް ކޯޓުން ކޮށްފައިވާ އަމުރަކީ ޖިނާއީ އިޖުރާއަތުގެ ގާނޫނާ އެއްގޮތަށް ކޮށްފައިވާ އަމުރެއް ކަމުގައި ބެލެވެން ނެތް ކަމަށްވެސް ހުކުމުގައިވެއެވެ. އެހެންކަމުން އަމީން ގޭ ބަންދަށް ބަދަލު ކުރަން ނެރުނު އަމުރު ބާތިލުކޮށް، އަދި އޭނާ ޝަރީއަތް ނިމެންދެން ޖަލު ބަންދުގައި ބަހައްޓަން ނެރެފައިވާ އަމުރު ދެމެހެއްޓުމަށް ހައިކޯޓުން ވަނީ ޙުކުމް ކޮށްފައެވެ.\nފުލުހުން މީގެ ކުރިން ބުނީ އަމީނަކީ ގިނަދުވަސްތަކެއް ވަންދެން ފުޅާ ދާއިރާއެއްގައި ރާއްޖެއިން ބޭރުގައި ހިންގާ ޓެރަރިސްޓް ޖަމާއަތްތަކަށާއި ހަނގުރާމަވެރި ޖަމާއަތްތަކުގައި ބައިވެރިވުމަށް ރާއްޖެއިން މީހުން ރެކްރޫޓްކޮށް، ހަނގުރާމައަށް މީހުން ފޮނުވަން އަމަލީގޮތުން ހަރަކާތްތެރިވެ، އެކަމަށް އެހީތެރިވެދީ ވާގިވެރިވަމުންދާ މީހެއް ކަމަށެވެ. އަދި ދުނިޔޭގެ އެކި ގައުމުތަކުގައި ހަރަކާތްތެރިވާ ޓެރަރިސްޓް ޖަމާއަތްތަކަށް ވާގިވެރިވުމުގެ ގޮތުން މާލީ އަދި ޓެކްނޮލޮޖިކަލް ސަޕޯޓު ދިނުމުގެ އިތުރުން، ދުނިޔޭގެ އެކި ގައުމުތަކުގައި ހަރަކާތްތެރިވާ ޓެރަރިސްޓް ޖަމާއަތްތަކުގެ އިސްފަރާތްތަކާވެސް އަމީން ގާތް ގުޅުމެއް ބާއްވާކަމަށް ފުލުހުން ބުނެފައިވެއެވެ.\nއަމީންއަކީ 2007 ވަނަ އަހަރު ސަލްޓަން ޕާކް ބޮމުގެ ހަމަލާއާއި ގުޅިގެން ފުލުހުން ހޯދި މީހެކެވެ. ނަމަވެސް އޭނާ ވަނީ ރާއްޖެއިން ބޭރަށް ފިލައިގެންގޮސް ގިނަ ދުވަސްތަކެއް ވަންދެން އުޅެފައެވެ. އެފަހަރު އޭނާ ހައްޔަރުކުރީ ރެެޑް ނޯޓިސް ނެރެގެން ލަންކާގައި ހުއްޓައެވެ. ހައްޔަރުކޮށްގެން ރާއްޖެ ގެނެސް 2012 ގައި އޭނާ ވަނީ ދޫކޮށްލާފައެވެ. އަމީނަކީ ގެއްލުވާލާފައިވާ ނޫސްވެރިޔާ އަހުމަދު ރިލްވާންގެ މައްސަލައިގައި ރިޔާސީ ކޮމިޝަނުން އެކުލަވާލި ރިޕޯޓުގައި، ރާއްޖޭގެ އައިއެސް ގޮފީގެ ލީޑަރުގެ ގޮތުގައި ފާހަގަކޮށްފައިވާ މީހާއެވެ.\nއެމެރިކާގެ ޑިޕާޓްމަންޓް އޮފް ޓްރެޝަރީގެ އޮފީސް އޮފް ފޮރިން އެސެޓްސް ކޮންޓްރޯލް (އޯއެފްއޭސީ) އިން އެކުލަވާލި ޓެރަރިސްޓުންގެ ލިސްޓުގައި ވެސް އަމީން ވަނީ ހިމަނައިފަ އެވެ. މިއީ އެ ލިސްޓުގައި ދިވެއްސެއް ހިމެނުނު ފުރަތަމަ ފަހަރެވެ.


ގިނަ ބައަކު މިވަނީ ސިހުރުވެރިންގެ ދަންތުރައިގަޖެހި ނޭނގިތިބެ ޝިރުކުކުރެވުމުގެ ތެރެއަށް ވެއްޓިފައެވެ!: މުފްތީ މެންކް\nސިހުރު ހެދުމާއި ސިހުރު ހެއްދުވުމަކީ ޝިރުކުގެ ނުބައިކަންބޮޑު އަމަލެއްކަން މުސްލިމުންނަށް އެނގެއެވެ. ނަމަވެސް ހިތާމައަކީ ނަމާދުކޮށް ހެޔޮ ޢަމަލުތައްކުރަމުންވެސް ކުރާ ހުރިހާ މަސައްކަތް އަމިއްލައަށް ގެއްލުވައިލާ ކަމެވެ. ސިިހުރުވެރިންގެ ގާތަށްގޮސް ޝިރުކުގެ ނުބައި އަމަލުތަކުގެތެރެއަށް އަމިއްލައަށް ވެއްޓިގަންނަކަމެވެ.\nސިހުރުވެރިއެއްގެ ގާތަށް އެއްވެސް ބޭނުމަކު ދާނީ އެމީހެއްގެ ކިބައިގައިގައި އީމާންތެރިކަން ނެތުމުންނެވެ. ﷲ ތައާލާއަށް އިތުބާރު ނުކުރާތީއެވެ. ނުކުރެވޭތީއެވެ. ނޫން ނަމަ ސިހުރުވެރިއެއްގެ ގާތަށް އެއްވެސް ބޭނުމަކު ނުދާނެއެވެ. ސިހުރުވެރިއެއްގެ ގާތަށް އެއްވެސް ކަމަކު އެދިގެން ހިނގައްޖެ ނަމަ އެމީހަކީ ސިހުރިވެރިޔާއަށް ވުރެވެސް ނުބައި މީހެކެވެ.\nނިކަން ވިސްނައިލަބަލާށެވެ! ބަލިވުމުން ނުވަތަ ކަމަކަށް ބޭނުންވުމުން ކަންކަން ކުރަނބްވީގޮތް ﷲ ތަޢާލާ ވަނީ ވަރަށް ރަނގަޅަށް ބަޔާން ކުރައްވަވައިފައެވެ. ހަކީމުންނާއި ޑޮކްޓަރުންގެ ގާތަށް ގޮސް ފަރުވާ ހޯދަން އިސްލާމް ދިނުގައި އެބައޮތެވެ. ހަމަ އެއާއިއެކު ﷲ ތާޢާލާއަށް ދުޢާކުރަން އެބައޮތެވެ! ބޭސްކުރަމުންވެސް ﷲ ތައާލާގެ ޙަޟްރަތުން ވާގި އެދެން އެބަ އޮތެވެ.\nސިހުރު ނުވަތަ އެސްފީނާ ޖެހުމުން ކަންކަން ކުރަންވީ ގޮތް ވެސް ކީރިތި ޤްރުއާނުގައި އެބައޮތެވެ. ކިޔަވަންވީ އާޔަތްތައް ވަނީ ބަޔާން ކުރައްވަވައިފައެވެ. ވީއިރު ސިހުރުވެރިއެއްގެ ގާތަށް ގޮސް އޭނާގެ ކިބައިން ބޭނުންވާނީ ކޮން ކަމެއް ހެއްޔެވެ؟ އޭނާ ކިޔަވާ ސިހުރާ ލިޔާ ލިޔުމުން ކުރާނީ ކޮން ފައިދާއެއް ހެއްޔެވެ؟\nމުސްލިމުން ސިހުރު ޤަބޫލުކުރެއެވެ. ޤަބޫލުކުރަންވެސް ޖެހޭނެއެވެ. އެއީ ކީރިތި ޤްރުއާނުގައި އެކަން ވަރަށް ފުރިހަމައަށް ބަޔާންކުރައްވަވާފައިވާތީއެވެ. ނުކުރަންވީ ކަމަކީ ސިހުރުވެރިންގެ ގާތަށް ނުދިއުމެވެ. ސިހުރުވެރިއަކު ބުނާ އެއްވެސް ވާހަކައެއް ޤަބޫލު ނުކުރުމެވެ. ފުރިހަމަ މުސްލިމެއްގެ ގޮތުގައި ހުރެ އެކަކުވެސް ސިހުރުވެރިއެއްގެ ގާތަކަށް ނުދާނެއެވެ. ސިހުރު ވެރިއެއްގެ އެއްވެސް އެހީތެރިކަމެއް ނުހޯދާނެއެވެ.\nކިތަންމެ މޮޅު ސިހުރިއަކަށްވެސް އެއްވެސް މީހެއްގެ މުސްތަޤްބަލެއް ނުއެނގޭނެއެވެ. އެނގޭނީ މާޒީން މިންވަރެކެވެ. ކޮންމެ މީހަކާއިއެކުގައިވެސް ޝައިޠާނެއް ވެއެވެ. ސިހުރިވެރިޔާ ގެންގުޅޭ ޝައިޠާނު ލައްވައި އެމީހާ އާއިއެކުގައިވާ ޝައިޠާނުގެ ގާތުގައި އަހައިގެން މާޒީން ބައެއްކަންކަން އޮޅުންފިލުވަނީއެވެ. ނަމަވެސް ﷲ ތަޢާލާ ނޫން އެހެން އެއްވެސް ފަރާތަކަށް މުސްތަްްބަލެއް ނުއެނގޭނެއެވެ. ޝައިޠާނުންނަކަށްވެސް ނުއެނގޭނެއެވެ. އެނގޭ ކަމަށް ބުނެ ހަދަނީ މުޅިންވެސް ދޮގެވެ. މިއީ ކީރިތި ޤްރްއާނުން ޔަޤީންކުރެވޭ ކަމެކެވެ.\nމީސްތަކުންނޭވެ! މިކަމަށް ވަރަށް ބޮޑަށް ބިރުވެތިވާށެވެ! ސިހުރުން ސަލާމްތަވާން ބޭނުން ނަމަ ﷲ ތަޢާލާ އެންގެވި ގޮތުގައި ހެދުން އަޅާށެވެ. ފޭރާންލާށެވެ. ޙަރާމް ކުރެއްވެވި ކަންކަމުން ދުރުހެލިވާށެވެ. މަސްތުވާ އެއްވެސް އެއްޗެއް ބޭނުން ނުކުރާށެވެ! ހަޑިމުޑުދާރު އެންމެހައި ކަންކަމުން ދުރުހެލިވާށެވެ. ހިނައި ޠާހިރުވެގެން އަބަދުވެސް ހުންނާށެވެ!\nކީރިތި ޤްރްއާނުގެ އެންމެ ފަހު3ސޫރަތް ގިނަގިނައިން ކިޔަވާށެވެ. އާޔަތުލްކުރުސި ކިޔަވާށެވެ! ޚާއްޞަކޮށް ފަތިސް ނަމާދަށްފަހުގަ އާއި މަޣްރިބް ނަމާދަށްފަހުގައި ކިޔަވާށެވެ. ސިހުރުހާހޫރަތަކުން ސލާމަތްކުރައްވަވާނެތެވެ. އެއީ ﷲ ތަޢާލާ އަންގަވައި ދެއްވަވައި ބަޔާންކޮށް ދެއްވަވާފައިވާ ކަމެކެވެ. ބޮޑެތި ބަލިތަކުގައި އުޅޭ މީހުން ރޯ މާމުޔާއި ކަޅުދިރި ބޭނުންކުރާށެވެ! އެތަކެތީގައި ޝިފާ ލައްވަވާފައިވާކަން ރަސޫލް (ޞޢވ) ވަނީ ބަޔާންކުރައްވަވައިފައެވެ.\nސިހުރުވެރިން ގާތަށް ކަންކަން އެދިގެން ދިއުމުން ބަރަހަނާވެގެން ހުރެ މިވެނިކަމެއް ކުރަން ބުނެފާނެއެވެ. މިވެނި އެވެނި ތަކެތި ހޯދަން ބުނެފާނެއެވެ. އެފަދަ ކަންކަން ކުރަން ބުނާއިރު އަނެއް ކޮޅުން އެމީހުން ތިބާއަށް މަލާމާތްކޮށްފައި ހޭނެއެވެ. ނަމަނަމަ އެފަދަ އެއްވެސް ކަމެއް ނުކުރާށެވެ. ކީރިތި ޤްރުއާނާއި ސުންނަތުން ސާބިތު ނުވާ ހަމަ އެއްވެސް ކަމެއް ނުކުރާށެވެ! ނޫން ނަމަ ތިބާގެ ކިބައިގައި ތަޤްވާވެރިކަމެއް ނެތެވެ.\nސިހުރުވެރިންނަކީ ޝައިޠޯނުންނަސް ހެއްލި އަޅުވެތިވެ ޝިރުކުރުންމަތީގައި ތިބޭ ބައެކެވެ. އެމީހުން ފޭލްކޮށް ބާކީކޮށްލެވެން އޮތްމަގަކީ އެއްވެސް ބޭނުމަކު އެމީހުންގެ ގާތަށް ނުދިއުމެވެ. އެމީހުންގެ އެހީތެރިކަން ނުހޯދުމެވެ.


ހޭބެއި ކްލަސްޓަރގެ ފުރަތަމަ ކޭސް ފެނިފައިވަނީ ޖެނުއަރީ މަހުގެ3ވަނަ ދުވަހު\nޗައިނާގެ ދެ ސަރަހައްދެއްގައި މިވަގުތު އަންނަނީ ވައިރަސް ފެތުރެމުން\nހޭބެއި ޕްރޮވިންސުން ވަނީ މިދިޔަ އަހަރުގެ މެއި މަހުގެ ފަހުން ކޮވިޑް ޖެހިގެން ފުރަތަމަ ފަހަރަށް މީހަކު މަރުވެގެން ރިޕޯޓްކޮށްފައި\n15 ޖެނުއަރީ 2021 | ހުކުރު 16:06\nބެއިޖިންގ ގައި މީހުން މާސްކު އަޅައިގެން\nޗައިނާގެ އުތުރު އަދި އިރުއުތުރު ސަރަހައްދުގައި ހަލުވިކަމާއެކު ކޮވިޑް-19 ފެތުރެން ފެށުމާއެކު ޗައިނާއިން މިވަނީ އަނެއްކާވެސް އެތައް މިލިއަން ބަޔަކު ލޮކްޑައުންކޮށްފައެވެ.\nދެވަނަ ރާޅާއެކު އެންމެ ހާލަތު ގޯސްވެފައިވަނީ ހޭބެއި ޕްރޮވިންސުގެ މައި ސިޓީކަމުގައިވާ ޝިޖިއަޒުއަންގ އެވެ. ހޭބެއި ޕްރޮވިންސުން ވަނީ މިދިޔަ އަހަރުގެ މެއި މަހުގެ ފަހުން ޗައިނާއިން ކޮވިޑް ޖެހިގެން ފުރަތަމަ ފަހަރަށް މީހަކު މަރުވެގެން ރިޕޯޓްކޮށްފައެވެ.\nއައު ކޭސްތައް ފެތުރެން ފެށީ ކިހިނެއް؟\nޗައިނާގެ ދެ ސަރަހައްދެއްގައި މިވަގުތު އަންނަނީ ވައިރަސް ފެތުރެމުންނެވެ. އެގޮތުން ހޭބެއި ޕްރޮވިންސުގެ މައި ސިޓީކަމުގައިވާ ޝިޖިއަޒުއަންގ ވައިރަސް ފެތުރެމުން އަންނައިރު އިރުއުތުރުގައި އޮންނަ ހިލޯންގޖިއެންގ ޕްރޮވިންސުގައިވެސް އަންނަނީ ވައިރަސް ފެތުރެމުންނެވެ.\nހޭބެއި ކްލަސްޓަރގެ ފުރަތަމަ ކޭސް ފެނިފައިވަނީ ޖެނުއަރީ މަހުގެ3ވަނަ ދުވަހު ކަމަށް ސިއްހީ މާހިރުން ބުނެއެވެ. އެހެންނަމަވެސް އެކުލަސްޓަރގެ ކޭސްތައް ނޮވެމްބަރ މަހުގެ ކުރީކޮޅުން ފެށިގެން ފެންނަމުން ގޮސްފައިވާ ކަމަށާއި ފާއިތުވި މަސްތަކުގައި ވައިރަސް މުޅި ޕްރޮވިންސަށް ފެތުރިފައިވަނީ ކަމަށް ގަބޫލުކުރެވޭކަމަށް ސިއްހީ މާހިރުން ބުނެއެވެ.\nމިކުލަސްޓަރ ފެށިފައިވަނީ ޗައިނާއަށް އެތެރެވި މީހެއްގެ ފުށުންކަން އަދި އެނގެން ނެތްކަމަށާއި އެހެންނަމަވެސް މިކުލަސްޓަރގެ އެންމެ ފުރަތަމަ ކޭސްއަކީ ޗައިނާއަށް އެތެރެވި މީހަކަށްވެދާނެކަމަށް އޮފިޝަލުން ބުނެއެވެ.\nއިރުއުތުރުގައި އޮންނަ ހިލޯންގޖިއެންގ ޕްރޮވިންސުން ފެންނަމުންދާ ކޭސްތަކަކީ މިއަހަރު ފެށުނުއިރު ފެންނަން ފެށި ލޯކަލް ޓްރާންސްމިޝަންއެކެވެ. މިއީ ރަޝިޔާއިން އައިސްފައިވާ ކާގޯ ބޯޓުތަކުން ފެތުރިފައިވާ ކޭސްތަކެއްކަމަށް ގަބޫލުކުރެވޭ ކަމަށް އޮފިޝަލުން ބުނެއެވެ.\nއެސަރަހައްދުގައި ފެތުރެމުންދާ ވައިރަސްގެ ސްޓްރެއިން ރަޝިޔާއިން މިދިޔަ އަހަރު ފެނިފައިވާ ވައިރަސްގެ ސްޓްރެއިން އާ އެއްގޮތްކަމަށް އޮފިޝަލުން ބުނެއެވެ.\nކުރީގައި ފެނުނު ކޭސްތަކާއި މިހާރު ފެންނަ ކޭސްތަކުގެ ތަފާތަކީ ކޮބާ؟\nޗައިނާގެ އޮފިޝަލުން ބުނެފައިވާ ގޮތުގައި ހޭބެއި ޕްރޮވިންސްގައި މިހާރު ފެންނަމުންދާ ކޭސްތަކުގެ ތެރެއިން ގިނަ ކޭސްތައް ފެންނަމުންދަނީ އެހާބޮޑަށް ތަރައްޤީނުވާ ސިއްހީ ނިޒާމުގެ ފެންވަރު ދަށް ސަރަހައްދުތަކުންނެވެ. އެހެންކަމުން ވައިރަސް ފެތުރުން ކޮންޓްރޯލްކުރުމަށް ފިޔަވަޅުތައް އެޅުމަށް ދަތިތަކާއި ކުރިމަތިވަމުން އަންނަ ކަމަށް އޮފިޝަލުން ބުނެއެވެ.\nޗައިނާގެ ކަމާބެހޭ އިދާރާތަކުން ވަނީ ޗައިނީޒް ނިއު އިޔަރ އާ ދިމާކޮށް ޗައިނާގެ ރައްޔިތުން އަނބުރާ ގައުމަށް އަންނާތީ ވައިރަސް އެސަރަހައްދުގައި ފެތުރިގެން ހިނގައިދާނެތީ އެކަން ކޮންޓްރޯލްކުރުމަށް މަސައްކަތްކޮށްފައެވެ.\nއެސަރަހައްދުގެ އޮފިޝަލުން ބުނާގޮތުގައި އެސަރަހައްދުގެ އާބާދީ އަށް ބަލާއިރު ނިސްބަތުން ފެންނަ ކޭސްތަކުގެ މިންވަރުގެ އަދަދު މަދެވެ. އެހެންނަމަވެސް ޗައިނާގެ ސެންޓަރ ފޮރ ޑިޒީސް ކޮންޓްރޯލް އިން އިންޒާރު ދީފައިވަނީ ހޭބެއި ޕްރޮވިންސްގައި ވައިރަސް ފެތުރޭ މިންވަރު ކުރީފަހަރާއި އަޅާބަލާއިރު އިތުރުވަމުންދާތީއެވެ.\nމީގެއިތުރުން ސިއްހީ މާހިރުންވެސް ވަނީ މިހާރު ފެނިގެން މިއުޅޭ ސްޓްރެއިން ދެނެގަތުމަށް ގިނަ ދުވަސްތަކެއް ނަގާތީ އެކަމުގެ ކަންބޮޑުވުން ފާޅުކޮށްފައެވެ. އެގޮތުން 14 ދުވަހުގެ މުއްދަތުގެ ކަރަންޓީނަށް ފަހުންވެސް ވައިރަސް އަށް މީހުން އަންނަނީ ޕޮޒިޓިވްވަމުންނެވެ.\nވައިރަސްގެ އައު ރާޅާއެކު ހުރި ގޮންޖެހުންތަކަކީ ކޮބާ؟\nފާއިތުވިގެން ދިޔަ 10 މަސް ދުވަހާ އަޅާބަލާއިރު މިހާރު ދުވާލެއްގެ މައްޗަށް ފެންނަ ކޭސްތަކުގެ އަދަދު ވަނީ އިތުރުވެފައެވެ. އެހެންނަމަވެސް ޗައިނާއިން ވަނީ ވައިރަސް ފެތުރުން ކޮންޓްރޯލް ކުރުމަށް އަވަސް ވަރުގަދަ ފިޔަވަޅުތަކެއް އަޅާފައެވެ. އެގޮތުން އެތައް މިލިއަން ބަޔަކު ލޮކްޑައުންކޮށް ވައިރަސް އަށް ޓެސްޓް ކުރުމުގެ މަސައްކަތް އަންނަނީ ކުރަމުންނެވެ.\nއަދި ހޭބެއި ޕްރޮވިންސްގެ ހުރިހާ ސިޓީތަކަށް ދަތުރުކުރުމުގައި ވަނީ ފިޔަވަޅުތައް އަޅާފައެވެ. ވަކިން ޚާއްސަކޮށް ހޭބެއި ޕްރޮވިންސަށް ވަދެ ނިކުމެވާ މަގުތަކަށް ވަނީ ޚާއްސަ ސަމާލުކަމެއްދީފައެވެ. މީގެއިތުރުން ޑިސެމްބަރ މަހުން ފެށިގެން އެޕްރޮވިންސުން ބޭރަށް ދަތުރުކޮށްފައިވާ މީހުން ދެނެގަތުމުގެ މަސައްކަތް އަންނަނީ ކުރަމުންނެވެ.\nޗައިނާގެ ސީޑީސީން ބުނެފައިވަނީ ޗައިނާއިން މިހާރު ވަނީ ކޮވިޑް-19 އަކީ ކޯއްޗެއް ކިހިނެއް ފެތުރޭ ވައިރަސް އެއްކަން ރަނގަޅަށް ދެނެގަނެފައިކަމަށެވެ. އެހެންކަމުން ކުރީފަހަރު ދިމާވިގޮތަށް ގިނަ އަދަދެއްގެ ކޭސްތަކެއް އެއްފަހަރާ ފެނުމަކީވުން ނާދިރުކަމެއްކަމަށް ސީޑީސީން ބުނެއެވެ.


Yameen account freeze kuri mahsala ge isthiunaaf maadhama fashanee\nކުރީގެ ރައީސް ޔާމީން އަބްދުލްގައްޔޫމް: އެކައުންޓް ފްރީޒް ކުރި މައްސަލާގެ އިސްތިއުނާފު މާދަމާ :- އަހުމަދު ޝުރާއު | އަވަސް\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ބޭންކް އެކައުންޓްތައް ފްރީޒް ކުރުމަށް ކުރިމިނަލް ކޯޓުން ނެރުނު ކޯޓު އަމުރު ހައިކޯޓުގައި އިސްތިއުނާފު ކުރުމަށް އެމަނިކުފާނުގެ ފަރާތުން ހުށަހެޅި މައްސަލާގެ ޝަރީއަތް މާދަމާ ފެށުމަށް\nފުލުހުން އެދިގެން ކްރިމިނަލް ކޯޓުން ނެރުނު އަމުރުގެ ދަށުން ފްރީޒް ކުރި ރައީސް ޔާމީންގެ އެކައުންޓްތަކުގައި 100 މިލިއަން ރުފިޔާއަށްވުރެ ގިނަ ފައިސާ ހުރި ކަމަށް ފުލުހުން ވަނީ ބުނެފަ އެވެ. އެކައުންޓްތައް ފްރީޒް ކުރި ފަހުން ރައީސް ޔާމީނާ ސުވާލުކުރުމަށް ފުލުހަށް ވެސް ވަނީ ހާޒިރުކޮށްފަ އެވެ. އަދި މިހާރު ވަނީ މަނީ ލޯންޑްރިންގެ ދައުވާ ވެސް އެމަނިކުފާނުގެ މައްޗަށް އުފުލާފަ އެވެ.\nރައީސް ޔާމީންގެ އެކައުންޓްތައް ފްރީޒް ކޮށްފައިވަނީ ރިޔާސީ ކެމްޕޭނަށް ލިބުނު ފައިސާ އެމަނިކުފާނުގެ ނަމުގައި ހުރި އެކައުންޓަކަށް ޖަމާވެފައިވާތީ އާއި އެމްއެމްޕީއާރުސީގެ ހިޔާނާތާ ގުޅުން ހުރި އެއް މިލިއަން ޑޮލަރު އެމަނިކުފާނުގެ އެކައުންޓަށް ޖަމާވެފައި ވާތީ އެވެ.\nރައީސް ޔާމީންގެ ގާނޫނީ ޓީމުގެ އެމަނިކުފާނުގެ ވަކީލް އާޒިމާ ޝަކޫރު އެ މައްސަލައާ ގުޅޭ ގޮތުން ވިދާޅުވެފައިވަނީ އެކައުންޓްތައް ފްރީޒް ކޮށްފައިވަނީ ސިޔާސީ ބޭނުމެއްގައި ކަމަށާއި އެކަމުގައި ގާނޫނީ މައްސަލަތަކެއް ވެސް އެބަހުރި ކަމަށެވެ. އެ މައްސަލާގައި ފާހަގަކޮށްފައިވާ ކަންތައްތަކާއި ހެކިތަކަށް ބަލާއިރު އެ މައްސަލަ ކާމިޔާބު ކުރެވޭނެ ކަމަށް ގަބޫލު ކުރައްވާ ކަމަށް އާޒިމާ ވިދާޅުވި އެވެ.\nއާޒިމާ ވިދާޅުވި ގޮތުގައި އެކައުންޓްތައް ފްރީޒް ކުރި ކަމެއް އަދި ރަސްމީކޮށް ރައީސް ޔާމީނަށް ނާންގާ ކަމަށެވެ. އޭނާ ވިދާޅުވި ގޮތުގައި އެމްއެެމްޕީއާރްސީގެ ކޮރަޕްޝަންގެ ތުހުމަތުގައި ހަމައެކަނި ރައީސް ޔާމީންގެ އެކައުންޓްތައް ފްރީޒް ކުރުމަކީ ސުވާލު އުފެދޭ ކަމެއް ކަމަށާއި އެކަމުން ދޭހަވަނީ އެއީ ސިޔާސީ މަގުސަދެއްގަ ސަރުކާރުން ކުރަމުންދާ ކަމެއް ކަމަށް އާޒިމާ ވިދާޅުވި އެވެ.\nރައީސް އަބްދުﷲ ޔާމީން މޯލްޑިވްސް ޕޮލިސް ސާވިސް އެމްއެމްޕީއާރްސީ + ހައިކޯޓް ސިވިލް ކޯޓް ހިޔާނާތް